
Cuvânt înainte 

Nicodim Măndită 

Biserica Vechiului Testament, şi mai mult Biserica Noului Testament, 
Ortodoxă, au fost atacate adeseori din umbră şi întuneric, de unii necredincioşi şi de 
vrăjmaşi, ponegrindu-le că prin introducerea lor în lume ar fi dat naştere în omenire la 
unele superstiţii şi rătăciri. învinuirea aceea cade de la sine, deoarece Biserica lui 
Dumnezeu din Vechiul şi Noul Testament a luptat pururea, până la sacrificiu, pentru a 
distruge toate superstiţiile şi rătăcirile din lume. Mărturie vie ne stă înainte mulţimea 
Mucenicilor Bisericii Vechiului Testament şi peste unsprezece milioane de Mucenici din 
cetele: Apostolilor, Proorocilor, Preoţilor, Diaconilor, Cuvioşilor şi Drepţilor Bisericii 
Noului Testament din toate vremurile. 

Biserica Vechiului şi Noului Testament este înfiinţată nu de oameni, ci de 
însuşi Dumnezeu cu tot cultul ei divin, rânduielile şi ceremoniile ei religioase. Dumnezeu 
însuşi a poruncit lui Moise a spune tuturor israeliţilor: „Să-Mi facă Mie un Locaş Sfânt, şi 
Eu voi locui în mijlocul lor" (Ieşirea 25-26-31; 34-40). La fel şi în Noul Testament, 
zicând Apostolului Petru şi întregii comunităţi apostolice: „Tu eşti Petru (cu credinţă tare 
ca piatra) şi pe această piatră (credinţă puternică) voi zidi Biserica Mea şi porţile iadului 
nu o vor birui... Orice veţi lega (voi - Apostolii - şi urmaşii voştri, Arhierei şi Preoţi) pe 
pământ, va fi legat şi în ceruri. Şi orice veţi dezlega pe pământ, va fi dezlegat şi în ceruri. 
Dacă doi dintre voi se învoiesc a cere ceva, le va fi dat de Tatăl Meu, Care este în ceruri. 
Căci acolo unde sunt doi sau trei adunaţi în numele Meu, sunt şi Eu în mijlocul lor". 
„Mergeţi în toată lumea şi predicaţi Evanghelia la toată zidirea, botezând pe cei ce cred: 
în numele Tatălui şi al Fiului şi al Sfântului Duh, învăţându-i pe dânşii să păzească toate 
câte am poruncit vouă, şi iată Eu sunt cu voi în toate zilele până la sfârşitul veacului. 
Amin" (Matei 16, 18-19; 18, 18-20; Marcu 16, 15-20). 

Astfel, Biserica Sfântă a Noului şi Vechiului Testament îşi are originea ei de 
la însuşi Dumnezeu Atoatecreatorul, Ţiitorul şi Proniatorul. El a dat Legea Veche 
poporului Său Israel prin Moise, care a vegheat stăruitor să nu se strecoare niciodată într- 
însa superstiţii, elemente păgâne sau obiceiuri idolatre. în creştinism, Biserica şi cultul ei 
se spiritualizează minunat. Legea, prin Moise s-a dat; iar harul şi adevărul a venit prin 
Iisus Hristos (Ioan 1, 17), Care cere tuturor creştinilor Săi închinare plăcută Tatălui 
Ceresc, în duh şi adevăr (Ioan 4, 23-24). Aşadar, Biserica drept-credincioasă creştină cu 
cultul şi ceremoniile ei, nu este produsul întâmplării oarbe, cum bâiguiesc unii 
necredincioşi şi potrivnici, ci este o minunată creatură a lui Dumnezeu, Creatorul 
întregului univers. In această sfântă, sobornică şi apostolică Biserică a lui Dumnezeu, 
străluceşte pururea, mai mult decât soarele faţă de lună şi mulţimea stelelor, Sfânta 
Liturghie, centrul de greutate, căpetenia tuturor laudelor, ierugiilor, Tainelor şi 
rugăciunilor trebuincioase, care îşi au şi ele originea în Sfintele Scripturi ale Vechiului şi 
Noului Testament. 

In cartea profetică a Sfântului Apostol şi Evanghelist Ioan, „Apocalipsa", 
vedem descrisă minunat o schemă a Dumnezeieştii Liturghii Apostolice. Acolo este 
indicat simbolic: Dumnezeu- Tatăl stând pe Tronul înalt al slavei Sale, actul suprem: 
sacrificiul nesângeros, mistic, al Mielului lui Dumnezeu, sfinţiţii lirurghisitori, Biserica 
Triumfătoare şi Luptătoare şi cele mai principale acte şi obiecte ale cultului dumnezeiesc. 
In această carte profetică a Apocalipsei, Sf. Apostol şi Evanghelist Ioan, după ce arată (în 
cap. 1, 10) că a avut o minunată vedenie în ziua Domnului, Duminică, împărăteasa şi 
doamna, a praznicilor praznic şi sărbătoare a sărbătorilor (Psalmi 117), apoi de la 
capitolul patru la opt inclusiv, autorul ne vorbeşte minunat despre un tron, format din 
îngerii cei mai mari cu câte şase aripi, pline de ochi mulţi (Isaia 6, 1-3; Iezechiel 1; 
Apocalipsa 4), pe care stă o Persoană foarte strălucită care revarsă cu mare îmbelşugare 
valuri-valuri de lumină şi bunătate în întreg universul. în jurul Său stau pe nişte scaune de 
domnie 24 bătrâni în strălucite veşminte sacerdotale (preoţeşti), încununaţi cu cununi de 

aur, având în mâini harpe - psalmodieri liturgice - şi cupe cu tămâie multă, adică 
rugăciunile Sfinţilor. In capitolele acestea (4-8) vorbeşte despre: Tron, Scaunul de sus sau 
Sintronul (Apocalipsa 4, 2-3; 5, 6); despre Altar sau Jertfelnicul cel Mare, Sf. Prestol 
(Apocalipsa 5, 6; 6, 9-11; 8, 3; 9, 13; 14, 18); despre Miel, ce părea înjunghiat, având 
şapte coarne şi şapte ochi, care-s cele şapte duhuri - şapte Taine Sfinte - ale lui 
Dumnezeu, trimise în tot pământul (Apocalipsa 5, 6, 8-11, 13; 11, 16; 19, 4). Pe lângă 
înaltul Scaun de domnie cu Cel ce stă pe el (Apocalipsa 4, 2-3; 5, 6) sunt patru vieţuitori 
foarte minunaţi. Serafimii cu câte şase aripi şi ochi mulţi (Apocalipsa 4, 6-9; 5, 6-8). In 
jurul Tronului - Scaunului de sus - stau 24 bătrâni pe 24 Scaune de Domnie, îmbrăcaţi în 
haine albe preoţeşti, cu cununi de aur pe capetele lor, având în mâini harpe şi năstrape de 
aur, pline cu tămâieri, care-s rugăciunile Sfinţilor (Apocalipsa 4, 4-10; 5, 8-10, 14; 7, 13- 
14; 11, 16). 

In mâna Celui ce şade pe tron e o carte scrisă pe dinăuntru şi pe dinafară, 
pecetluită cu şapte peceţi (Apocalipsa 5, 1-5, 7-8), şapte candele (Apocalipsa 4, 5; comp. 
Ieşirea 37, 23; 2 Cartea a doua Paralipomena (a doua a Cronicilor) 4, 20; Iezechiel 1, 27- 
28; Zaharia 4, 2; Apocalipsa 1, 4; 3, 1; 5, 6), cădelniţă (Apocalipsa 8, 3-5), un izvor, râu 
mare de apă vie, dătătoare de viaţă, care simbolizează: baptisteriul din biserica veche sau 
cristelniţa din bisericile noastre, pentru naşterea din apă şi din Duh a celor ce cred (Ioan 
3, 3-8; Matei 28, 19; Marcu 16, 16-20; Faptele Apostolilor 2, 38, 41; 8, 26-39) şi apa vie 
a cuvântului lui Dumnezeu, care-i o nemărginită mare a vieţii ce curge cu foarte mare 
îmbelşugare de la Sfintele Altare ale Bisericilor creştine drept-credincioase ale lui 
Dumnezeu (Ioan 4, 10-15; comp. Isaia 12, 3-6; 44, 3-5; Ieremia 2, 13; Zaharia 13, 1; 14, 
8; Ioan 6, 63; 7, 37-39; Iezechiel 47, 1-12; Apocalipsa 22, 1). 

In cântările Bisericii şi cântările liturgice se aminteşte că înaintea Tronului 
înalt al Dumnezeirii, în mijlocul preoţilor (bătrânilor) se afla un Miel junghiat, sacrificat, 
Căruia I se da cinste dumnezeiască. Sub Altar, ni se arată în Apocalipsă (Apocalipsa 6, 9- 
11), se aflau sufletele mucenicilor care cereau cu glas tare să fie răzbunaţi. Biserica 

primară întemeiată pe acest loc scripturistic, săvârşea Dumnezeiasca Liturghie pe 
mormintele Sfinţilor Mucenici. In vremurile noastre se pun Sf. Moaşte în piciorul Sf. 
Mese - Dumnezeiescul Jertfelnic - şi se cos părticele mici din Sfinte Moaşte în Sfintele 
Antimise rânduite pentru a se liturghisi pe ele. 

în sfârşit, cădelniţa de aur din mâna îngerului, cu tămâie multă, care ca şi 
năstrapele de aur, pline cu tămâie (Apocalipsa 5, 8), simboliza: rugăciunile drept- 
credincioşilor - Sfinţilor - rânduite să se aducă pe Altarul - Jertfelnicul - de aur Preasfânt 
(Ieşirea 30, 1-10; 29, 37; comp. Matei 23, 19-21), care este înaintea Scaunului de 
Domnie, adică a Tronului divin, Sintronului sau Scaunul de sus. Mireasma - fumul - 
tămâiei s-a ridicat din mâna îngerului (Sfinţitului liturghisitor) (Ieşirea 23, 20-22; 
Maleahi 2, 7; Apocalipsa 1, 20) înaintea lui Dumnezeu cu rugăciunile Sfinţilor 
(Apocalipsa 8, 3-4). 

Din cele arătate pe scurt în profetica carte a Apocalipsei, reiese clar că 
Biserica lui Dumnezeu a Vechiului Testament şi mai mult, mai desăvârşit, Biserica 
Noului Testament, cu Sfânta Liturghie, este o creaţie a lui Dumnezeu, o conlucrare 
dumnezeiască şi nicidecum superstiţie, cum hulesc unii necredincioşi şi potrivnici. Cei 
care aduc acele hule asupra Bisericii lui Dumnezeu şi a supranaturalelor conlucrări 
sfmţitoare, liturgice, care se lucrează într-însa, îşi atrag asuprăşi proorocescul blestem 
care zice: „Vai celor care zic răului (necredinţei) bine şi binelui (dreptei credinţe 
ortodoxe) rău, celor ce numesc lumina întuneric şi întunericul lumină, celor ce socotesc 
amarul dulce şi dulcele amar" (Isaia 5, 20, comp. 4 Regi 17, 9; Proverbele lui Solomon 
28, 4; Amos 6, 12). Mântuitorul, privitor la ascultătorii şi semănătorii superstiţiilor, 
hotărăşte: „De nu ascultă de Biserică, să- ţi fie ca un păgân şi vameş" (Matei 18, 17, 8-9). 
La fel şi Apostolul, zicând: „Vă rog pe voi, fraţilor, să vă păziţi de cei ce fac dezbinări şi 
sminteli împotriva învăţăturii (Sfintei Biserici) pe care voi aţi primit-o. Depărtaţi-vă de 
ei" (Romani 16, 17; comp. 2 Corinteni 11, 13-15; Galateni 1, 6-10). 

Biserica lui Dumnezeu a luptat până la sacrificiu împotriva superstiţiilor, din 
care făceau parte şi idolatria cu cultele ei blestemate, infernale, sălbatice, sângeroase. 
Milioane de Martiri, din toate cetele Sfinţilor, sunt mărturii veşnic veritabile despre 
aceasta. 

Unele superstiţii pe care Biserica nu le-a putut elimina din obişnuinţele 
păgânilor convertiţi la creştinism, a fost silită a le despuia de înţelesul lor superstiţios, 
dându-le un înţeles bun, creştin. Aşa de exemplu: în ritualul căsătoriilor la romanii 
idolatri era obiceiul ca tinerilor: mirelui şi miresei, să li se dea să mănânce o prăjitură din 
floare de faină, simbolizând unirea cu aceiaşi zei-idoli; în Biserica creştină se dă acea 
prăjitură sau turtă dulce, mirelui şi miresei a gusta, de câte trei ori, semnificând unirea în 
cultul creştin cu întreaga Biserică a lui Dumnezeu şi cu Iisus Hristos, Dumnezeu-Omul. 

Obiceiul romanilor de a arunca ţărână pe morţii lor, cu credinţa superstiţioasă 
că morţii vieţuiesc sub pământ, păstrat cu multă tărie, tenacitate, până la noi, s-a încadrat 
în ritualul înmormântărilor creştine, în care preotul, luând ţărână cu lopata, o aruncă 
cruciş pe trup, zicând: „A Domnului este pământul şi plinirea lui, lumea şi cei ce locuiesc 
într-însa", evidenţiind adevărul creştin, că toţi oamenii sunt egali în faţa morţii. Biserica a 
luptat şi luptă mult pentru nimicirea superstiţiilor în popor. 

Odinioară celebrul filozof orator, Cicerone, deşi păgân, se ridica cu toată 
puterea sa, asupra superstiţiilor, zicând: „E imperios a dezrădăcina superstiţia. Acest 
monstru, care se ţine de noi, ne urmăreşte şi ne chinuieşte" (De divinatione). Biserica 
creştină a luptat contra superstiţiilor începând cu Sf. Apostoli. Toţi adevăraţii luptători 
contra feluritelor credinţe deşarte, prin buna lor credincioşie şi adevărata vieţuire 
creştinească, au smuls din întuneric şi din umbra superstiţiilor idolatre, mulţime de suflete 
şi popoare, trecându-le de partea Mântuitorului. Despre mulţimea idolatrizaţilor şi 
superstiţioşilor zice Sf. Apostol şi Evanghelist Ioan: „Fiilor! Nu credeţi tot duhul; ci 
cercaţi duhurile de sunt de la Dumnezeu, pentru că mulţi prooroci mincinoşi au ieşit în 
lume. Oricine vine la voi şi nu aduce învăţătura aceasta (adevărată, a Sfintei Biserici a lui 

Dumnezeu, sobornică şi apostolică), pe acela să nu-1 primiţi în casă şi să nu-i ziceţi lui: 
„bine ai venit!". Căci cine îi va zice lui „bine ai venit!" se face părtaş faptelor lui celor 
rele. Fiilor, voi de la Dumnezeu sunteţi, şi i-aţi biruit pe aceia, pentru că mai mare este 
Cel ce este în voi, decât cel ce este în lume. Aceia din lume sunt, pentru aceea grăiesc 
cele din lume şi lumea îi ascultă pe ei. Noi din Dumnezeu suntem; cei ce cunosc pe 
Dumnezeu, ne ascultă pe noi, cei ce nu sunt de la Dumnezeu, nu ne ascultă pe noi. Dintru 
aceasta cunoaştem Duhul adevărului şi duhul înşelăciunii sau al rătăcirii" (1 Ioan 4, 1; 2 
Ioan 1, 10-11; 1 Ioan 4, 4-6). 

„Fiilor! Ceasul cel de apoi este, şi precum aţi auzit că antihrist vine şi acum 
mulţi s-au făcut antihrişti. Dintru aceasta cunoaştem că este ceasul cel de apoi. Dintru noi 
au ieşit, ci nu erau dintru noi, că de ar fi fost dintru noi, ar fi rămas cu noi. Dar au ieşit, ca 
să se arate că nu sunt dintru noi" (1 Ioan 2, 18-19). 

Biserica este o instituţie dumnezeiască - Biserica lui Dumnezeu - pentru că e 
creată, hrănită, crescută, curăţită, sfinţită şi întreţinută vremelnic şi veşnic de Dumnezeu; 
iar nu de superstiţie. Superstiţia e tot ceea ce este afară de Biserica lui Dumnezeu şi de 
învăţăturile ei. 

Unii potrivnici ai Bisericii lui Dumnezeu, care susţin orbeşte că: Biserica, 
religia, credinţa ortodoxă este o superstiţie, sunt în neadevăr (Ioan 8, 44, 37), nu-s oile lui 
Hristos (Ioan 10, 26-29), ci alte sălbăticiuni (Isaia 35, 8-9; 1 Petru 5, 8-9; Matei 7, 15; 16, 
6-12; Apocalipsa 1, 3-4; 13; 14, 8-12). Ei înşişi au avut şi au felurite superstiţii, din cele 
ce vom arăta aici şi altele multe, de care nu se vor putea curăţi, decât numai după ce vor 
reveni cu trup şi suflet în Biserica lui Dumnezeu. 

Dreapta credinţă este slujirea şi cinstirea lui Dumnezeu, iar credinţele 
superstiţioase şi practicile lor, sunt slujire a satanei, de care mai înainte de a primi Sfântul 
Botez ne-am lepădat, când am răspuns la întreita întrebare: „Te lepezi de satana? şi de 
toate lucrurile lui? şi de toţi slujitorii lui? şi de toată slujirea lui? şi de toată trufia lui?" la 
care noi am răspuns tot de trei ori: „Mă lepăd" şi apoi la întrebarea: „Te uneşti cu 

Hristos?" am răspuns tot de trei ori: „Mă unesc cu Hristos" şi „cred Lui ca unui împărat 
şi Dumnezeu". 

Biserica lui Hristos născându-se la Cincizecime, pe parcursul istoriei a stabilit 
şi pus la punct cultul şi rânduielile sfinte, prin care să se aducă lui Dumnezeu, o adevărată 
şi dreaptă cinstire şi slujire. Satana, care a dorit să fie asemenea lui Dumnezeu şi să i se 
aducă şi lui adoraţie, cu toate că pentru aceasta el a fost izgonit din cer împreună cu o 
treime din îngerii lui, totuşi râvneşte spre aceeaşi slavă dumnezeiască, pe care el nu a 
putut să o răpească. Fiind înfrânt şi despuiat, el nu recunoaşte aceasta şi dacă nu poate să 
lupte direct, el caută să fure slava şi cinstirea ce I se cuvine numai lui Dumnezeu, 
convingând şi înşelând pe oameni să-i slujească lui ca unui dumnezeu. Văzând că lui 
Dumnezeu I se aduc rugăciuni şi slujbe sfinte, în Biserica de El întemeiată, satana a 
învăţat pe oamenii să-i facă şi lui locaşuri, în care el să fie adorat ca dumnezeu, oferindu- 
i-se rugăciuni şi jertfe. 

După ce creştinismul a făcut ca idolii să se ruineze şi surpe, vrăjmaşul lui 
Dumnezeu a căutat să-şi menţină cultul său, trasferându-1 din păgănism în creştinism, 
prin diferite ritualuri, superstiţii şi formule magice, prin care el lucrează în mod viclean, 
despărţind pe oameni de Dumnezeu şi posedându-i până la câştigarea lor desăvârşită. De 
aceea a fost nevoie să se stabilească mai înainte de Botez, în ce mod anume ne lepădăm 
de satana. Astfel se precizează, „să ne lepădăm de lucrurile lui", de „slujitorii lui", de 
„toată slujirea lui" şi de „toată trufia lui". Lucruri ale satanei sunt toate poftele şi păcatele 
ce-1 stăpânesc pe om, slujitorii lui sunt îngerii căzuţi împreună cu el, slujirea lui sunt toate 
credinţele, ceremoniile şi practicile vrăjitoreşti şi superstiţioase, iar trufia sau pompa 
satanei, sunt toate săltările şi dansurile, începând de la cele mai nevinovate şi până la cele 
mai seducătoare şi diabolice. 

întrucât puterea întunericului caută să falsifice şi să înlocuiască adevărurile 
de credinţă şi anumite ritualuri şi practici, pline de miez duhovnicesc, ale Sfintei noastre 
Biserici Ortodoxe, cu învăţături şi practici păgâneşti şi superstiţioase, ne-am gândit să 

alcătuim o lucrare de mai mici proporţii, care să facă lumină în această privinţă, folosind 
materialul presărat în diferite lucrări ale noastre, tipărite şi netipărite. 

„Darul Domnului nostru Iisus Hristos, dragostea lui Dumnezeu Tatăl şi 
împărtăşirea Sfântului Duh, să fie cu noi toţi, fraţilor. Amin" (2 Corinteni 13, 13). 



Credinţa în vise este o deşertăciune 

Visele sunt anumite vedenii pe care le avem în timpul somnului. Păgânii 
idolatri: egiptenii, mezii, perşii, babilonienii, grecii, romanii şi multe alte popoare vechi, 
puneau preţ pe vise. Ei aveau mulţi bărbaţi învăţaţi anume pentru explicarea viselor, în 
legătură cu viitorul. O importanţă mare se dădea viselor, nu numai de lumea feluritelor 
pături ale popoarelor, ci şi de împăraţii lor. Ne sunt cunoscute din Sfânta Scriptură visele 
înalţilor demnitari egipteni, apoi ale lui Faraon şi explicarea lor minunată de Iosif, de 
visele lui Nabucodonosor şi explicarea lor adâncă de Daniel (Facerea 40; 41, 1-36; Daniel 
2; 4). La fel şi filozofii cei mai mari şi mai vestiţi ai vremurilor străvechi: Platon, Socrate, 
Pitagora, Porfiriu şi alţii, se încredeau în vise ca femeile. Dar şi în vremurile acestea, 
când lumina Ortodoxiei străluceşte, ca soarele ziua în amiaza-mare, mulţi se încred în 
vise. Şi în prezent, pe lângă existenţa feluritelor cărţi cu explicarea viselor, sunt şi femei, 
chiar şi bărbaţi, versaţi în meseria aceea. 

S-a observat că există o legătură între cugetările, vorbirile, lucrările, 
îngrozirile, bucuriile avute în trecutul vieţii şi visele mai de pe urmă. S-a mai observat că: 
zilele frumoase aduc vise plăcute, cele călduroase vise înspăimântătoare şi cele geroase 
vise îndurerătoare. De asemenea, s-a observat că fazele lunii influenţează asupra viselor. 

De exemplu: în primul pătrar avem, cam de regulă, vise plăcute şi tendinţe la somn mult. 
S-a mai observat că: dormind pe partea stângă, prin apăsarea asupra inimii, avem vise 
agitătoare, bolnavii de splină au vise dureroase, cei de pancreas au vise plăcute, fericite, 
cei de stomac au vise dezordonate. Adeseori am observat că: dorinţele, cugetările, 
preocupările din cursul zilei, influenţează visele nopţilor acelora. Aşa de pildă: unii săraci 
visează bani mulţi, alţii goi se visează îmbrăcaţi cu haine preţioase, alţii flămânzi se 
visează ospătându-se la nişte mese pline de toate felurile de mâncăruri şi băuturi plăcute, 
dar când se trezesc, sunt tot: săraci, goi, flămânzi... La ce a tot gândit ziua, a visat 
noaptea. De aici vine şi zicătoarea: „Vrabia mălai visează", care îşi are justificarea ei. Din 
cele arătate şi multe altele, reiese că: cele mai multe vise ale noastre, atârnă în mare 
măsură, de unele condiţii, de trecut şi chiar de prezent, deci nu putem susţine că ele ar fi 
indiciu pentru viitor. 

Sunt însă unele vise, desigur puţine, care anunţă anumite evenimente pentru 
viitor, cu o deosebită precizie. Acestea sunt de la Dumnezeu, Unicul deţinător al tainelor 
viitorului. Visele acestea, unele alegorice, cum au fost cele explicate de Iosif în Egipt şi 
Daniel în Babilon. Altele sunt comunicări directe, cum a fost cazul cu Iosif căruia i s-a 
descoperit despre zămislirea de la Duhul Sfânt a Fiului lui Dumnezeu din pururea 
Fecioara Măria, în chip supranatural şi nu natural cum cugeta el, tulburându-se... Apoi 
despre fuga cu pruncul Iisus în Egipt şi reîntoarcerea după câţiva ani de zile înapoi în 
Iudeea şi Nazaret (Matei 1, 20; 2, 13, 19-20), şi visul cu vestirea magilor veniţi în 
Betleem din îndepărtatele ţări ale răsăritului, să nu se mai întoarcă pe la Irod, ci pe altă 
cale să meargă în ţara lor (Matei 2, 12). 

Unii susţin părerea lor că Iosif ar fi fost vestit în meşteşugul explicării 
viselor, foarte dezvoltat în Egipt pe vremea aceea, şi de aceea a putut el explica visele 
celor doi înalţi demnitari împărăteşti şi ale lui Faraon cu atâta precizie. Socotind bine însă 
că vrăjitorii Egiptului, foarte învăţaţi în arta aceea, n-au putut tălmăci visele lui Faraon, 
rămânem la mărturisirea lui Iosif: „Tălmăcirile adevărate ale visului, sunt ale lui 

Dumnezeu. El este Care explică aceste vise" (Facerea 40, 8; 41, 16, 25, 32). La fel 
adevereşte şi Sfântul Prooroc Daniel, zicând: „Dumnezeu, cel ce descoperă tainele, ţi-a 
făcut cunoscut (împărate, prin visul acesta) ce se va întâmpla în viitor. Mie mi s-a 
descoperit taina aceasta (de sus), căci în mine nu este o înţelepciune mai mare decât a 
celor vii" (Daniel 2, 29-30). 

Sf. Scriptură şi Biserica creştină apostolică şi universală a lui Hristos 
Dumnezeu- Omul, cum e şi firesc, opreşte şi condamnă credinţa în vise şi tălmăcirile lor, 
în care se îndrugă felurite păreri oscilatoare şi minciuni. Ea voieşte, îndeamnă şi hotărăşte 
fiilor şi fiicelor ei să meargă pe calea adevărului, care eliberează (Ioan 8, 32), şi nu pe 
calea părerilor şubrede, sau a superstiţiilor, care robesc pe om păcatului. Israel, poporul 
lui Dumnezeu, trăind adeseori în contact cu neamurile idolatre, păgâne, care credeau şi 
susţineau că visele arată voia zeilor - idolilor - şi a spiritelor, s-a molipsit, pe lângă 
credinţele lor deşarte, şi de această superstiţie sau deşertăciune. Pentru a îndepărta pe 
credincioşii Bisericii Vechiului Testament de credinţele păgânilor cele deşarte, în vise, în 
Dumnezeiasca Scriptură le adevereşte că acelea sunt deşertăciuni, deci să nu se încreadă 
în ele. „Visele - zice Ecclesiastul - sunt socotite deşertăciuni" (Ecclesiastul 5, 6). „Visele 
fac pe cei neînţelepţi să-şi iasă din fire. Ca şi cel ce se prinde de umbră şi aleargă după 
vânt, sunt cei ce se încred viselor. Numai oglindire e vederea viselor... De la cel necurat, 
ce se va curăţi? Şi de la minciună ce se va adeveri? Vrăjile, descântările şi visele sunt 
deşarte, şi ca la aceea ce este gata a naşte, inima aiurează. De nu vor fi trimise de la Cel 
Prea-înalt, ca să te cerceteze, să nu dai inima ta spre ele; căci pe mulţi i-a înşelat visele şi 
au căzut cei ce au nădăjduit într-însele" (Cartea înţelepciunii lui Isus, fiul lui Sirah 
(Ecclesiasticul) 34, 1-7). 

„Proorocii mincinoşi - zice Domnul prin Proorocul Ieremia - proorocesc 
minciuni în numele Meu, luându-se după vise şi zicând: „Am visat! Am văzut în vis!" 
(Ieremia 23, 25). Credinţa în vise „povestindu-şi visele aproapelui lor", îi îndepărtează de 
Dumnezeu, întocmai ca şi idolatria (Ieremia 23, 27). Visele nu vestesc cuvântul lui 

Dumnezeu, care singur este adevărat. „Proorocul care a văzut în vis, povestească-1 
(numai) ca vis, (dacă nu poate tace); iar cel ce are cuvântul Meu, acela să spună cuvântul 
Meu adevărat. Ce legătură poate fi între pleavă (vise deşarte) şi grăunţele de grâu curat 
(cuvântul Meu adevărat)?" - zice Domnul (Ieremia 23, 28). 

Dumnezeu este împotriva celor ce amăgesc poporul cu vise mincinoase 
(Ieremia 23, 22). Credinţa în vise este socotită superstiţie, întocmai ca şi ghicitoria şi 
vrăjitoria. „Să nu ascultaţi visele voastre pe care le veţi visa, căci vă proorocesc (acelea 
prin explicarea lor eronată) minciuni" (Ieremia 29, 8-10; Miheia 3, 5-8). 

Biserica apostolică, socotind credinţa în vise resturi din idolatriile 
păgânismului, dezaprobă pe cei ce le dau importanţă, şi le opreşte cu desăvârşire. „Să nu 
fii augur (prevestitor după cântecul păsărilor), căci acestea duc la idolatrie; iar ghicirea 
este păcat" (1 Regi 15, 23; Numerii 23, 23). „Să nu fie vrăjitorie în Iacob, nici ghicire în 
Israel" (2 Lege (Deuteronomul) 18, 10-11; Levitic 19, 26; după Aşezămintele Apostolice, 
Cartea VII, cap. 6). La fel şi Biserica patristică. Sfinţii Părinţi bisericeşti: Chirii al 
Ierusalimului, Grigore de Nisa, Grigore Teologul ş.a. sunt împotriva credinţei în vise, ca 
prezicătoare viitorului. Vestitul orator şi filozof Cicerone (+ 43 î. Hs.), deşi era păgân, 
combate cu toată energia superstiţia aceasta, în cartea Il-a „De divinatione". Deşi din 
mulţimea feluritelor vise s-ar întâmpla să se realizeze vreunul, creştinii să nu se încreadă 
în vise, ca să nu se primejduiască, cum au păţit mulţi şi din pustnicii străbuni care se 
osteneau pentru mântuirea lor (p.o.c. cap. VII). 

Vise sau vedenii înşelătoare sunt acelea născocite de diavolul, prin îngăduinţa 
lui Dumnezeu, din pricina nesincerităţii omului şi a păcatelor tăinuite. El angajează starea 
sufletelor bolnave, nesincere, neascultătoare şi cuprinse de urâciune faţă de tot ceea ce nu 
este pe placul lor, indiferent de binele în sine. Celor înşelaţi, diavolul le dă chiar imbold 
de efort ascetic, de credinţă şi de fapte bune, mai ales acelora care dispun de un firesc 
potolit, înfăptuind astfel o evlavie diabolică, cu care se sileşte să înşele chiar şi pe cei 
aleşi (Pravila Bisericească, Sachelarie, 320). 

Aşadar, nu trebuie a ne încrede în vise care cufundă sufletele în felurite 
păcate dăunătoare, pierdere de timp şi întunecări. Când însă unele vise - şi acestea sunt 
foarte rare şi numai la anumiţi oameni - se realizează în totul pentru binele, mântuirea şi 
fericirea statornică, veşnică, a creştinului, trebuie să vedem intenţia divină sau mâna 
Providenţei pentru mântuirea omului. 



Visul educativ 1-a trezit la mântuire 

Un tânăr bogat, care trăia în desfătările lumii şi de cele sufleteşti nici habar 
nu avea, a avut într-o noapte un vis mântuitor. Se făcea în vis că ajunsese în Rai şi se 
desfăta în frumuseţile de acolo, însoţit de Sfântul Petru, care îi dădea explicaţiile 
necesare. Intr-un loc a văzut clădindu-se un palat strălucitor. Tot materialul ce se folosea 
la zid, era de aur şi argint curat. „Pentru cine se clădeşte acest palat măreţ?" - întrebă 
tânărul. „Pentru Nicolae, servitorul tău" - răspunse Sfântul Petru. „Pentru servitorul meu? 
- întrebă mirat tânărul - dar Nicolae servitorul, nici nu va şti cum să folosească acest 
palat... el locuieşte într-o căsuţă mică... el se va rătăci într-un astfel de palat". Sfântul 
Petru nu a răspuns nimic. 

Au mers mai departe şi ajunseră într-un loc unde clădea un bordei foarte 
şubred şi slab. Meşterul care lucra la el, încerca să-i facă pereţii cu trestie, fân şi paie, pe 
care le lega la un loc, le presa şi apoi le lipea cu lut. „Dar asta ce înseamnă?" - întrebă 
tânărul mirat - aşa ceva n-am mai văzut în viaţa mea... să clădească cineva cu paie şi 
fân?... O mică scânteie va preface în scrum şi cenuşă o astfel de casă de paie... Şi pentru 
cine se clădeşte acest bordei şubred?". „Pentru tine", răspunse Sf. Petru. „Cum? Pentru 
mine? întrebă tânărul mirat... O, nu... acest lucru nu se poate... eu am locuit până acum 

într-un palat... Intr-un astfel de bordei n-aş putea trăi nici un sigur minut". „Şi totuşi - 
răspunse cu apăsare Sfântul Petru - acest bordei se clădeşte pentru tine. Să ştii, iubite 
tinere, că aici în Rai, Meşterul nostru cel Ceresc - Dumnezeu - clădeşte pentru fiecare om 
o casă (2 Corinteni 5, 1). Servitorul tău, Nicolae, trăieşte o viaţă de rugăciuni şi de fapte 
bune; el dă material care rămâne: aur şi argint. Dar tu trăieşti o viaţa de desfătări lumeşti; 
tu dai material care nu va putea rezista focului: paie, trestie şi fân". 

In decursul acestei vorbiri, bordeiul luase foc şi trosnea din toate 
încheieturile. în zgomotul acelui trosnet, tânărul se deşteptă din somn, îngrozit peste 
măsură şi tremurând de frică... visul acesta i-a străpuns inima şi viaţa... a ieşit din lume şi 
a început să strângă material trainic pentru casa lui cea veşnică... 

Fraţi creştini! Temelia mântuirii noastre este Iisus Hristos (1 Corinteni 3, 11). 
„Dar fiecare să ia bine seama cum clădeşte deasupra acestei temelii" (1 Corinteni 3, 10). 
„Dacă cineva clădeşte pe această temelie: aur, argint, pietre scumpe sau dacă clădeşte: 
paie, fân, trestie, lucrarea fiecăruia va fi dată pe faţă; ziua Domnului (Judecata de apoi) o 
va face cunoscută, căci se va descoperi în foc. Şi focul va dovedi cum este lucrarea 
fiecăruia" (1 Corinteni 3, 12-13). Dragă cititorule! Tu ce fel de material dai pentru 
clădirea „casei" tale din cer? (I.R. o.c. 552). 

încrederea în vise 1-a sărăcit groaznic 



Niţă Ciocârlan, mai hotărât ca alţii, încrezându-se în noroc şi câştig la loterie, 
cumpără deodată mai multe bilete, căci nu voia să piardă vremea aşteptând. Nu a câştigat 
însă nimic, dar a mers cu curaj înainte, căci după noroc trebuie să umbli mult. Spre a-şi 
asigura cu orice preţ câştigul, intră în corespondenţă cu unii prezicători de la Bucureşti, 
care făceau reclame prin ziare, că pot ghici numerele câştigătoare. Neavând în minte 
decât milioane, începuse să viseze desişuri de albine, ceea ce i-a întărit nădejdea că 
norocul nu-i departe. De câteva ori a câştigat sume mici, care de-abia îi ajungeau să 
acopere costul biletelor, ce trebuiau reînnoite. începutul e greu - socotea Niţă - care nu 
stătu mult pe gânduri să vândă boii, hotărât să cumpere alţii mai mici şi mai ieftini, iar 
diferenţa s-o joace la loterie. Cu gândul la câştiguri, care nu prea veneau, şi ocupat cu 
controlarea listelor de tragere de prin jurnale, Ciocârlan îşi cam neglija treburile de 
muncitor agricol. Alţi boi n-a putut cumpăra, fiindcă vitele se scumpiseră mult şi cu ceea 
ce-i rămăsese lui Niţă, nu putea să cumpere decât nişte viţei neînţărcaţi. Nu avea altceva 
de făcut, decât să joace toţi banii, căci nu se poate să nu câştige şi el odată bine, şi atunci 
o să-şi ia boi, cum nu are nimeni. Norocul însă se încăpăţână şi-1 ocoli mereu, până ce a 
isprăvit toţi banii. Nu-i era atât de necaz că rămăsese fără boi, dar prea visase de multe ori 
albine multe, care se aşezau cuminţi pe el, parcă îl cunoscuseră de când lumea! în cele 
din urmă s-a convins şi el că ce e vis, ca visul trece, dar era prea târziu! 

Toate cărţile cu explicarea viselor, semnelor, zodiilor, planetelor şi cu alte 
minciuno-explicări, trebuie să se ardă. 

„Venind mulţi iudei şi elini din Efeseni.. crezând, îşi mărturiseau şi îşi 
descopereau faptele lor. Iar din cei ce se îndeletniceau cu vrăjitul, s-au adunat destui. Ei 
strângându-şi cărţile, le-au ars înaintea tuturor, şi s-a socotit preţul cărţilor acestora şi s-a 
găsit ca la cincizeci de mii de drahme de argint" (Faptele Apostolilor 19, 17-19). 

Norocul era un idol la unele popoare idolatre 



Cuvântul „noroc" e de origine slavă „naroku", care înseamnă „bunăstare". în 
limbajul obişnuit, prin acest cuvânt înţelegem o întâmplare fericită, un eveniment 
neprevăzut şi aducător de bine, succes în întreprinderi, etc. 

Elinii filozofi l-au definit „efectul unei cauze necunoscute", iar poetul 
Lucreţius îl socoteşte „o putere necunoscută". Romanii aveau o zeiţă „Fortuna", 
reprezentată printr-o femeie care sta cu un picior pe o roată ce se învârtea mereu şi cu 
altul în aer. Era legată la ochi şi se credea că această idoliţă împarte muritorilor binele şi 
răul, fară alegere şi fără judecată. Socotită ca o putere capricioasă, căci nu oricine are 
noroc şi oricând, această superstiţie, larg răspândită în masa poporului, a ajuns un fel de 
ideal al vieţii pământeşti, care-şi găseşte expresia în vorbele poetului: „decât multă minte, 
cred că e mai bine să ai totdeauna un dram de noroc". Cât de mult crede românul în 
realitatea şi eficacitatea norocului, arată mulţimea expresiilor: „hai noroc", „noroc şi 
sănătate", „noroc şi luni", „norocire peste fire", „să ai noroc", „mânca-te-ar norocul", „de 
noroc să nu mai scapi", „fiecare cu norocul său", etc. Cuvintele: „Noroc să dea 
Dumnezeu", arată aspectul creştin al superstiţiei, că: nu o putere oarbă trimite norocul 
asupra oamenilor, ci însuşi Dumnezeu. 

Ar fi o greşeală să credem că numai poporul de jos, oamenii inculţi, 
nădăjduiesc în noroc. Ghicitori sunt de ambele sexe. Localurile cu jocuri de noroc, rulete 
şi alte locuri unde se încearcă norocul, sunt cercetate, pe lângă naivi, şi de persoane cu 
oarecare suprafaţă socială şi intelectuală. Cel mai ispititor noroc este desigur, găsirea unei 
comori, a unei numărători, cum îi zic în limbajul lor ghicitorii şi ţigăncile, care ghicesc cu 
ghiocul şi cu cărţile. Pentru acest motiv, în noaptea Sfântului Gheorghe şi în alte dăţi, 
când se crede că banii joacă sub forma unei flăcări ce se înalţă puţin de la pământ, mulţi 
creduli pândesc toată noaptea prin locuri retrase. Dar oare există în adevăr comori 
ascunse în pământ? Da, există, căci dacă n-ar fi, nu s-ar povesti. De unde provin ele? în 

primul rând sunt monedele, obiectele preţioase şi chiar de cult ale popoarelor, care ne-au 
precedat şi care au valoare atât prin metalul lor, cât şi prin însemnătatea istorică. Se 
găsesc în pământ monede şi de provenienţă mai nouă, care formau avutul nefericiţilor 
noştri înaintaşi. Aceştia, plecaţi în pribegie din pricina asupririlor şi năvălirilor duşmane, 
au luat cu ei ce au putut, dar mai ales banii, pe care îi vor fi îngropat în vreo oală sau 
căldăruşă la rădăcina unui arbore, la o fântână sau altundeva, cu gândul ca să-i scoată 
după ce va trece primejdia. Acelaşi lucru îl vor fi făcut ei şi faimoşii haiduci de pe 
vremuri, precum şi alţi cavaleri ai codrului, îngropând produsul jafului lor spre a-1 scoate 
altă dată, la reîntoarcere. Unii nu se vor mai fi întors, alţii vor fi uitat locul şi, iată, din 
întâmplare, cine nu te gândeşti, a dat peste o astfel de comoară. Zvonul, acel neobosit 
purtător de veşti, cu iuţeală nebănuită şi cu exagerarea specifică românului, se 
răspândeşte pretutindeni, făcând pe mulţi să viseze numai comori, care desigur că nu sunt 
prea multe şi nu pretutindeni. 

Deşi pare inofensivă, această superstiţie însă aduce multă pagubă, numai dacă 
ne gândim la timpul pierdut în aşteptarea sau căutarea norocului, căci nu sunt puţini cei 
care aşteaptă să le vină mură-n gură. Zicala că norocul trece pe la poarta fiecăruia odată, 
arată cât de adânc a pătruns în suflete această prejudecată, de unde urmează încăpăţânarea 
şi atenţia de a-1 găsi cu orice preţ. Incapacitatea, munca superficială şi trândăvia, în orice 
ramură de activitate, în chip fatal aduc nemulţumiri, insuccese şi chiar deznădejde, care 
sunt puse pe seama lipsei de şansă, de noroc. 

Pornirea nepotolită după noroc are şi alte urmări cu mult mai nefericite. Câţi 
săteni nemintoşi (fără minte) nu-şi pierd micul lor avut în jocurile de noroc de prin 
bâlciuri, la cartea roşie şi neagră, încât adesea poliţia trebuie să intervină spre a scăpa pe 
acei naivi din mâna şarlatanilor. Dar ce să mai vorbim de naivi, când ne gândim că există 
oameni în toată firea, care într-atâta sunt stăpâniţi de patima norocului, că-şi pierd toată 
averea la cărţi, ajungând în cele din urmă să-şi zboare creierii cu un glonte?! Alţii au 
ajuns la atâta orbire şi decădere morală, că şi-au jucat şi soţia la cărţi! Dacă luăm aminte 

la aceste rezultate funeste şi multe altele, suntem constrânşi a vedea, că norocul este o 
superstiţie foarte primejdioasă pentru mulţi care se încred în el. Dovada o fac măsurile 
destul de drastice, pe care autoritatea de stat le-a luat împotriva jocurilor de noroc. 

Din Sfânta Scriptură se desprinde învăţătura că munca cinstită şi susţinută 
este condiţia unei existenţe fericite, unei vieţi plăcute lui Dumnezeu; iar trândăvia şi 
trăirea vieţii prin alte expediente (mijloace nepermise), decât truda personală, sunt 
categoric osândite. Domnul Dumnezeu, după ce a făcut pe Adam, 1-a pus în Eden ca să-1 
lucreze şi să-1 păzească. După căderea în greşeală, i se porunceşte - şi prin el întregului 
neam omenesc - să-şi câştige existenţa în sudoarea feţei, muncind (Facerea 3, 17-20). 
Psalmistul David zice: „Ieşi-va omul la lucrul său şi la lucrarea sa până seara" (Psalmi 
103, 24). Sf. apostol Pavel spune răspicat: „N-am mâncat de la nimeni pâine în dar, ci cu 
muncă şi trudă am lucrat noaptea şi ziua" (2 Tesaloniceni 3,8). Sub forma unei porunci, 
acelaşi Apostol spune că numai cei ce muncesc au dreptul la existenţă (2 Tesaloniceni 3, 
10). Cu autoritate divină, Apostolul Pavel dezaprobă energic pe cei ce caută a trăi fără 
muncă precisă şi susţinută, zicând: „Auzim că unii de la voi umblă fără nici un rost, nu 
lucrează nimic şi se amestecă în treburile altora. Unora ca acelora le poruncim, în 
Domnul Iisus Hristos, ca să muncească în linişte şi să mănânce pâinea agonisită de ei" (2 
Tesaloniceni 3, 11-13). Prin exemplul persoanei sale, Sf apostol Pavel osândeşte dorinţa 
după bani, mai ales fără muncă: „Aur, argint sau haină, n-am poftit de la nimeni. Singuri 
ştiţi că pentru trebuinţele mele au lucrat mâinile acestea" (Faptele Apostolilor 20, 33-35). 
Poporul israelit, cel înclinat continuu spre idolatrie, desigur că va fi adorat şi zeul 
norocului, căci Dumnezeu prin Proorocul Isaia îl mustră şi-1 ameninţă: „Pe voi, cei ce M- 
aţi părăsit pe Mine şi aţi uitat numele Meu cel Sfânt, cei ce faceţi masă diavolului şi 
libaţiuni norocului (zeul Gad), Eu vă voi da pe voi săbiei" (Isaia 65, 11-12). 

Cu credinţa că va găsi comori s-a pierdut cu soţia şi copiii 



Ifrem Şerb era un vlăjgan de român, ca bradul. Nu prea avea însă îndemână la 
muncă. Ii intrase în cap că nu se va procopsi decât numai găsind o comoară. Despre cei 
cu stare, la care el râvnea, auzise vorbindu-se multe - între altele - că găsiseră cazane cu 
bani pe care-i schimbaseră pe furiş, şi aşa făcuseră ei averi frumoase. Norocul acestora 
nu-1 lăsa nici noaptea să doarmă, încât ziua se odihnea, iar noaptea săpa de zor pe la 
rădăcinile copacilor şi prin locuri retrase, unde bănuia că sunt bani îngropaţi. Lucirea 
produsă în noapte de licurici sau de putregaiuri, îl punea la muncă grea. Prin pădurea 
stalului săpase adevărate puţuri şi pivniţe, dar de găsit bani, nici vorbă. Cât ar fi agonisit 
el dacă ar fi făcut acea muncă pe bani, sau şi-ar fi lucrat pământul propriu! Povestea cu 
comoara îngropată în vie, nu i-a venit în minte niciodată, de aceea a ajuns în neagră 
mizerie. 

Nevasta i-a murit din cauza lipsurilor, el a fost mobilizat în războiul din 1916 
şi nu s-a mai întors, iar copilaşii, lipsiţi de toate, au rămas pe la uşi străine. Iată unde duce 
trândăvia şi răul obicei de a te lăsa în nădejdea norocului! Iată ce înseamnă să 
nădăjduieşti într-o întâmplare şi nu în munca ta! 

Noroc e salutare idolatră 



„A vorbi pentru noroc, pentru ursitori, destin, pentru explicarea naşterii (după 
zodii, planete sau stele), pentru citirea în stele, e lucru nebunesc şi fără de Dumnezeu. 
Cuvintele acestea sunt ale hulitorilor şi ale celor fără de Dumnezeu... Bunătăţile şi 
răutăţile noastre însă, se mişcă după a noastră singură voinţă" (S. Tesaloniceni 1, 6). 
Păgânii vorbeau despre noroc cu înţelesul de ceva care are minte, de un zeu care aduce 
binele şi răul. Acesta este un păcat. 

O urare anticreştinească sunt şi urările de noroc. Aleşii lui Dumnezeu, 
Patriarhii, Proorocii, Arhiereii, Preoţii, căpeteniile triburilor, împăraţii, conducătorii, 
israeliţii, poporul lui Dumnezeu... la întâlnirile lor nu se salutau cu: „noroc, noroc", ca 
idolatrii; ci cu felurite forme de binecuvântări. Patriarhul Avraam, întorcându-se biruitor, 
după înfrângerea împăratului Kedarlaomer şi a celorlalţi trei împăraţi uniţi cu el, 
Melhisedec, împăratul Salimului şi Preotul Celui Preaînalt, i-a adus: pâine şi vin şi 1-a 
binecuvântat, zicând: „Binecuvântat să fie Avraam de Dumnezeu Cel Preaînalt, Ziditorul 
cerului şi al pământului, şi binecuvântat să fie Dumnezeu Cel Preaînalt, Care a dat pe 
vrăjmaşii tăi în mâinile tale!" (Facerea 14, 17-20). 

Moise întâlnindu-se cu socrul său Iotor, salutându-se, s-au binecuvântat unul 
pe altul, dar n-au Zis: „noroc, noroc", ca idolatrii (Ieşirea 18, 7). Israeliţii când se 
întâlneau unii cu alţii, se sărutau (Facerea 29, 13; 33, 4; Ieşirea 4, 27). 

Salutarea era un fel de binecuvântare exprimată în mai multe chipuri, de 
aceea cuvântul „Berah" înseamnă atât: a binecuvântat, cât şi a salutat. Salutarea cea mai 
îndătinată a fost: „Pace ţie" (şalom leha) (Judecători 19, 29). Alte forme de salutare erau: 
Dumnezeu cu tine" (Iahve immeha) (Judecători 6, 12; Rut 2, 4), Dumnezeu să te 
binecuvinteze (Iebareheha Iahve) (Facerea 43, 29), „Dumnezeu să Se îndure de tine". 
(Elohim jehonha), etc. La despărţire, cel mai cu autoritate, saluta pe celălalt cu cuvintele: 
„Mergi în pace" (Lehle salom). După salutare, urmau formule lungi, cuprinzând întrebări 

despre sănătate şi bunăstare reciprocă. Cu salutarea era îmbinată şi închinăciunea... 
Salutarea şi îmbrăţişarea erau semnul unei relaţii intime... (Arheol. Bibi. o.c. 192-193). 

Să luăm aminte că Sf. Arhanghel Gavriil, felicitând pe Presafânta Fecioară 
Măria nu-i zice, cum obişnuieşte majoritatea creştinilor de nume: „Hai noroc! Noroc, 
noroc! Să fii norocos, norocoasă! Să- ţi dea Dumnezeu noroc!". Ci i-a zis: „Bucură-te cea 
plină de dar, Mărie, Domnul este cu tine! Binecuvântată eşti tu între femei...!". Astfel a 
felicitat-o şi Elisabeta zicând: „Binecuvântată eşti tu între femei, şi binecuvântat este 
rodul pântece lui tău" (Luca 1, 28, 42; comp. Judecători 6, 12; 5, 24). 

Tot astfel se salutau credincioşii Noului Testament când Mântuitorul a trimis 
pe ucenici la propovăduire, nu le-a spus că în orice casă vor intra, să zică gazdelor: 
„Noroc, noroc", ci: „Pace casei acesteia!" (Matei 10, 12-13; Luca 10, 5). După învierea 
sa din morţi, arătându-Se Domnul mironosiţelor, le-a zis: „Bucuraţi-vă", nu: „Noroc, 
noroc" (Matei 28, 9). La fel şi în seara primei zile a învierii - Duminica - arătâdu-Se celor 
zece ucenici şi celor împreună adunaţi cu dânşii, le-a zis: „Pace vouă" de două ori, şi nu 
Noroc, noroc". De asemenea şi după opt zile după înviere, venind la ucenici prin uşile 
încuiate, unde era şi Toma, le-a zis tot: „Pace vouă", şi nicidecum: „Noroc, noroc!". 

Cu astfel de salutări cuviincioase, binecredincioşii lui Dumnezeu s-au salutat 
şi în Biserica Noului Testament: Sfinţii Apostoli, Sfinţii Părinţi apostolici şi patristici... şi 
se mai salută şi în vremile noastre unii dintre binecredincioşii creştini - Păstori şi păstoriţi 
- înflăcăraţi de căldura dragostei sfinte de Dumnezeu şi de aproapele lor. 

Sfântul Ap. Petru şi Sfântul Clement, Episcopul Romei (+100 d.Hs.), au 
combătut credinţa deşartă în noroc (Cazania şi Vieţile Sfinţilor 24-25 noiembrie). 

Sf. Mucenic Trifon (+250 d.Hs.), în mărturisirea sa ce-o face înaintea 
eparhului Acvilin, nu recunoaşte credinţa deşartă şi salutările idolatre cu „noroc". In 
creştinism, zicând: „Noroc la noi (creştini) nu este, nici nu s-a auzit cândva" (Vieţile 
sfinţilor, 1 februarie) 

Creştinii să creadă în Dumnezeu, nu în deşertăciuni, în năluciri şi în 

noroc 

Norocul - după cum am mai spus - era un zeu sau idol la idolatrii elini şi la 
alte popoare păgâne. Povestea norocului zice că îi vin omului cele de trebuinţă fără a se 
socoti, îngriji şi a alerga sau a munci pentru cele necesare existenţei lui. Asta-i o credinţă 
deşartă potrivnică rânduielii şi poruncii lui Dumnezeu: „în sudoarea feţei tale îţi vei 
dobândi hrana, până te vei întoarce în pământul din care ai fost luat" (Facerea 2, 15; 3, 
19). Mântuitorul zice: „Tatăl Meu până acum lucrează şi Eu lucrez" (Ioan 5, 17; 9, 4; 14, 
10, 12); şi Apostolul învaţă: „Cine nu lucrează, să nu mănânce" (2 Tesaloniceni 3, 10- 
12). Deci, tot cel ce crede şi zice că: „Ori ce-mi vine asupră-mi noroc îmi este" sau 
„norocul meu este acela", este păgân şi fărădelege. Adevăratul creştin drept-credincios 
trebuie a se îngriji, a socoti, a mărturisi pe Dumnezeu, de la Care ne vine tot binele 
desăvârşit (Iacov 1, 17), şi a munci cu credincioşie fiecare în ramura sa de activitate unde 
este rânduit. Astfel, Dumnezeu îi va da cele de trebuinţă. Insă creştinii care vor mărturisi: 
„Noroc, noroc!", „Să fie cu noroc!", „Hai noroc (idol) să dea Dumnezeu!" ş.a., aceia au 
căzut din tocmeala, rânduiala şi înţelepciunea drept-credincioşilor creştini, şi sunt 
asemenea elinilor idolatri care socoteau a fi ceva lucrurile deşarte şi de nimica. 

Elinii aceia idolatri socoteau foarte greşit, încât scriau şi povesteau că toate 
câte veneau la oameni, le veneau din stele, din planete şi din noroc. Ei socoteau, după 
şoapta amăgitorului spirit rău, care a amăgit pe protopărinţii noştri în Paradis, pe Iuda 
Iscariotul, pe eretici şi pe anticreştini, că felul şi lungimea vieţii oamenilor se conduce 
după cele 12 zodii (zodiac) şi după cele şapte planete: Soarele, Luna, Marte, Mercur, 
Jupiter, Venus şi Saturn (Gromovnic), zicând că fiecare din acestea au câte o fire - bună 
ori rea - sau şi mai multe, şi oricine se va naşte în acea lună, în acea zi şi în acel ceas când 
se mişcă acele stele, acela va fi în firea ei, va trăi atât şi de va scăpa din acea cumpănă va 

trăi mai mult, atâţia şi atâţia ani. Aşa, cei născuţi în zodia sau în planeta cutare sau cutare, 
vor fi în firea ei şi vor trăi atâţia ani, după cum îl poartă zodia sau planeta aceea, adică un 
fel de ursitură sau ursită, destin, având firea aceea a zodiei sau a planetei în care s-a 
născut. Drept aceea, toate câte se întâmplă oamenilor, zic că firea lui 1-a născut în aceea şi 
norocul, ce a venit să se întâmple omului aceluia, i-a urat aşa. Astfel de bârfeli, nebunii, 
învăţături idolatre şi fără minte, profesau şi fariseii, zicând că naşterea fiecărui om, 
norocul îl aduce de-i vin câte îi vin în viaţa lui în lume. 

Această nebunească şi fară pricepere credinţă deşartă o profesau cei care 
slujeau norocului ca lui Dumnezeu (aşa cum în unele localităţi unii creştini pun pentru 
pruncii lor masa ursitorilor). Dumnezeiasca Scriptură vădind nepriceperea şi păgânătatea 
lor, le zice: „Vai de cei ce gătesc masă diavolului, adică care fac mese, că au făcut jertfe 
cu dobitoace şi amestecături, cu vărsări de vinuri şi de untdelemn pe foc" (pentru 
astrologii). Şi pentru astrologi zice: „Să stea şi să vă scoată astrologii cerului din nevoile 
sau primejdiile voastre. Că iată, Dumnezeu trimite acum urgia Lui. Să vină astrologii să 
vă scoată să vă păzească! Evreii or să ardă ca nuielele în foc, şi nu-şi vor izbăvi sufletul 
lor din văpaie. Adică voi care credeţi în naşterile oamenilor, în planete, în zodii şi în 
noroc, acum Dumnezeu v-a urgisit şi v-a aruncat în foc ca pe nuiele. Lasă să vă scoată 
planeta, zodia sau norocul, ghicitoriile, vrăjitoriile sau credinţele voastre deşarte". La fel 
şi Domnul îşi bate joc de nepriceperea sau nebuneala acelor oameni, zicându-le: „Unde-ţi 
sunt astrologii să- ţi spună acum răutăţile cele ce vor să vină asupră-ţi?" (Isaia 47, 12-13). 

Sf. Atanasie al Antiohiei şi alţi Părinţi ai Bisericii lui Dumnezeu, arată că: 
nici naşterea oamenilor, nici stafiile, planetele, zodiile, nici norocul... nu sunt după 
basmele păgânilor, astrologilor, ghicitorilor, nici după cele scrise în zodiile, planetele şi 
în gromovnicele lor. Acele neadevăruri, sau ghicitorii mincinoase, se arată destul de clar 
atunci când, venind unele urgii divine, mor într-un ceas: zeci, sute şi mii de oameni: în 
crâncenele războaie sau în vremea unor catastrofe şi cutremure de pământ sau în timpul 
luptelor navale, în vremea cufundării vapoarelor uriaşe cu mii de oameni, care au diferite 

25 



naşteri, felurite etăţi de viaţă de trăit şi felurite norocuri, după gromovnicele, planetele şi 
zodiile lor. Vezi!? Dacă ar fi după băsmuirile gromovnicelor, planetelor şi zodiilor 
acelora, nu s-ar îneca, n-ar muri într-un ceas atâtea zeci, sute şi mii de oameni, care s-au 
născut: unul într-o planetă, altul în alta; unul într-o zodie, altul într-alta, unul cu noroc 
bun şi altul cu noroc rău. Iată cum, cei născuţi în felurite vremi, planete, zodii şi norocuri, 
mor toţi într-un ceas! 

Vreţi ceva mai mult? Vreţi dovezi mai adeveritoare? Ascultaţi: în vremea 
potopului universal din timpul lui Noe, s-au înecat mii şi milioane de oameni: bătrâni, 
bărbaţi, tineri, femei şi copii, bogaţi, săraci, puternici, slabi, învăţaţi şi simpli... In apele 
potopului, care s-au ridicat cu 15 coţi deasupra celor mai înalţi munţi ai pământului, 
scăpând numai 8 suflete: Noe cu casa şi familia sa. Oare toţi aceia erau născuţi în aceiaşi 
zodie, planetă sau ceasuri norocoase sau nenorocoase? Nu. 

In vremea dreptului Lot, mii şi sute de mii de sodomeni şi gomoreni au fost 
arşi cu ploaie de foc şi piatră pucioasă căzută din cer asupra Sodomei şi Gomorei, 
dimpreună cu cetăţile din jurul lor, distrugându-le, scăpând numai Lot cu două fiice ale 
sale în cetăţuia Sigor. Oare aceia erau născuţi în acelaşi timp, zodie şi planetă? Nu. 

In apele Mării Roşii s-a înecat Faraon cu mulţimea oştirilor sale: care, călăreţi 
şi pedeştri, mii şi zeci de mii, cu felurite naşteri, în felurite luni, zile, ceasuri şi norocuri 
sau destine. 

De asemenea în feluritele războaie dintre israeliţi, mureau zeci de mii, ba 
chiar şi sute de mii. In vremea lui Ezechia, împăratul Ierusalimului şi a Proorocului Isaia, 
îngerul Domnului a ucis într-o noapte 185.000 de oameni: viteji, domnitori, căpetenii şi 
ostaşi (4 Regi 19, 35; 2 Cartea a doua Paralipomena (a doua a Cronicilor) 32, 21; Isaia 
37, 36). Şi toţi cei morţi, omorâţi în acelaşi ceas, zi sau noapte, au avut multe şi felurite 
naşteri şi vremi, adică felurite planete, zodii şi norocuri, după basmele idolatrilor. Acelora 
însă nu le-au folosit nici astrologiile, nici ghicitoriile, nici zodiile, nici planetele, nici 
norocurile lor. 

De aici reiese clar, ca lumina zilei, că naşterile şi norocurile, mai bine zis 
darurile bogate ori mai simple, şi viaţa mai lungă ori mai scurtă, cu care se văd înzestraţi 
oamenii, toate, toate sunt numai de la Dumnezeu. El ţine în mâinile Sale viaţa şi moartea. 
El plăteşte fiecăruia datoria după lucrul lui. De va muri păcătosul împreună cu dreptul, nu 
te mira. Păcătosul a murit, tăindu-i Dumnezeu firul vieţii lui vicioase, pentru a nu face 
mai multe păcate şi a se pedepsi mai mult sau mai greu. Dreptul, de va muri după datorie, 
descărcându-şi sufletul de povara trupului, ca nu cumva să greşească şi să se muncească 
(înţelepciunea lui Solomon 3, 1-9; 4, 10-20), a scăpat de fricile, grijile şi nevoile acestei 
lunii trecătoare, putrede, ca să trăiască fericit în veci. Deşi vor zice unii nepricepuţi: 
„Bine că a scăpat şi păcătosul şi dreptul", însă adevărul ne grăieşte clar că: „Drepţii merg 
în viaţa veşnică, iar păcătoşii în munca veşnică" (Matei 25, 46). 

Aici, Sf. Atanasie vrea să ne arate - dimpreună cu Sfinţii Părinţi - că acelea 
toate, cărora elinii idolatri le zic că sunt norocuri după naşterile şi feluritele planete sau 
zodii, sunt minciuni şi bârfeli: deoarece numai singur Dumnezeu este care a creat şi are 
putere peste toate. Dacă acele norocuri, planete şi zodii cu basmele lor ar fi adevărate, 
apoi n-ar mai trebui omului nici doctori, nici chirurgi, nici alt ajutor medical, social, 
economic, nici ar mai trebui legi asupra rău făcătorilor. Ce i s-ar întâmpla omului i s-ar 
întâmpla, şi ar păţi ce are de păţit după o oarbă întâmplare a norocului. Sfântul Părinte 
însă arată clar aici - dimpreună cu Dumnezeieştii Dascăli, care în sfaturile lor lămuresc 
multe socoteli frumoase şi adeverite - încât toţi cei care au o minte sănătoasă mai 
luminată mai desăvârşită şi cei ce au mai puţină minte, să cunoască bine că acei elini 
idolatri spun minciuni. In acest scop, Sfântul aduce aici pe Sf. Grigore al Nissei, care zice 
că a auzit de la mulţi spunând acele basme elineşti şi, râzând, zice: „Aduceţi-vă aminte de 
doctorul cel mare al elinilor, care scrie şi spune, după socotelile vrăjitoreşti ale 
doctoralului, că poţi a cunoaşte un om bolnav dacă va muri sau nu va muri, după anumite 
semne ale trupului. Un doctor, anume Rodios, aşa de bine ştia meşteşugul doctoricesc, 
încât cu ierburile lui, lungea viaţa acelora care erau gata să moară. Deci, viaţa omului nu 

sta nici în naşterea lui, nici în planetă, zodie sau în norocul lui, când se învineţea şi se 
înnegrea să moară, căci doctorul ştia numai cu ierburi a-i lungi viaţa. Deşi doctorul acela 
era pururea bolnav, el cu ştiinţa ierburilor, prin care lungea viaţa muribunzilor, strica 
socotelile elinilor cu ghicitoriile lor după vremea naşterii, a planetei, zodiei, norocului, şi 
a altor vrăjitorii, arătând că nu acelea călăuzesc viaţa omului". 

Noi vedem azi că de-1 vatămă cineva pe vreun om cu sabia, ori cu cuţitul, ori 
cu armă de foc, ori cu otrăvuri şi doctorii îl vor îngriji serios, îi lungesc viaţa; iar dacă nu- 
1 îngrijeşte nimeni, sângele se scurge prin răni, ori se otrăveşte şi omul moare. Vezi că nu 
naşterea, zodia, planeta, ziua, luna sau norocul, ci îngrijirea doctorilor, cu doctoriile cele 
bune, i-au lungit viaţa, conlucrând ei cu Dumnezeu Cel nevăzut, la tămăduirea 
bolnavului. 

Esop, un înţelept elin, râzând de deşartă credinţă cu felul sau vremea 
naşterilor şi a norocurilor, zice că era un astrolog care se ocupa în cetatea lui cu astfel de 
vrăjitorii ale feluritelor naşteri şi norocuri, ghicind oamenilor care veneau la el. După ce 
ghicise unui om, ieşise ducându-se la ale sale. Esop vede pe astrolog fugind spre locuinţa 
sa, zicând că-i jefuiesc hoţii casa. Esop îi zise: „Apoi tu, astrologule, care ştii şi spui 
norocul altora, pe al tău nu-1 ştii? Apoi dacă-i aşa, tu ai spus minciuni şi mie şi oamenilor 
cărora le-ai ghicit!". 

Tot Sf. Atanasie zice în viaţa Cuvioasei Singlitichia, scrisă de el, în care între 
altele, vorbeşte şi despre noroc următoarele: „Una din fiarele cele stricătoare de suflet 
este şi aceea care se numeşte noroc". Şi acesta este un bold prea cumplit al diavolului, 
care stăpâneşte pe oamenii cei mai nebăgători de seamă. Nimeni însă din cei ce vieţuiesc 
după Dumnezeu şi cuvântul Lui, în înţelepciunea de sus (Iacov 3, 17), dreapta-socoteală 
şi fapta bună, nu crede şi nu primeşte această idee stricătoare de minte şi deşartă. Noi, 
mai întâi pe Dumnezeu îl numim începutul tuturor bunătăţilor ce s-au făcut şi se fac. Al 
doilea, ei socotesc că judecata lor este stăpân al faptelor bune ca şi al răutăţii. Aşadar, câţi 
din lenevire au suferit cele nemulţumitoare, îndată se apropie de acel diavol. Deci, 

precum unii copii fug, nesuferind pedepsirea părinţilor spre al lor folos, ajung prin locuri 
pustii, unindu-se cu diavolii sălbatici, aşa păţesc şi cei care cred în noroc. Uneori zic că 
de la Dumnezeu li s-au dat dezmierdări, aceia fiind desfrânaţi, furând, bolind de iubire de 
argint şi având cuget viclean, singuri s-au prăbuşit abătându-se de la adevăr cu gândul, cu 
cuvântul şi cu fapta. Sfârşitul scopului acestora este deznădăjduirea lor cea purtătoare de 
pierzare. Unii ca aceia merg până acolo că înlocuiesc pe Dumnezeu cu norocul, soarta sau 
destinul... 

Deci, dacă vor zice că Dumnezeu este întâi, va urma ca toate printr-însul să 
se fi făcut pentru că El este în toate. El este Domnul norocului. Dacă cineva este desfrânat 
sau lacom din naştere, ar urma după ei că Dumnezeu este pricina răutăţii, care lucru este 
necuvios. Din gândurile acestea se văd cugetele lor deşarte, pentru care şi Sf. Scriptură 
zice: „Zis-a cel fără de minte în inima sa: Nu este Dumnezeu!" (Psalmi 13, 1; 52, 1-2). 
Aceia grăiesc nedreptate, pricinuiesc păcate şi ciuntesc Scripturile pentru că, fiind orbi, 
voiesc a adeveri cugetul cel rău al lor. Luându-şi ca mărturie a nebuniei lor pe Isaia, ei 
spun: „Domnul a făcut pace şi a zidit răutăţi" (Isaia 45, 7). Pacea aceea trebuie s-o 
înţelegem că este lucrul lui Dumnezeu, iar răutatea este a sufletelor întunecate. 
Dumnezeu toate le-a făcut bune, dar omul, abătându-se, se face rău. Dumnezeu a făcut pe 
om drept, dar el umblă cu şiretenii (Ecclesiasrul 7, 29; comp. Facerea 31,5). 

E ştiut însă că şi răul slujeşte spre mântuirea sufletului şi pedepsirea trupului. 
„Care fiu este pe care nu-1 pedepseşte tatăl?" (Evrei 12, 5-11). Cei fără rânduială la minte 
mai zic că totul se cârmuieşte în lume de soartă sau de întâmplare. Astfel ei schimbă 
libertatea în robie. Precum o corabie fără cârmă de-a pururea se înviforează 
primejduindu-se, aşa şi pentru aceştia suflă de pretutindenea primejdia asupra lor. Ei nu 
se pot bucura de lumina cea mântuitoare, părăsind pe Domnul, Cârmaciul lor. Astfel mai 
rătăceşte diavolul pe unii, încât zic că întâmplările bune şi rele vin de la mersul stelelor... 
Şi se iau după minciunile gromovnicelor, în loc de a se ţine de cuvântul lui Dumnezeu, 
care este izvorul tuturor bunătăţilor vremelnice şi veşnice. 

Din cele arătate, reiese clar că în mâna lui Dumnezeu stau toate cele cereşti şi 
cele pământeşti: viaţa şi moartea, naşterea şi feluritele dăruiri, în El să nădăjduim, pe El 
să-L lăudăm, Căruia I Se cuvine: slava, cinstea şi închinăciunea în veci. Amin (Prel. d. 
P.M.B. pg. 435- 436 şi Vieţile Sfinţilor la 5 ianuarie). 



Credinţa deşartă în destin 

Cuvântul „destin" (soartă, ursită, ursitori) e de origine latină. Destinul era un 
zeu - idol - mitologic, care după minciuno-credinţa păgânilor orânduia soarta oamenilor. 
Ca soartă sau ursitoare era înfăţişat printr-o femeie legată la ochi, ce alerga prin lume, cu 
un picior pe o roată înaripată, semănând felurite sortiri oamenilor... După credinţele 
deşarte, se crede de superstiţioşi că ursitoarele ar fi trei: prima ţine fusul, a doua toarce, a 
treia taie firul sau: prima, „ursitoarea", toarce firul, a doua, „soarta", deapănă firul, 
arătând ce va păţi omul în viaţă, cea de a treia, „moartea", rupe firul vieţii omului. 
Credinţa aceea deşartă în destin, soartă sau ursitoare, este aşa de înrădăcinată în poporul 
nostru, încât în unele părţi pun şi masa la venirea în lume a nou-născuţilor, cu credinţa 
deşartă că ursitoarele hotărăsc soarta noului născut. Astfel, în seara celei de a treia zi 
după naştere, facându-se curăţenie riguroasă într-o atmosferă ca şi religioasă, se aşează 
într-un pat din camera lehuzei o masă pe care se pun din lucrurile şi bunătăţile de care ar 
dori să aibă parte noua odraslă în viaţă - bani, cărţi sfinte, mâncări felurite şi plăcute... 
pentru ursirea cu belşug a noului născut. 

Din punct de vedere creştin, credinţa în destin este diametral opusă 
Providenţei divine şi libertăţii de acţiune a omului (liberul arbitru). Pe baza Sfintei 
Scripturi, această superstiţie este combătută riguros. Pronia sau Providenţa divină prin 

care înţelegem purtarea de grijă a lui Dumnezeu de toate făpturile Sale, de la cele mai 
neînsemnate - iarba şi crinii câmpului, până la om (Matei 6, 25-26), exclude ideea 
destinului. Dumnezeu este Părinte nepărtinitor, căci voieşte ca toţi oamenii să se 
mântuiască şi să vină la cunoştinţa adevărului (1 Timotei 2, 4). Ca unul care a iubit atât 
de mult lumea, încât a sacrificat pe Fiul Său pentru mântuirea ei (Ioan 3, 16; 1 Timotei 2, 
6), nu poate să predestineze pe unii la bine, iar pe alţii la rău, El, Care răsare soarele Său 
şi peste cei răi şi peste cei buni, plouă peste cei drepţi şi peste cei păcătoşi (Matei 5, 45). 
Dumnezeu nu îndeamnă pe nimeni la rău şi nici nu sileşte la virtute, ci lasă fiecăruia 
libertate de acţiune, căci pune înaintea omului: viaţa şi moartea, binele şi răul (2 Lege - 
Deuteronomul 30, 15, 19), sau viaţa şi moartea, binecuvântarea şi blestemul (2 Lege - 
Deuteronomul 30, 1). Condiţionează fericirea veşnică de libertatea voinţei omeneşti şi 
împlinirea poruncilor creştine, căci atunci când este întrebat de tânărul care voia să 
moştenească viaţa de veci, Fiul lui Dumnezeu îi spune: „De voieşti să intri în viaţă, 
păzeşte poruncile" (Matei 19, 17). Chiar când este vorba să tămăduiască pe bolnavi, nu o 
face până nu-i întreabă dacă voiesc să fie sănătoşi (Luca 19; Ioan 5, 6). Când Sf. apostol 
Pavel spune că toate îi sunt îngăduite dar nu toate îi sunt de folos (1 Corinteni 10, 23), 
arată lămurit libertatea de acţiune. Anunţând Judecata universală, Domnul nostru Iisus 
Hristos spune că atunci va răsplăti fiecăruia după faptele sale (Matei 25, 31-46), fapt care 
presupune neapărat libertatea de acţiune, ceea ce şi Sf. apostol Pavel confirmă (Romani 2, 
6). Mai lămurit, acelaşi Apostol arată că omul are voie liberă - ceea ce seamănă omul, 
aceea va şi culege (Galateni 6, 7). Sf. apostol Iacov, când zice că oamenii vor fi judecaţi 
prin legea libertăţii (Iacov 1, 25; 2, 12) arată responsabilitatea faptelor pe baza libertăţii 
de acţiune. 

Fiecare din noi ne simţim liberi de actele noastre şi dacă avem câte odată 
insuccese şi nemulţumiri, nu se cade să învinuim soarta că ar fi nedreaptă cu noi, sau pe 
Dumnezeu. Aceasta se datoreşte, fie puterilor noastre slabe sau inteligenţei mărginite, fie 
pasiunilor sau ispitelor, care ne abat din adevărata cale. Minucius Felix, unul din 

apologeţii creştini ai primelor veacuri, în scrierea sa „Octavius", spune că: nu se cade a se 
scuza cineva de faptele sale invocând soarta, căci avem voie liberă care să judece faptele 
noastre. Un alt scriitor creştin, Tatian Asirianul, în scrierea sa „Cuvânt către greci", spune 
că: „Creştinii sunt mai presus de destin şi nu recunosc decât un singur Stăpân. Nefiind 
conduşi de destin, creştinii resping pe cei care-i stabilesc legile". 

Dumnezeu nu hotărăşte din veac actele omului, ursind pe unii la bine, iar pe 
alţii la rău, ci în baza preştiinţei şi atotştiinţei Sale, cunoaşte ceea ce va făptui omul prin 
libera sa voinţă. Aceasta nu este predestinaţie, ci preştiinţă. Oricât de înrădăcinată este 
această superstiţie, se pare totuşi că în adâncul sufletului omenesc se găseşte în stare 
latentă, ascunsă, nevăzută, nebănuită, convingerea că omul este liber în săvârşirea actelor 
sale. Aşa romanii cei convinşi de atotputernicia şi neîndurarea zeului „Fatum", aveau un 
proverb semnificativ, extras din „Georgicele" poetului Virgiliu: „labor improbus omnia 
vincit" (munca neprecupeţită învinge totul), iar noi românii avem o zicală mai 
concludentă: „Cum îţi vei aşterne, aşa vei dormi!". 

Credinţa deşartă în destin 1-a prăpădit 



Ion Ciomag a rămas orfan de părinţi încă din vârstă fragedă. Părinţii lui o 
duseseră greu, fiind săraci. Din cauza alimentaţiei neîndestulătoare şi de rea calitate, încă 
din timp, mama s-a îmbolnăvit de pelagră, devenind o sarcină în plus. După o îndelungată 
zăcere, în care timp ajunsese şi la nebunie, nefericita femeie s-a stins din viaţă. Tatăl a 
muncit cu curaj, şi când a văzut că nu poate birui nevoile, n-a socotit o ruşine să intre 
servitor la boier. In cele din urmă a murit şi el, mai mult de bătrâneţe decât de lipsuri. 

Rămas singur pe lume, fară altă avere decât braţele sale, Ion trebuia să 
muncească cu nădejde, ca să poată trăi. Dar un fel de nepăsare a pus stăpânire pe el. 
Muncea în silă şi superficial. îi intrase în cap că, oricât s-ar trudi, tot greu are s-o ducă, 
fiindcă aşa o duseseră şi părinţii lui. Se credea prigonit de soartă şi în cele din urmă nu 
mai muncea deloc. Lumea din jur muncea de zor, iar Ion dormea dus la umbra din spatele 
casei. Dojana vecinilor nu servea la nimic, ba îl făcea să se încăpăţâneze şi mai mult. 
„Daţi-mi pace, le răspundea Ion, că aşa mi-a fost dat să trăiesc". Casa se dărăpănase şi se 
ruinase, încât nu mai avea nici acoperiş. Nefericitul Ion era nevoit să intre sub pat când 
ploua... In cele din urmă s-a îndurat Dumnezeu şi 1-a luat dintre oameni. A fost îngropat 
cu farfuria! Iată unde ajunge omul care nu are încredere în puterile sale date de Bunul 
Dumnezeu (Psalmi 67, 29) şi crede în destin! 

Vrăjitoria sau magia neagră este oprită de Dumnezeu şi Biserica 

Lui 



Vrăjitoria este lucrarea ascunsă a diavolului sub diferite forme, mai mult sau 
mai puţin simple. Culmea vrăjitoriei este atinsă prin spiritism. Cel ce se duce la vrăjitori, 
dă dovadă de necredinţă în purtarea de grijă a lui Dumnezeu, socotind că poate să bea şi 
din paharul Domnului şi din al diavolului (1 Corinteni 10, 20-21; 2 Corinteni 6, 14-18). 
Magia neagră sau vrăjitoria cu feluritele ei forme primitive, originale, este o trecere de la 
idolatrie la superstiţiile existente şi în poporul nostru creştinesc. Pentru a face o 
comparaţie între falsele sau nălucitoarele minuni atribuite vrăjitoriilor, faţă de 
nemărginita putere a lui Dumnezeu, dăm aici unele istorisiri din Dumnezeiasca Scriptură 
a Vechiului şi Noului Testament. 

Vrăjitorii lui Faraon, prin arta lor magică, au imitat oarecum câteva din 
minunile săvârşite de Moise prin atotputernicia lui Dumnezeu. Imitările acelea se cred de 
unii că le-au făcut prin agilitatea (sprinteneala, iuţeala, uşurinţa) mişcărilor şi a părerilor 
amăgitoare, adică printr-un fel de scamatorii. Sfânta Scriptură adevereşte desăvârşirea 
atotputerniciei lui Dumnezeu faţă de falsele minuni ale vrăjitorilor prin cuvintele: „Moise 
şi Aaron s-au dus la Faraon şi la slujitorii lui, şi au făcut cum le poruncise Domnul. 
Aaron a aruncat toiagul său înaintea lui Faraon şi înaintea slujitorilor lui, şi s-a făcut 
şarpe. Atunci Faraon a chemat pe înţelepţii Egiptului şi pe vrăjitori, şi au făcut şi 
vrăjitorii egiptenilor asemenea lucru cu vrăjile lor. Fiecare din ei şi-a aruncat toiagul şi s- 
a făcut şarpe. Dar toiagul lui Aaron a înghiţit toiegele (şerpii) lor" (Ieşirea 7, 10-12). 
După săvârşirea minunii a treia, vrăjitorii vestiţi ai Egiptului, nemaiputând face nimic 
prin vrăjitoriile lor, cu toată ruşinarea lor, s-au văzut forţaţi a mărturisi adevărul înaintea 
lui Faraon şi a înţelepţilor Egiptului, zicând: „Aici este degetul lui Dumnezeu!" (Vezi 
Ieşirea 7; 8, 1-19). 

In Noul Testament se vorbeşte de Simon Magul, vrăjitorul şi amăgitorul 
groaznic al poporului din Samaria, care-1 credea „puterea lui Dumnezeu cea mare". El s-a 
botezat de către Apostolul Filip şi a oferit bani Apostolilor, ca să-i dea puterea de a 
transmite Duhul Sfânt prin punerea mâinilor. Pentru acest fapt a fost înfruntat aspru de 
Apostoli şi chemat la pocăinţă. Din acestea, conchidem că puterea lui magică nu era ceva 
superior puterii omeneşti, căci altfel n-ar fi căutat să cumpere cu bani puterea Sfântului 
Duh de la Apostoli (Faptele Apostolilor 8). 

Biserica primară şi scriitorii bisericeşti sunt împărţiţi în păreri asupra magiei 
negre. Aşa, Iustin Martirul crede că diavolul este cel care operează fapte supranaturale; 
iar Irineu şi Tertulian socotesc că, vrând-nevrând, minunile atribuite magiei sunt iluzii şi 
înşelătorie. într-o sâmbătă, pe când Sfântul apostol Pavel cu însoţitorii lui: Sila, Timotei 
şi Luca mergeau la rugăciune în Filipi, i-a întâmpinat o slujnică având spirit vrăjitoresc. 
Aceea prin ghiciri, aduna mult câştig stăpânului ei. Sf apostol Pavel a zis spiritului 
aceluia: „In numele lui Iisus Hristos, îţi poruncesc să ieşi dintr-însa! Şi a ieşit spiritul 
vrăjitoresc. Stăpânul, văzând că i s-a dus nădedea câştigului, a prins pe Pavel şi pe Sila, i- 
a dus în târg la cei mai mari, zicând: „Oamenii aceştia tulbură cetatea noastră!". Arunci 
poporul şi judecătorii s-au pornit asupra Apostolilor, rupându-le hainele, i-au bătut cu 
toiege şi i-au întemniţat, punându-le picioarele în butuci" (Faptele Apostolilor 16, 16-24). 
Eliberarea unui suflet de spiritul vrăjitoresc, i-a făcut pe Apostoli a suferi atâtea şi atâtea 
batjocori şi dureri groaznice. Şi în prezent, preoţii care salvează sufletele de spiritele rele, 
suferă multe, multe. 

Biserica Vechiului şi Noului Testament s-a ridicat cu toată tăria contra 
vrăjitoriilor, care produceau tulburări şi răspândeau groază mare în popor prin pretinsele 
lucrări supranaturale, foarte vătămătoare, pe care poporul, în credulitatea lui, le socotea 
adevărate, reale. Ea a aruncat blesteme grele, afurisenii şi anateme înfricoşate, asupra 
celor ce o practicau şi a celor ce o susţineau. împăraţii credincioşi din Vechiul Testament 
au interzis cu desăvârşire vrăjitoria şi cât au putut au atacat-o şi au distrus-o prin unele 

ţinuturi (1 Regi 28, 3, 9; 4 Regi 23, 24). La fel şi în Noul Testament, unii împăraţi şi 
voievozi, în frunte cu Constantin cel Mare, au luptat a distruge vrăjitoriile şi superstiţiile 
idolatre. Istoria bisericească, Vieţile Sfinţilor, Proloagele şi alte cărţi bisericeşti, ne 
istorisesc multe despre satanicele lucrări şi năluciri ale vrăjitorilor sau magiei negre şi 
biruirea lor strălucită prin trimişii lui Dumnezeu, cu: propovăduire, post, rugăciuni 
însoţite de însemnarea cu dumnezeiescul semn al Sfintei Cruci. 



Ucisă prin vrăji 

Bărbatul Lisandrei bea, era urâcios, o bătea, noaptea o scotea afară din casă şi 
multe altele îi făcea. Ea aude de o vrăjitoare şi merge la ea să-i facă vrăji soţului ei. 
Vrăjitoarea i-a făcut o băutură pe care să i-o dea soţului ei. Dar între timp el s-a mai 
îmbunat şi Lisandra s-a împăcat cu el şi n-a vrut să-i mai dea vrăjile. Ea s-a dus înapoi la 
vrăjitoare, vrând să-i întoarcă aceea băutură vrăjită. Dar aceasta a refuzat să o primească, 
zicând să facă ce ştie cu ea, numai să nu o arunce, nici la animale să nu o dea, ci la om, 
deoarece este vrăjită pe cap de om. Intre timp Lisandra s-a gândit la cineva. Avea o 
prietenă pe nume Criţă, căreia îi plăcea să mai bea. „De va muri Criţă, zicea în gândul ei, 
lumea nu va afla şi o să zică cum că a murit din cauza băuturii". Era chiar în săptămâna 
Sfântului Toader. A chemat-o pe Criţă cu soţul pe la ea să mai petreacă şi îndată îi pune 
pe nevăzute băutura vrăjită în paharul cu vin. Criţă bea şi nu după mult timp se ridică 
foarte agitată şi dă să plece. Soţul insistă să mai stea, dar ea s-a ridicat şi a plecat spre 
casă, urmată de el. In drum spre casă, femeia dispare din ochii soţului într-o ceaţă deasă. 
El o strigă dar n-a mai văzut-o, nici auzit-o. In cele din urmă el ajunge acasă, şi găseşte 
toate uşile şi ferestrele deschise. Merge la mama lui, cu care locuiau împreună şi-o 

întreabă dacă nu a văzut-o pe Criţă. Ea îi spune că a văzut-o cum a venit, s-a învârtit 
împrejurul casei, apoi a luat câinele şi a plecat. Soţul mai aşteptă un timp după care se 
culcă, crezând că este plecată prin vecini. Intre timp Criţă ajunge la o distanţă de 6 km de 
casă, la un cetăţean. Dezorientată şi pierdută, ea îl întrebă unde este casa ei. El o 
îndreaptă înapoi spre casă, dar ea apucă din nou pe alt drum şi ajunge la casa unui lăutar 
care o cunoştea. El i-a spus să meargă acasă că este târziu şi i-a arătat în ce direcţie să 
apuce însă ea a ţinut drumul care ducea la Dunăre. In apropiere era un şantier. Oamenii o 
văd, dar zic între ei că este Sf. Toader cu câinele şi îşi văd de treaba lor. Criţă a strigat la 
ei, întrebându-i unde se află şi în ce parte să apuce spre a ajunge acasă. Fiind foarte 
superstiţioşi, ei s-au temut să răspundă, pentru a nu fi „luaţi de Sf. Toader". Ea, ajungând 
la malul apei, s-a oprit şi descălţându-se de papucii de cauciuc şi de ciorapi (care au 
rămas pe mal păziţi de câine), fără să-şi dea seama de pericol, a intrat în apa rece. în acel 
moment dându-şi sema de pericol, nu a mai avut puterea de a se opune puterii diavoleşti 
care o ducea spre adânc. La un moment dat oamenii aceia aud strigăte de ajutor că se 
îneacă. Era noapte şi nimeni nu a intrat să o ajute, doar numai o îndrumau de pe mal să se 
întoarcă înapoi, însă ea înaintând la adânc s-a înecat. Dimineaţa oameni şi-au dat seama 
că cea care a intrat în apă era Criţă şi nu Sf. Toader venit să ia oameni. După vreo două 
zile, cu greu este scoasă din apă. In tot timpul acesta , câinele a stat pe mal de pază lângă 
papuci, flămând şi singur, aşteptându-şi stăpâna care 1-a părăsit. 

Canonisirea vrăjitorilor, descântătorilor, fermecătorilor, ghicitorilor, 

prezicătorilor şi a celor ce aleargă la ei 

Vrăjitoria este chemarea, mai mult sau mai puţin conştientă, a diavolului pus 
în slujba omului, este o întoarcere către satana de care s-a lepădat la Sfântul Botez. „Cel 
ce spune vrăjitorii (descântă), se va canonişi cu timpul ucigaşului (20 de ani), aplicându- 
i-se astfel după cum se vădeşte singur la fiecare păcat" (Sf. Vasile, 65). 

„Femeia care va fermeca străinii şi pe ai săi, ani 9, metanii cinci sute în zi" 
(p.b.g. gl. 125). 

„Cine ia mana grâului sau altceva dintr-acelea, acesta iată ştie lucrul dracului, 
ori din vin, ori din pâine, (lapte) ori dintr-altceva; de se va lăsa de acestea, să aibă 
pocăinţă 4 ani, metanii câte o sută" (p.b.g. pg. 100, gl. 33). 

„Cei ce se adresează prezicătorilor, sau celor ce se zic şutaşi sau altora de 
felul acesta, ca de la aceia să afle ceea ce ar voi să li se descopere, potrivit celor ce s-au 
hotărât mai înainte de către Părinţi în privinţa lor, să cadă sub canonul (pocăinţei) de şase 
ani. Aceloraşi canonisiri trebuie să se supună şi cei ce trag după sine urşi, sau alte 
dobitoace de acest fel, spre distracţia şi vătămarea celor simpli, şi cei ce spun norocul şi 
ursita şi genealogia şi multe lucruri de acest fel, după felurite rătăcirii, şi cei ce se zic 
gonitori de nori şi vrăjitorii, şi cei ce fac amulete şi prezicătorii. Dacă vor stărui în acestea 
şi nu se vor feri de aceste meşteşuguri pierzătoare şi păgâneşti, hotărâm să se lepede cu 
totul de la Biserică precum învaţă şi sfintele canoane. Căci ce împărtăşire are lumina cu 
întunericul - precum zice Apostolul - sau ce înţelegere are Biserica lui Dumnezeu cu 
idolii, sau ce parte are credinciosul cu necredinciosul, sau ce potrivire este între Hristos şi 
Veliar? (2 Corinteni 6, 14-16; Sinodul VI ecumenic, canonul 61). 

„Cel ce se dă pe sine vrăjitorilor, sau unora ca acestora, se va canonişi cu 
penitenţa ucigaşilor, 10-20 de ani (Sf. Vasile, 72; Sf. Grigore Nisis, 3; Laodichia 36). 

Canonul 24 de la Ancira prevede 5 ani. Celor ce se mărturisesc de voie de păcatul 
vrăjitoriei sau de farmece, le scurtăm penitenţa la 3 ani, dacă se vor sârgui să ajuneze tot 
mai mult în fiecare zi Şi să întrebuinţeze hrană puţină şi uscată după ceasul al nouălea 
încât numai să trăiască; dar să facă şi 250 de metanii, plecându-şi cu evlavie fruntea la 
pământ. Cu acestea îndreptăm şi pe femeile care fac amulete (roşu la vite, copiilor de 
deochi, etc.) şi întrebuinţează vrăji" (Sf. Ioan Post. 32). 

„Focurile care se aprind de unii la lună nouă, în faţa prăvăliilor, sau a caselor 
şi peste care sar, după un vechi obicei, poruncim să nu se mai facă de acum înainte. Deci 
oricine face astfel, dacă va fi cleric - să se caterisească, iar dacă va fi mirean - să se 
afurisească. Căci scris este în cartea a patra a împăraţilor: „Şi a ridicat Mânase altar 
întregii oştiri cereşti în cele două curţi ale casei Domnului şi a trecut pe fiii săi prin foc, 
şi-i descânta, şi-i făcea să vorbească din pântece. Şi a înmulţit pe cei ce prezic şi a mărit 
răutatea înaintea Domnului, spre a-L mânia" (Sinodul VI ecumenic 65). 

„Prezicătorii şi cei ce urmează obiceiurile păgâneşti sau aduc în casele lor pe 
cei ce fac farmece sau curăţiri vrăjitoreşti, să fie supuşi sub canonul pocăinţei de cinci 
ani, potrivit treptelor hotărâte, trei ani să îngenuncheze şi doi ani să stea la rugăciune fără 
a se împărtăşi" (Ancira 24). 

„Cel ce mărturiseşte că a făcut vrăjitorie sau fermecătorie, se va canonişi cu 
timpul dat ucigaşilor, iconomisindu-se după felul mărturisirii sale şi după felul cum s-a 
îndeletnicit cu acest păcat" (Sf. Vasile 65). 

„Trebuie să cercetăm cu grijă pe cei ce se duc la vrăjitori, sau la cei ce 
făgăduiesc să facă farmece cu ajutorul diavolului. Este necesar să ştim dacă ei au păstrat 
credinţa în Hristos, şi numai din cauza constrângerii sau a pagubelor grele, sau au făcut 
aceasta din dispreţ faţă de credinţă, au alergat la ajutorul diavolului. Dacă ei au făcut 
acesta din dispreţ faţă de credinţă sau pentru că ei nu cred în Dumnezeul creştinilor, 
atunci vor fi supuşi canonisirii apostaţilor". „Insă dacă ei au făcut acest păcat din lipsa de 

curaj sau dintr-o nădejde amăgitoare vor fi trataţi cu aceeaşi îngăduinţă, ca şi cei care n- 
au putut să rabde furia chinurilor" (Sf. Grigore de Nissa 3). 

„Când cineva ia mana grâului, sau altceva dintr-acelea, acesta iată că ştie 
lucrul dracului, ori din vin, ori din pâine, ori din altceva; de se va lăsa de aceasta, să aibă 
pocăinţă patru ani şi metanii câte 100" (p.b.g. 88). 

„Fermecătorul, vrăjitorul, prezicătorul, vărsătorul de ceară, de plumb, sau cel 
ce leagă dobitoacele ca să nu le mănânce lupul sau pe vreun bărbat şi femeie ca să nu se 
cunune, sau orice fel de farmece, 20 ani să nu se împărtăşească dacă se pocăiesc" 
(Trebnic pg. 515). 

Preotul vrăjitor sub orice formă este caterisit (Trebnic pg. 515; Laod. 36). 

„Cei ce alcătuiesc descântecele lor, folosindu-se de psalmi, de chemarea Sf. 
Mucenici, de a Maicii Domnului, de cărţi bisericeşti, de sfintele icoane, de cheia bisericii, 
iscodind din semne prevestitoare ale viitorului, în caz de proces, de căsătorie, de furturi, 
de pagube sau câştiguri, sunt stăpâniţi de duhul cel rău pitonicesc (Faptele Apostolilor 16, 
16-24; 19, 13-20), osândit de Dumnezeu alături de toţi fermecătorii şi exploatatorii de 
cele sfinte" (Trebnic pg. 516). 

„Unele descântece se fac la morminte ca să slăbănogească trupul cuiva, sau 
să-1 silească la fapte rele, sau să-1 zăpăcească la minte şi cel ce le face, şi cel ce plăteşte, 
toţi se canonisesc greu. De asemenea şi cei ce descântă sau merg la descântătoare pentru 
a se vindeca, sau a cunoaşte viitorul prin bobi, sau să poarte buruieni, sau obiecte 
descântate, toţi fac voia diavolului". „Dacă cineva va păstra în gură Sf. împărtăşanie 
pentru animale sau albine sau cu alte scopuri, patru ani să nu se împărtăşească, ca un 
vrăjitor" (Trebnic pg. 516, 518, 526; după Pravila bisericească de Sachelarie, vezi parag. 
2051-2065). 

Mincinoasele ghiciri pe ursită 



Dina, o româncă chipeşă se căsătorise de curând. Ca orice ţărancă, curioasă 
să-şi afle ursitoarea, se duse la o vrăjitoare, mai ales că avea şi o suferinţă, un nod care-i 
venea mereu în gât, mai ales după masă. La vrăjitoare lume multă, căci sunt mulţi oameni 
daţi de necaz. în sfârşit, îi veni şi ei rândul. într-o cămăruţă cu tavanul pitit, înaintea unei 
mese pe care erau întinse icoane, cruci şi mănunchiuri de busuioc, vrăjitoarea stătea pe un 
scăunel, şi o întrebă de păsul ei. Părând că se gândeşte puţin, începu a zice cu glas: 
„Sfintelor, bunelor, milostivelor". Era o cântare, ce părea mai degrabă un bocet. în curând 
îşi dete ochii peste cap şi gata, cade în vânturi. I-a spus de toate pe gândul ei. Despre 
bărbat, la care Dina ţinea ca la ochii din cap, i-a spus că nu va trăi decât 1 1 ani şi i-1 va 
răpi moartea. Orice va face, poate să-1 ţină închis şi în cutie, de la moarte nu-1 va putea 
scăpa, căci aşa îi este ursitoarea. Despre boală, nici una nici alta, are argint viu, pe care o 
vecină invidioasă i-a dat la o zi mare. Are leac. Să-i aducă apă luată de la trei fântâni, în 
trei vineri la rând, ca să-i descânte. 

Aşa a făcut Dina, dar de boală nu s-a tămăduit decât la doctori, care au găsit 
că avea altceva, nu argint viu. Până să treacă cei 1 1 ani, a stat biata femeie cu frica în sân, 
şi nici bărbatului nu i-a spus nimic, ca să nu-i facă inimă rea. Au trecut anii cu pricina şi 
bărbatul Dinei n-a murit, ba încă este sănătos tun, deşi au trecut aproape 20 de ani, de 
când s-au căsătorit... Degeaba a căzut în vânturi vrăjitoarea, pentru că n-a văzut nimic. 

Păcăleala ghicirii cu cărţile 



Ghicirea va să zică în popor: a prezice viitorul, a descoperi o taină, gândul 
sau faptele ascunse ale cuiva. Ghicitorii pretind că ştiu a prezice viitorul celor ce le 
ghicesc, că pot descoperi orice taine, gânduri sau fapte ascunse ale cuiva, în cărţi, ghioc, 
bobi, papagal, şoarece, spiritism, etc, pe când în realitate curg gârlă minciunile, care 
întunecă groaznic minţile celor ce se încred în ele. Cărţile sunt nişte cartoane în formă 
dreptunghiulară, în număr de 52, cu felurite figuri şi semne, zugrăvite pe ele, care servesc 
pe unii cartofori la diabolicele jocuri de noroc. De acele cărţi se servesc şi unii ghicitori 
sau ghicitoare, supranumiţi: cărturari sau cărturărese, pe la oraşe şi sate. De cărţi se 
servesc şi unele ţigănci la ghicit. Cartomanţia aceea, adică ghicitul cu cărţile, este o 
înşelătorie, care speculează credulitatea multor creştini uşuratici. 

„Ghicirea în cărţi sau cartomanţia, darea cu bobi sau în ghioc, ghicirea în 
cafea ca şi zborul păsărilor sau cântatul cocoşului sau a găinii, apariţia cucuvelei, ş.a., 
toate aceste tălmăciri şi prevestiri sunt înşelăciuni osândite de Biserică. Nimeni să nu se 
lase amăgit de unele coincidenţe ale ghicirii, căci în toate acestea lucrează pe de o parte 
mintea omului rătăcit, iar pe de altă parte inspiraţia diavolului" (Pravila Bisericească, de 
Sachelarie, paragraful 2047). 

Cărturăreasa mincinoasă 



Mama duioasă se întâlnise în Bucureşti cu fiul, ofiţer activ, care-şi făcuse cu 
prisosinţă datoria către ţară! Plecase voluntar pe front, luptase cu curaj şi căzuse rănit, dar 
se restabilise. Mama se simţea mândră de el, şi-i venea greu să se despartă. O dusese greu 
biata femeie în viaţă, căci avusese copii mulţi şi ţinuse ca pe toţi să-i vadă ajunşi bine. 
Pentru acest ideal suferise mult, îndurase lipsuri mari, mai ales că de la părinţi luase 
puţină avere şi aceea grevată de procese şi datorii. Nu numai părinţii, dar şi fraţii cuprinşi 
de lăcomie, o nedreptăţiseră şi o jigniseră mult. Dintre toţi copiii, cel mai aproape de 
moarte fusese ofiţerul, dar Dumnezeu fusese îndurător şi o cruţase. înainte de despărţire, 
amândoi, mama şi fiul, ţinură să se ducă la o cărturăreasă vestită acolo în capitală. Mama 
simţea o foarte mare trebuinţă să-şi mai uşureze sufletul, căci prea o durea mult vitregia 
părinţilor şi a fraţilor. 

Ajungând la cărturăreasă, băiatul se aşeză pe o sofa, mama pe un scaun lângă 
cărturăreasă care îşi începu meseria. După ce i-a iscodit de ajuns... a spuse de toate: 
procesele moştenirii, necazurile casei, dar mai ales nedreptăţirea din partea părinţilor şi a 
fraţilor. Toate însă cu atâta exactitate şi lux de amănunte, că biata mamă rămase 
înmărmurită. De unde putuse cunoaşte această femeie păsurile ei, de parcă i le-ar fi spus 
cineva mai dinainte?! Dusă pe gânduri şi furată de întristare, îşi aruncă ochii spre sofa, 
căci îi făcea atât de bine să stea împrejurul acestui copil scump... îi mai treceau 
amărăciunile, fără să vrea, o năpădi gândul, că ar putea fi trimis din nou pe front şi... 
Doamne fereşte, nu ştii ce se poate întâmpla. Cărturăreasa parcă fusese în gândul ei, face 
o pauză şi începe: „Dumnealui ţi-e fecior, a fost pe front, a fost rănit, şi s-a vindecat. Te 
temi pentru el, că poate se duce din nou şi ai dreptate căci aşa o să fie. Uite - zise ea 
arătând o carte neagră - moartea îi stă în cale". Apoi adresându-se băiatului, îi zise: 
„Domnule ofiţer, fa tot ce poţi, să nu te mai duci, căci te trimite curând şi nu mai vii acasă 
înapoi". 

- Păi, ce să fac, cocoană, dacă mă cheamă, şi apoi ţara cine s-o apere, dacă 
toţi ne tragem în lături? 

- Lasă maică să se ducă ăi mai bătrâni, prea eşti tânăr şi este păcat să mori... 

- Asta n-are importanţă, tânăr sau bătrân, trebuie ca toată lumea să ne facem 

datoria! 

- Fie cum zici dumneata, dar ţine minte ce-ţi spun: Pe ziua de... te cheamă, 
te porneşte şi dus eşti pe vecie!... 

A venit ziua prezisă şi a şi trecut mult. Nici n-a fost vorba să-1 trimită pe 
băiat. Toate au mers cum au mers, dar când a fost vorba de prezis viitorul, cărturăreasa a 
dat cu oiştea în gard. 

Căci şi aici, cărturăreasa umpluse Bucureştii şi satele de minciuni şi multă 
lume credea minciunile acelea! ! ! 



Păcăleala ghicirii cu ghiocul 

Ghiocul, de care se servesc ţigăncile nomade, este ghioacea, învelişul unei 
scoici de mare. Numele vine din prescurtarea cuvântului ghioace sau ghioacă, în ghioc. 
Ţigăncile îl ţin legat la brâu, şi acostează pe naivi, mai ales pe ţărănci, cu cuvintele: „Să-ţi 
de-a baba cu ghiocul, să-ţi spună norocul". Ghiocul are o deschizătură dinţată, pe care 
ţiganca o ţine în sus şi o şterge mereu cu unul din degete, având aerul că priveşte cu 
atenţie, în care timp tot descântă: „Să mi se dea, să mi se arate de păsul lui, de norocul 
lui, etc". Spre a câştiga bunăvoinţa celui ce-i ghiceşte, ca să-i dea vreun ban, vreo rufa 
sau ceva de mâncare, ţiganca este foarte darnică în anunţarea de lucruri bune: succese, 
moşteniri, găsirea de comori, noroc în dragoste... în acest scop repetă, ca un refren, 

cuvintele: „Toată lumea s-o mira de norocul tău, de partea ta". Minciunile curg gârlă din 
gura ghicitoarelor, şi cine le ascultă şi le crede, se înşală amarnic. Felul de a ghici, în 
realitate nu este decât un mijloc de a se introduce şi a specula naivitatea populaţiei rurale. 
De obicei, profitând de clipe de neatenţie, cu o dexteritate uimitoare, ţigăncile tură ce le 
cade la îndemână. Partea femeiască interesată şi mai sensibilă în chestiune de dragoste, se 
lasă uşor înşelată de ţigănci, care în viclenia lor ameţesc femeile cu tot felul de minciuni 
ispititoare pentru care nu numai că sunt plătite, dar au grijă să pună bine, tot cea ce este 
pus rău. 



Crezând în ghioc, s-a prăbuşit în moarte şi în iad 

A 

In ţinuturile Argeşului, o tânără pereche de gospodari buni trăiau în fericire, 
într-o zi, bărbatul s-a dus de acasă. Tânăra soţie a rămas singură acasă. Pe când trebăluia 
prin casă, deodată apare în pragul casei o ţigancă cărturăreasă, care se apropie cu mare 
îndrăzneală de ea, cu ghiocul în mână ca să-i ghicească. Ispitind pe femeie, află multe 
neştiute de la ea, pe care le întrebuinţează ca să-şi ajungă scopul jefuirii. Merge cu ea, din 
cameră în cameră, tot ghicindu-i şi îmbătând-o de cap. Ocheşte toate lucrurile preţioase, 
şi se pogoară jos în beci, unde erau butoaie de rachiu, vin, linuri cu borhot de prune, ş.a. 
Sub cuvânt că-i face de dragoste pe toată viaţa cu bărbatul, că-1 vrăjeşte să-şi întoarcă 
ochii de la toate femeile şi fetele, numai şi numai spre ea, o sileşte pe credula femeie 
tânără, să se suie pe scara rezemată de un lin, plin cu borhot şi să se uite numai acolo 
înăuntrul lui. Femeia a ascultat-o. După câteva forme de vrăjitorie, ţiganca prefacându-se 
că pipăie picioarele femeii şi le vrăjeşte, o apucă deodată cu putere, o ridică în sus şi o 
aruncă cu capul în jos, în borhotul din lin. Acolo mai apăsând-o în jos, a înecat-o. A 

omorât pe tânăra soţie. După aceea chemând prin semne alţi ţigani de-ai ei, a jefuit toată 
casa înstăritului gospodar, şi au dispărut. 

Seara venind soţul acasă, rămâne uimit văzându-şi casa jefuită şi soţia 
nicăieri. Alergă într-o parte şi-n alta, strigă soţia pe nume; dar zadarnic, nu-i răspunde de 
nicăieri... Caută cu oamenii într-o parte şi-n alta, dar în zadar. N-o află nicăieri. Intr-un 
târziu, coborându-se în beci şi ...suindu-se şi pe scară în sus pe lin, văd cu groază tălpile 
unor picioare deasupra borhotului din lin. îndată s-au suit mai mulţi, au tras de picioare în 
sus, şi cu mare groază au văzut că tânăra şi buna soţie era moartă, fusese aruncată acolo 
de o mână ucigaşă. înştiinţând primăria, s-au făcut cercetări, s-au prins răufăcătorii cu 
ghicitoarea aceea cu ghiocul. Cercetaţi cu bătăi şi torturi, au mărturisit crima şi jefuirea 
casei. Iată unde a dus pe biata tânără creştină, credinţa în ghioc şi-n minciunile ghicitoarei 
cu ghiocul! In moarte năpraznică şi în primejduire sufletească. Pe bună dreptate hotărăsc 
Sfintele Pravile bisericeşti, că: „Ghicitorii 20 de ani să fie sub afurisenie, despărţiţi de 
Dumnezeiasca împărtăşanie; iar cei ce îşi ghicesc la aceia, 6 ani". 



Păcăleala ghicirii în cafea 

Iată şi aceasta-i o meşteşugire demonică cu care s-au obişnuit mulţi pe la 
oraşe şi unii din pătura „mai răsărită" şi pe la sate. Prezicătoarea de minciuni, privind 
fundul ceştii din care s-a consumat cafeaua, începe a anunţa un drum lung, o sfadă cu un 
vecin, frate, prieten, cunoscut, copii neascultători, boală în familie, nuntă, moarte, 
pagubă, întristare, necaz mare, o bucurie, sosirea unei persoane iubite, a unei cunoştinţe, 
etc. etc. Curiozitatea omenească, observând unele potriveli, se lasă exploatată de nişte 
amăgitori, care nu pot şti nici de ei înşişi, ce greutăţi sau primejdii vor veni peste ei în 

viitor. Aşa, neţinând seama de cuvântul lui Dumnezeu, prin ghiciri, se cufundă tot mai 
mult în întuneric, în împărăţia satanei, în iad. 



Boala ghicitoriilor stăpâneşte şi pe mulţi intelectuali 

Statistica de mai jos ne arată că superstiţia este tot atât de răspândită şi între 
intelectuali, ca şi în clasele de jos ale poporului. Prefectura din Paris a comunicat că în 
anul 1927 în capitala Franţei, erau 4460 de cărturărese, care întreţineau birouri proprii. 
Venitul lor zilnic era de 200.000 franci. Mai erau apoi birouri, care dădeau consultaţii de 
astrologie (ghicirea în stele), hipnotism, chiromanţie (ghicirea în palmă), necromanţie 
(ghicirea cu morţii), etc. Aceste profesiuni le aduceau - pe timpuri bune sau rele - un 
venit anual de 73 milioane franci. într-adevăr, deplorabilă statistică! (o.m.p. 936). 



Păcăleala ghicirii cu bobii 

Una dintre multele practici superstiţioase, este şi darul cu bobii. Pentru a 
înşela credinţa celor uşuratici, bobăreasa face semnul Crucii peste grămăjoara cu cei 42 
bobi de porumb, taie în patru părţi cu semnul Crucii, împarte bobii tot descântând, după 
care începe a tot înşira: arată o bucurie, dincoace anunţă un necaz, o persoană este pe cale 
a vă vizita, bobii ăştia anunţă naşterea unui copil, ceilalţi că un duşman te pândeşte, 
ăştilalţi arată: rezultatul bun al unui proces, reuşita unui examen, boală, căsătorie, moarte, 
pierdere de bani, avere şi multe altele... 

Când bobii se taie, bobăreasa zice că: lucrurile nu vor ieşi bine. Alteori zice 
că arată îndoială şi începe operaţia ei din nou. Se întâmplă uneori ca bobăreasa să 
ghicească unele lucruri exact, după cugetul celor ce li se ghiceşte sau din ceea ce a aflat 
din convorbirea cu cei ce le ghiceşte. Acolo poate fi la mijloc şi puterea sugestiei care 
transmite persoanei gândurile sau dorinţele sale. Atunci bobăreasa, inconştient, tot 
învârtindu-şi bobii, spune ce i-a venit atunci în minte. Uneori poate fi şi vreun spirit 
vrăjitoresc, ca acela pe care Sf apostol Pavel 1-a scos din ghicitoarea aceea din Filipi 
(Faptele Apostolilor 16, 16-24). Dar cei ce se încred în bobărese, se primejduiesc 
groaznic. Cei ce aleargă la bobărese şi le umple capul de minciuni, arată că sunt cufundaţi 
în mare întuneric, că sunt mai nesimţiţi decât boabele acelea de porumb la care aleargă 
prosteşte să le spună viitorul! La boabe de porumb cer ei sfat, învăţătură? Groaznică 
întunecare mai este şi aceea! Practica aceea superstiţioasă a ghicirii cu bobii, produce: 
aşteptare, nerăbdare, curiozitate şi felurite patimi omeneşti, care le scurtează viaţa, le 
primejduieşte mântuirea, îi trage în iad. 



Tu cu bobii tăi spui minciuni 



Coana Florica îşi aştepta cu nerăbdare feciorul, care de mult nu mai dăduse 
pe acasă, fiind plecat în străinătate la învăţătură. O scrisoare vestea ziua când va sosi în 
staţia cea mai apropiată. Mama a trimis trăsura din timp, prevăzând-o cu toate cele 
necesare pentru drum. Cu cât se apropia timpul, când după toate probabilităţile trebuiau 
să sosească, cu atât nerăbdarea mamei creştea, de nu-şi mai găsea locul. Trimise o slugă 
după leliţa Ana, bobăreasa, care a venit într-un suflet. înţelegând despre ce este vorba, 

leliţa Ana, a curăţat bobii şi şi-a început meşteşugul. Dădu odată, de două ori, şi bobii 
căzură cât se poate de bine. 

- Coniţă, un bob zăbavă, te uiţi să pice. 

Cel aşteptat însă nu sosea. Mai dădu odată, şi încă odată, cu acelaşi rezultat. 
Nu mai pun mâna pe bobi în viaţa mea, dacă domnişorul nu vine cât de 

curând. 

Să-ţi fie gura aurită, Ano, răspunse coana Florica. După ce o cinsti bine, 
leliţa Ana plecă, fiindcă începuse a se însera. Gândul îi era la bacşişul ce va primi, când 
va veni a doua zi, găsind băiatul sosit. Grea era aşteptarea pentru biata mamă, dar nu avea 
ce face. Fiecare zgomot o făcea să tresară, socotind că va fi venit, în sfârşit, ceasul mult 
aşteptat. Târziu de tot veni şi trăsura, dar fără băiat. Vizitiul a lămurit-o că a aşteptat la 
toate trenurile, a observat atent toţi călătorii care se coborau, dar băiatul n-a fost. In cele 
din urmă a fost nevoit să plece, căci până a doua zi, nu mai era nici un tren, iar nutreţul 
cailor se terminase. Vestea aceasta a fost o grea lovitură pentru coana Florica. Trebuie să 
fii mamă ca să înţelegi această durere. Nu de alta, dar se gândea foarte mult, biata femeie, 
că cine ştie ce se putuse întâmpla cu trenurile, care îi aduceau băiatul din aşa depărtări. în 
asemenea situaţie, omul îşi face diferite păreri, care îi scurtează mult viaţa fiindcă este 
nevoit să pună răul înainte. Cu multă greutate a putut închide puţin ochii, dar somnul i-a 
fost tulburat de vise rele, care nu prevesteau nimic bun. 

In sfârşit, la ziuă, un om de la primărie a adus o telegramă telefonică, prin 
care fiul anunţa pe mama sa că a fost nevoit să-şi amâne venirea şi va urma scrisoare cu 
lămuriri. Cu toată supărarea ce-i produsese aşteptarea chinuitoare, mama răsuflă uşurată, 
că cel puţin nu i se întâmplase nimic rău. Cam în acelaşi timp sosi şi leliţa Ana, căreia i se 
citea pe faţă bucuria, că se va alege cu ceva. 

- Nu-i aşa coniţă, c-a venit domnişorul? 

- Da de unde să vină, Ano! Tu cu bobii tăi spui minciuni, că mincinoasă mai 

eşti! 

Păi, ce stric eu, coniţă? Ei, iată nişte bobi, cum am pomenit şi noi, ce, 
parcă eu sunt Dumnezeu!... 



Preziceri neîntemeiate 

Adeseori am auzit şi auzim pe unii bărbaţi şi pe multe femei simple: „Azi nu- 
mi merge bine, pentru că mi-a ieşit popa în cale! E semn rău, că mi-a ieşit un iepure 
înainte! Nu-mi merge bine în cale, pentru că mi-a ieşit cu gol! Vai, am să dau peste un 
necaz, am să am o neplăcere, pentru că am vărsat sarea din solniţă! Nu-mi merge bine, că 
am plecat cu stângul!". Superstiţiile acelea neînsemnate în aparenţă, ca şi a: strănutului, 
sughiţului, ţiuitul urechilor, clătinarea ochiului, ori a altor părţi ale trupului, mâncărimea 
palmelor, nr. 13, zile bune şi rele, lăsarea pe fir a unui păianjen şi căderea lui... cu 
credinţa deşartă a venirii feluritelor întâmplări, sunt nişte piedici în progresarea omului, 
nişte temeri păgubitoare, nişte preziceri neîntemeiate, mincinoase, care umplu de vifor, 
întuneric şi groază, fiinţa superstiţioşilor. Poate a-ţi ieşi preotul în cale, sau iepure, sau cu 
gol, şi să-ţi meargă foarte bine şi altă dată să nu iasă preot, iepure, cu gol înainte şi să-ţi 
meargă foarte rău. Aşadar, superstiţiile trebuie lepădate pentru a ne folosi şi a nu ne 
păgubi. 

„Cei ce nu vin după Mine - zice Mântuitorul - umblă în întuneric şi nu ştiu 
unde merg" (Ioan 12, 35, 46). 

Şubrezenia credinţei a slăbit pe Alexandru Macedon 



Credinţa lui Alexandru cel Mare uneori a fost foarte slabă. El încrezându-se 
în unele superstiţii, şi-a pierdut-o. Odinioară fiind în faţa zidurilor Babilonului, căzându-i 
la picioare câţiva corbi şi fiindcă un măgar şchiop a omorât cu copita un leu, s-a clătinat 
în credinţă! în adevăr, nu ştiu dacă trebuie să râdem sau să plângem: credinţa, care era 
puterea marelui Alexandru, s-a slăbit aşa de mult în faţa superstiţiei, încât a putut-o 
spulbera un corb mort şi un măgar şchiop! Credincioşilor! Nu cumva şi credinţa voastră 
s-a slăbit, încrezându-vă în superstiţiile deşarte?! 

Nu cumva vi s-a întâmplat, ca în miez de noapte să vă simţiţi foarte nefericiţi, 
numai fiindcă o cucuvea a trecut cântând pe deasupra caselor voastre?! Nu cumva lunea 
n-aţi dat foc din casă, că-i rău de ceea şi ceea?! 

Nu cumva marţea şi sâmbăta nu pleci niciodată la drum, deşi Dumnezeu este 
şi trebuie să fie în sufletul tău, în orice zi a săptămânii!? 

Nu cumva te-ai întors amărât acasă, renunţând la tot planul tău de lucru, 
numai fiindcă ai întâlnit preotul în cale?! Nu cumva i-ai tăiat şi calea?! Şi mă întreb: Să 
râd sau să plâng?! Nici una nici alta! Dar să ştii un singur lucru: „Eu M-am rugat pentru 
tine să nu piară credinţa ta" (Luca 22, 32; prel. d. L. L. o.c. pg. 100). 

Preziceri după: strănut, sughiţ, ţiuitul urechilor 



Şi asta-i o superstiţie! Mulţi bărbaţi şi femei, socotesc că strănutul, în genere, 
e un bun augur, că prevesteşte o întâmplare fericită, un succes, un noroc. Strănutul însă, 
de obicei, nu anunţă rezultatele acelea bune, visate de mulţi, cu care îşi urează: bine, 
noroc, succes; ci, o răceală, guturai sau altceva mai rău... sau iritarea mucoaselor nazale 
de mirosuri excitante, ori prin aspirarea prafului iritant. 

Când cineva sughiţă, îi ţiuie urechea sau îşi muşcă limba ori buzele, 
presupune că cutare nu-şi ţine gura, îl grăieşte de rău, şi bazat pe astfel de bănuieli 
neîntemeiate, îi nutreşte aproapelui său, în loc de iubire „ca însuşi pe sine", vrăjmăşii şi 
dor de răzbunări. Unii trag câte o înjurătură de fiară apocaliptică, la adresa celui bănuit şi 
încetând sughiţul, rămâne cu ranchiunul în inimă asupra aproapelui său, fără ca acela să 
fie vinovat. 

Când pe cineva îl mănâncă nasul, îndată zice în sine că are să se certe cu 
cineva şi de multe ori se întâmplă că atunci când a avut mâncărime de nas, să nu se certe 
cu nimeni; iar alte dăţi, fără a-1 fi mâncat nasul, să se certe cu câte cineva, ba chiar să se 
şi bată. 

Mâncărimea palmei drepte, cu credinţa superstiţioasă că va primi bani, şi a 
palmei stângi, că va da bani, s-a dovedit neadevărată. Mâncărimile acelea mai degrabă 
pot fi prevestirea unei boli sau suferinţe trupeşti. Zvâcnirile unor părţi ale trupului, sau 
semnele bune sau rele după Trebnic (Molitfelnic), nu sunt întemeiate pe adevăr, deci nu 
ne putem ţine de feluritele lor explicări ale şubredei înţelepciuni omeneşti. 

Si-a făcut boală să strănute cu noroc 

9 



Gheorghe şi Costică erau băieţi cumsecade şi fraţi buni între ei. Nici cu cartea 
nu se lăsau în urma altora. Intre multe prilejuri, care le procurau bucurii copilăreşti, se 
număra şi lăsatul Postului de Paşte. Pe lângă multe bunătăţi, după care le lăsa gura apă 
mult timp în urmă, ceea ce-i încânta mai mult, era putinţa de a fi strănutat în acea seară. 
Cel ce strănuta, dovedea că are noroc, şi părinţii, cei dintâi, erau îndatoraţi să-i facă un 
dar, după cum găseau cu cale. Multe lăsări de post trecuseră, fără ca cei doi fraţi să se fi 
putut alege cu ceva. Atunci băieţii, înţelepţi cum erau, se sfatuiră mult şi luară o hotărâre: 
dacă strănutul fuge de ei, îl vor sili ei să vie. Observară că mirosul de ceapă, hrean şi mai 
ales de ardei, provoacă strănutul. în consecinţă, pisară din timp un ardei iute, hotărât ca în 
seara cu pricina, care era aproape, Gheorghe să-şi încerce norocul, trăgând pe nas din acel 
praf. Zis şi făcut. In acea seară sub un motiv oarecare, Gheorghe se scoală de la masă şi 
fără să fie observat de ai săi, trage cu sete pe nas praf de ardei. O usturime grozavă îl 
apucă, lacrimile curg şiroaie, iar Gheorghe geme, deşi căuta a se stăpâni. Părinţii se 
alarmează, îl întreabă, dar el nu răsufla deloc. Spre a potoli usturimea, Gheorghe trage 
apă pe nas, se spală cu lapte, dar totul este în zadar. Nasul se umflă şi se roşeşte, ca un 
ardei de pus în murături, iar durerea nu se potoleşte decât târziu. Cu toate aceste suferinţe, 
Gheorghe n-a strănutat; dar ceea ce a îndurat, nu va uita toată viaţa... Mai rar aşa noroc ca 
al lui Gheorghe? 

Superstiţia numărului 13 



Mulţi din noi am observat că majoritatea lumii culte, şcolită, au o mare 
groază de numărul 13. Mulţi se feresc de nr. 13, zicând că nu-i bun augur, că nu-i 
norocos, că-i primejdios. Superstiţia asta am observat-o prin unele oraşe, prin Bucureşti, 
unde am văzut că la unele străzi lipseşte nr. 13, în locul căruia se pune nr. 13 bis. La fel şi 
mulţi chiriaşi se fereau, ca de boală rea, de nr. 13. Multe hoteluri nu dau acel număr nici 
la o cameră din ele, ca nu cumva oaspetele care ar intra să se odihnească, să fie tulburat. 
Numărul acesta se scoate de unii din listele de colecte sau de felurite binefaceri. Aşa unii 
superstiţioşi se mai feresc de ziua 13-a a fiecărei luni, de 13 oaspeţi la masă, 13 lucruri 
cumpărate, 13 călători, 13 lucrători, etc. Ei susţin că nr. 13, e un număr primejdios, cel 
mai mare dezastru. 

Oamenii de rând însă, nu-şi bat capul cu acea nălucire. Creştinii luminaţi care 
se ocupă cu citirea Dumnezeieştilor Scripturi, şi a altor cărţi Sfinte, dovedesc că acest 
număr 13 provine, în cărţile Sfinte şi ori unde, ca toate creaturile celelalte... „foarte 
bune", de la însuşi Dumnezeu. Noi adeverim că nr. 13 nu aduce nefericirea, ci 
slăbiciunea morală şi intelectuală a omului superstiţios care, oprindu-se de o frică 
neexistentă, adică: temându-se de frică, acolo unde nu era frică (Psalmi 52, 6), se lipsesc 
de judecata sănătoasă, clară şi cumpănită. Frica aceea superstiţioasă pe mulţi i-a aruncat 
în felurite păreri rele, în necazuri, primejdii şi chiar în ghiarele morţii. Reaua născocire a 
oamenilor, a legat şi leagă prosteşte de acest număr, atâtea şi atâtea amaruri de credinţe 
superstiţioase. Noi toţi, adevăraţii creştini, am primit şi primim acest număr, ca un 
mădular al bunei ordine, al întregului şir de numere, care în continuitatea sa, nu se poate 
lipsi de el, fiind aşezat la locul său în numerotaţie, numai cu înţelepciune dumnezeiască. 
Şi numărul acesta crezut de superstiţioşi „pocit" poate să ne aducă numai binecuvântare 
ca şi ori care lucru sau creatură care vine de la Dumnezeu. 

Numărul acesta socotit de mulţi superstiţioşi: „pocit", „urâcios", 
„primejdios"... vorbind după judecata sănătoasă, poate fi cuiva spre fericire sau spre 
necaz, ca şi ori care alt număr. 

„Magia care lucrează asupra minţii oamenilor prin numere, adică numere 
cabalistice, prin care se pretinde că ar reprezenta lucruri ascunse, pe care le descifrează 
numai magul, se numeşte magie cabalistică. Magia care se foloseşte de elementele 
naturale, geologice şi chimice, ca pietre diferite, ape şi soluţii cu diferite amestecuri, se 
numeşte alchimie. Toate acestea fiind creaţiuni ale înşelăciunii, ele se osândesc aspru" 
(Sinodul VI ecumenic; d. Pravila Bisericească, Sachelarie, paragraful 2049). 



Numărul 13 îi îngrijora, dar păcatul nu 

O femeie a botezat la biserică un prunc nou venit. Au fost chemaţi la ospăţul 
cu lăutari, jocuri, beţie, cântece lumeşti, anumite rude, prieteni şi vecini. Când se aşezară 
la masă, cineva observă că sunt tocmai 13 oameni, oaspeţi. „Iată un număr nenorocos". 
grăi unul. Gospodina casei, jenată oarecum, zise: „Să mă iertaţi, eu nu am ştiut de o astfel 
de potriveală...". Toţi mesenii, care mai de care, căutau o dezlegare liniştitoare. „Hai - 
zise gospodina casei - să mai chemăm şi pe vecinul Stănică". Bunicul din capul mesei, 
făcând semn cu mâna a se face tăcere, zise: „Nu trebuie să mai alergaţi pe la casele 
oamenilor. Aşteptaţi puţin şi eu voi afla pe al 14-lea oaspete. Acestea zicând, în genunche 
şi se rugă cu glas răspicat în auzul tuturor: „Doamne Iisuse Hristoase, Dumnezeul nostru, 
în întreaga mea viaţă Te-am rugat zilnic să fii oaspetele nostru statornic. Rogu-te, 
Doamne, şi acum, fii Tu al 14-lea oaspete al nostru, dimpreună cu noi toţi, la masa 
aceasta". Oaspeţii, încrezându-se în puterea rugăciunii bătrânului şi în isprăvile credinţei, 

se aşezară liniştiţi la masă şi mâncară cu mare poftă, că aveau un număr cu „noroc", 
ziceau ei. Iată şi aceasta este dezlegarea înţeleaptă, fericită, pentru aceia care se tem de 
nr. 13, dar de păcătuirea cu prăznuiri drăceşti nu se înfricoşează. 



Numărul 13 onorat în Biserica Creştină 

Adâncindu-ne în învăţătura Noului Testament, vedem clar că numărul 13 este 
un număr de foarte mare însemnătate. Apostolii erau doisprezece, iar Mântuitorul Hristos, 
Dumnezeu- Omul, era al 13-lea. Apostolii cei 12, adeseori se clătinau şi aveau trebuinţă 
de sprijin de la Cel de al 13-lea al cetei apostolice. Mântuitorul, al 13-lea, stă singur pe 
picioarele Sale. El n-are trebuinţă de sprijin sau reazem, pentru că era Puterea 
atotputernică, şi este. Astfel, umblând, vorbind, învăţând, făcând minuni şi conlucrând în 
ceata apostolilor Săi, El se socotea al 13-lea. De aici vedem că numărul 13, nu numai că 
nu este „pocit" cum îl socotesc superstiţioşii, dar el este un număr foarte însemnat, vestit, 
strălucit şi preamărit. In amintirea aceasta de mare însemnătate, la mănăstioare şi schituri 
călugăreşti, se obişnuia a fi 12 monahi şi un egumen, adică un personal de 13 Părinţi. 
Uneori la soborul Dumnezeieştilor Liturghii, slujesc 12 preoţi în frunte cu proiestosul sau 
Arhiereul. La citirea Apostolului, Arhiereul stă în scaunul de sus, iar cei 12 preoţi, pe 12 
scaune mai joase, în dreapta şi în stânga Arhiereului, simbolizând pe Hristos cu cei 12 
Apostoli pe Muntele Fericirilor şi la Judecata universală. Aceasta o adevereşte însuşi 
Mântuitorul, celor 12 Apostoli ai Săi, zicând: „Eu sunt cu voi în toate zilele, până la 
sfârşitul veacului. Amin. Voi, care aţi urmat Mie în a doua naştere, când va şedea Fiul 
Omului pe scaunul slavei Sale, veţi şedea şi voi pe 12 scaune, judecând pe cele 12 
seminţii ale lui Israil" (Matei 19, 28). Deci, aici vedem că numărul 13 a strălucit în 

vremea vieţii publice a Mântuitorului, a strălucit şi străluceşte în Biserica Creştină, de la 
prima până la a doua Lui venire, înfăţişat pe icoanele cu Cina de Taina pe catapetesmele 
Bisericilor materiale, unde-s pictaţi cei 12 Apostoli în frunte cu Iisus Hristos. Numărul 
13, după cuvintele Mântuitorului (Matei 19, 20) va străluci minunat în ziua cea mare a 
universalei judecăţi şi apoi pururea în împărăţia Sa cerească. „Eu - zicea El celor 12 
Apostoli - merg să vă gătesc vouă loc. Eu vă voi lua pe voi la Mine, ca unde sunt Eu şi 
voi să fiţi" (Ioan 14, 2-6). Din cele arăte reiese clar, că numărul 13 este un număr bun, 
dorit, strălucit, preamărit, plăcut, fericitor vremelnic şi veşnic, adevăraţilor păstori şi 
păstoriţi. Să ne ostenim cu bună chibzuială în lupta cea bună cu toată credincioşia şi 
vieţuirea creştinească şi rodnică în fapte bune... pentru a ne bucura de El şi cu El pururea. 



Superstiţia cu păianjenul 

în popor se mai află şi credinţa deşartă că atunci când se lasă pe fir şi cade în 
casă un păianjen, superstiţioşii prevestesc venirea unei persoane, rude, vecin, prieten ori 
cunoscut care va fi: oacheş ori bălan, după culoarea păianjenului aceluia. Şi asta e o 
credinţă deşartă, mincinoasă. Adeseori ne vin în casă musafiri: rude, vecini, prieteni, 
cunoscuţi, doriţi ori nedoriţi, şi fără lăsarea păianjenului pe fir în cameră, şi se întâmplă 
când se lasă păianjen pe fir, că nu vine nimeni la noi în casă. La superstiţia aceasta mai 
contribuie şi lenevirea ori neglijenţa gospodinelor. Dacă ele ar curăţi bine casa de 
păianjeni, ar dispărea superstiţia cu păianjenul. De aici vedem lămurit că: superstiţia cu 
păianjenul este o minciună, una din fiicele diavolului (Ioan 8, 44; Iuda 1, 6). Adevăraţii 
creştini nu se lasă niciodată influenţaţi de astfel de prostii sau superstiţii provenite de la 
păgânii idolatri. Păianjenul, în fine, e creat de Dumnezeu, bun şi foarte bun, ca şi celelalte 

creaturi (Facerea 1, 25), deci şi de la el putem lua ceva bun, stăruinţa în lucru bun şi 
ferirea de rău (Psalmi 33, 13-14; 36, 27; Isaia 1,16, 20). 



Stăruinţa păianjenului 

Istoria ne povesţeşte că regele Robert, văzându-se bătut de vrăjmaşii săi, s-a 
refugiat foarte descurajat, amărât şi ruşinat într-o şură. Dimineaţă a văzut un păianjen 
care tot încerca să-şi facă trecerea printre firele pânzei ce o ţesea. De 20 de ori i se rupse 
firul şi de 20 de ori îl facu din nou până reuşi. Păianjenul acesta - îşi zise regele în sine - e 
trimis spre mustrarea, îmbărbătarea şi încurajarea mea. Trebuie să plec iarăşi la război şi 
chiar de voi fi bătut, chiar de 20 de ori, n-am să mă las bătut. Cu o astfel de învăţătură, 
luată din stăruitoarea lucrare a păianjenului, a intrat din nou în luptă şi a bătut pe 
vrăjmaşii săi. In lupta noastră zilnică cu cei trei vrăjmaşi: trupul, lumea şi diavolul, să 
luăm şi noi - pildă vie şi îndrumare - stăruinţa păianjenului. Ori câte lovituri grele pentru 
suflet vom lua, de la trup, lume şi de la vrăjmaşul nostru diavol, să nu disperăm, să 
reînnoim lupta cea bună după Dumnezeu şi a noastră va fi biruinţa. „împărăţia lui Dumne 
zeu se sileşte şi silitorii o dobândesc pe ea. împărăţia lui Dumnezeu se ia prin stăruinţa în 
lupta cea bună. Cei ce biruiesc, vor moşteni toate. Eu voi fi lor Dumnezeu şi ei vor fi Mie 
fii şi fiice" (2 Corinteni 6, 18). Să folosim şi păianjenul: creştineşte, duhovniceşte, nu 
păgâneşte. 

Hărnicia păianjenului 



Odinioară, un păianjen îşi ţesea pânza casei sale pe ceasornicul mare al unei 
clădiri publice. Lucrând el aşa mereu cu toată hărnicia, fară a se opri, a reuşit a-şi întinde 
pânza. După aceea a venit minutarul peste ea şi i-a rupt-o. Păianjenul nu s-a descurajat. 
Cu mai multă hărnicie s-a apucat de lucru şi a ţesut pânza din nou, mai deasă ca prima. 
Minutarul a venit din nou şi i-a destrat-o. Aşa a păţit păianjenul cu pânza lui de zeci şi 
sute de ori, dar tot de atâtea ori el îşi ţesea pânza lui tot mai deasă şi mai tare, până ce a 
reuşit să oprească minutarul ceasornicului pe loc... (Dintr-o carte despre tăria şi stăruinţa 
vietăţilor). 

Iată că putem lua pilde vii de: răbdare, hărnicie, luptă bună şi de la cele mai 
mici vietăţi, cum e şi păianjenul. Să luptăm după adevărata credinţă cu toată hărnicia 
chibzuită, la oprirea minutarului păcatelor care vin asupră-ne să ne rupă haina de nuntă a 
sufletului. Să luptăm din răsputeri contra păcatului care lesne ne înconjoară... să alergăm 
pe calea vieţii, mântuirii şi fericirii, cu ochii ţintă la Iisus Hristos, Căpetenia noastră 
(Evrei 12, 1-2), pentru a deveni, a fi şi a rămâne pururea moştenitori ai împărăţiei 
cerurilor. 

Credinţa deşartă în zile bune si rele 



La strămoşii noştri dinaintea venirii Mântuitorului în lume, existau anumite 
zile: rele, pocite, nenorocoase, primejdioase, fiindcă ei credeau că zeii-idoli - sunt 
supăraţi în acele zile. In zilele acelea nu lucrau, suspendau chiar şi serviciile publice. Aşa 
şi în poporul nostru au fost şi sunt şi astfel de superstiţioşi. Ei ţin anumite zile care, după 
credinţa lor deşartă, zic că sunt zile rele, pocite, nenorocoase... Astfel, unii nu plecau la 
drum în anumite zile din săptămână, zicând că nu le merge bine. Obiceiul de a lua aminte 
că unele zile sunt bune şi altele sunt rele, unele norocoase, altele nenorocoase, e o 
rămăşiţă, de la păgâni, e o slujire idolească, vrăjitorească, care cufună pe cei ce au unele 
credinţe deşarte, în întuneric şi în umbra morţii (Isaia 9, 1; Vezi şi Hristoitia cap. IX). 

Numirea de „zile rele" o aflăm noi în Dumnezeiasca Scriptură, dar cu înţeles 
spiritual. Astfel, în cuvintele: „Ajunge-i zilei răutatea ei" şi „zilele rele sunt" (Matei 6, 
34; Efeseni 5, 16; 6, 13), Mântuitorul şi Sfinţii Apostoli arată răutatea oamenilor 
necredincioşi din toate vremurile care vrăjmăşeau, războiau sângeros Biserica creştină, 
producându-i mari amărăciuni, suferinţe, îngrijorări şi sacrificii. Arată zilele de încordare 
până la sacrificiu ale creştinilor virtuoşi, printre lumea zăcândă în cel rău (Ioan 17, 9, 11, 
14; 15, 8-20; 16, 2; Matei 10; 1 Ioan 5, 19; Apocalipsa 12; 13). Zilele în realitate sunt 
toate „bune foarte" de la Dumnezeu (Facerea 1, 31; 1 Timotei 4, 4). Una-i bunătatea 
tuturor zilelor şi alta-i răutatea oamenilor necredincioşi şi răi. Privitor la această credinţă 
deşartă, Atanasie Sinaitul zice aşa: „Creştinul care a mărturisit noroc ori nenoroc, a căzut 
din dogma şi credinţa creştinilor" (întreb. 1 8). 

Aşa-i născut? Aşa-i sortit? 



Aceste cuvinte primejduitoare mântuirii sufletelor merg din gură în gură în 

lumea păgână a idolatrilor. Cuvinte de acestea îmbâcsite de superstiţii idolatre, 

întunecătoare de suflete, le auzim adeseori şi noi, din gură în gură, prin majoritatea lumii 

noastre purtătoare de nume creştinesc, rătăcitor prin prăpăstiile superstiţiei aceleia. Iată ce 

ne grăieşte Sf. Ioan Gură de Aur: „Credinţa aceasta adevărată - zice el - să o avem, de 

aceasta să ne ţinem strâns căci numai prin aceasta vom putea scoate din suflet acele 

credinţe vătămătoare, ca de pildă: „Credinţa că aşa s-a născut şi aşa i-a fost sortit". Dacă 

noi vom crede că va fi înviere şi judecată, apoi toate acele credinţe deşarte vom putea să 

le scoatem din suflet. Crede că Dumnezeu este cu dreptate şi nu vei mai crede că este 

naştere nedreaptă. Crede că Dumnezeu este, care se îngrijeşte mai dinainte de noi şi nu 

vei mai crede că este naştere de aceea care le întoarce toate pe dos. Crede că este 

pedeapsă în iad şi împărăţia cerurilor şi nu vei mai crede că este noroc din naştere, pe de 

o parte răsturnând în noi bunul simţ, iar pe de altă parte supunându-ne pe noi unei 

necesităţi şi unei vieţi silite. Să nu semeni, să nu răsădeşti, să nu pleci la armată şi în fine 

să nu faci nimic fiindcă numai decât, vrând sau nevrând, vei întâmpina cele sortite de la 

naştere. Dar atunci de ce mai avem nevoie de rugăciune? De ce mai voieşti a te face 

creştin, dacă totul e sortit de la naştere? Da, zici tu. Dar a fost ursit cutăruia ca să devină 

înţelept prin osteneli. Astfel, meşteşugul se capătă nu de la naştere, ci cu multe osteneli. 

Dar de unde vine - zici tu - că cutare fiind om rău, este bogat şi un altul fiind viclean, a 

căpătat moştenire de la tatăl său? Pe când altul, deşi munceşte pe capete, este sărac. 

Acestea le pun într-una înainte: toate numai cu privire la bogăţie şi sărăcie şi nimic la 

virtute şi răutate. Dar tu nimic nu ai spus până acum, ci arată-mi dacă cineva, sârguindu- 

se, a devenit rău sau dacă cineva, trândăvindu-se, are vreo putere, apoi trebuie a-şi arăta 

puterea în cele mai mari; adică în virtute şi răutate şi nicidecum în bogăţie şi sărăcie. De 

unde celălalt totdeauna este în sănătate? De unde vine că unuia îi merg bine afacerile, iar 

altuia îi merg lucrurile după dorinţă, pe când acestuia i se pun în cale mii şi mii de 
piedici? Ei bine! Depărtează-te de credinţa în naşterea cu noroc şi atunci vei şti totul cu 
exactitate. Crede că este Dumnezeu care îngrijeşte mai dinainte şi atunci vei şti totul 
lămurit. Dacă nu pot, zici tu, nu mă lasă confesiunea lucrurilor acestora de a întrevedea 
acea pronie. Dacă toate acestea sunt de la Dumnezeu, cum pot crede eu că Dumnezeu Cel 
Bun dă averi unui curvar, unui spurcat, unui lacom, iar celui bun nu dă de loc? Cum să 
cred? Căci trebuie a crede din fapte. De aceea îţi arată ţie că cele de aici nu sunt nimic, ci 
ne sunt indiferente, spune-mi a fi ceva, adânc sau apropiat, oare nu este ceva indiferent. 
Aşa este şi bogăţia. Spune-mi în cele norocoase, oare nu deopotrivă s-a dat tuturora ca de 
pildă destoinicia spre virtute, împărţirea deopotrivă a darurilor duhovniceşti? Dacă ai 
cunoaşte binefacerile lui Dumnezeu, atunci nu te-ai fi indignat de acestea, ci te-ai bucura 
deopotrivă cu alţii, nici n-ai fi căutat şi n-ai fi umblat după acestea, după cum o slugă: 
având haine, hrană şi îmbrăcăminte din partea stăpânului, în fine din toate celelalte 
bucurându-se deopotrivă cu ceilalţi, iar dacă poate ar avea pe cap mai multe fire de păr 
sau unghii mai mari, prin aceasta ar crede că are ceva mai mult decât ceilalţi, cam în felul 
acesta găseşte şi cel ce cugetă lucruri mari în zadar. De aceea ne-a depărtat pe noi de 
acele lucruri, ca să stingă din noi o asemenea nebunie, pentru ca dorul de acestea să-1 
ducă la ceruri. Dar noi nici aşa nu ne cuminţim, după cum pe copil îl lipseşte tatăl său de 
cele copilăreşti, dacă are ceva copilăresc şi dacă preferă aceasta în locul celor trebuitoare, 
pentru că astfel şi fără voia lui să-1 îndrepte spre cer. Dar de ce - zici tu - lasă pe cei răi să 
se îmbogăţească, pentru că nu se interesează aşa de mult de dânşii. Cum apoi lasă şi pe 
cei drepţi? Nu El îi lasă, ci numai cât îngăduie acestea. Acestea ni s-au spus acum într-un 
mod superficial, ca şi către unii ce nu cunoaştem Scripturile. 

Iar dacă am voi a crede şi a fi cu mintea la cuvintele lui Dumnezeu, n-am 
avea nevoie de vorbele acelea, pentru că toate le-am şti. Pentru ca să afli că bogăţia nu 
este nimic, nici sănătate, nici slavă, eu îţi voi arăta pe mulţi care puteau să fie sănătoşi, şi 
cu toate acestea ei au dărăpănat trupurile lor prin nevoinţe, care puteau să se bucure de 

slavă şi totuşi fac toate chipurile spre a fi dispreţuiţi. Nimeni fiind bun nu râvneşte de a fi 
rău. Acestea deci să râvnim ca unele ce sunt cu adevărat bune, ca astfel să ne bucurăm şi 
de bucuriile viitoare întru Hristos Iisus Domnul, Căruia împreună cu Tatăl şi cu Sfântul 
Duh se cade slava, stăpânirea şi cinstea acum şi pururea şi în vecii vecilor. Amin". 



Mincinoasele ghiciri prin păsări 

Strămoşii noştri romani, idolatri, păgâni, obişnuiau a prezice viitorul şi prin 
observarea: zborului, cântecului sau ţipatul feluritelor păsări. De altfel, de aceste preziceri 
se ţineau şi alte neamuri păgâne. Cu venirea Creştinismului, astfel de preziceri au început 
să dispară, încetul cu încetul. Unde se aprinde sau vine lumină, dispare întunericul. 
Totuşi, şi în Creştinism slăbindu-se cu timpul lumina cunoştinţei de Dumnezeu şi de 
învăţătura Lui şi îngroşându-se întunericul necunoştinţei, am ajuns şi unii din noi a 
orbecăi prin întunericul străbunilor romani idolatri. Aşa adeseori unii superstiţioşi cred 
despre: cântecul cucuvelei cum că prevesteşte moarte, cântecul cucului în dreapta sau în 
stânga că este semn bun, dar când cântă în faţă sau în spate, prevesteşte rău; cântecul 
coţofenei, care vine lângă casă, cocoşul când cântă în pragul casei, gâina când cântă 
cocoşeşte, raţa când cloceşte... că ar fi semn rău. De asemenea, „spurcatul păsărilor", 
când cineva aude primăvara prima dată cântând: cucul, barza, rândunica, pupăza şi altele, 
pe nemâncate, se tânguieşte că 1-a spurcat, căci are să dormiteze toată vara dacă a auzit 
cucul cântând pe nemâncate, că-i va mirosi gura de a auzit pupăza cântând pe 
nemâncate... Unii mai cred că atunci când câinele se tăvăleşte, vesteşte venirea vreunei 
rude, prieten, cunoscut; iar câinii care urlă, din când în când, prevestesc o nefericire a 

casei, sau moarte. Şi astea sunt nişte superstiţii care trebuiesc lepădate cu totul din 
mijlocul şi din fiinţa creştinilor. 

Ne este cunoscut cazul consulului Regulus care biruieşte pe cartaginezi, dar a 
căzut prizonier în mâinile lor, deşi augurii îi fuseseră favorabili. 

Caius Cezar, neţinând seama de auspiciile care-1 opreau înaintea iernii, a 
trecut cu corăbiile în Africa, a călătorit bine şi a biruit uşor. 

Dumnezeu a oprit cu desăvârşire pe poporul Său, Israel, de la orice fel de 
preziceri sau vrăji cu păsări. „La vrăji (ghiciri) după păsări să nu căutaţi (Levitic 19, 26; 2 
Lege - Deuteronomul 18, 10). De semnele cerului său nu vă înspăimântaţi, cum fac 
păgânii" (Ieremia 10, 2). 

Cu venirea luminii Creştinismului, au dispărut în mare parte şi credinţele 
acelea superstiţioase; dar tot au mai rămas; tot ne mai împiedicăm de ele în umbră pe ici 
şi pe dincolo. 



Superstiţia 1-a făcut a-şi omorî câinele bun 



Nicolae Câltan avea un singur câine, Leu, vrednic şi simţitor nevoie mare. 
Nu-i da mâna să ţină mai mulţi; şi nici nu era nevoie. De la o vreme însă, câinele a 
început să urle a pustiu în timpul zilei. Fie că stătea prea mult legat în lanţ sau din altă 
pricină, Leu căpătase acest nărav. Mai ales când suna clopotul bisericii sau goarna 
satului, câinele urla înfiorător. De altfel, noaptea îşi vedea de treabă şi când simţea chiar o 
pisică că se apropie de casă, lătra până ce stăpânul ieşea afară. Cu urletul însă 1-a scos din 
răbdări pe bietul Nicolae, care căuta cu mânie la el, zicând: „Să fie de capul tău". Intr-o 
zi, necăjit şi din alte pricini, n-a mai putut răbda. Pe când Leu urla ca de obicei, Câltan 

pune mâna pe un par şi loveşte fară milă în bietul câine, până ce n-a mai mişcat. Când 1-a 
văzut fară suflare, a simţit o adâncă părere de rău, de parcă se rupsese ceva din el. Şiroaie 
de lacrimi au început a-i curge! Acum îşi dădea seama că din cauza unei credinţe 
nesocotite nimicise pe cel mai credincios servitor al său şi neobosit păzitor al casei şi 
averii lui. Era însă prea târziu. Lipsa lui s-a simţit îndată: hoţii au furat din oi, iar vulpea a 
făcut prăpăd în găini... 



Minciunile ghicirii în palmă 

Chiromanţia sau chirologia este ştiinţa cunoaşterii felului de a fi, după forma 
mâinii şi a degetelor, după liniile pielii şi a amprentelor digitale. Grafologia este ştiinţa de 
a se cunoaşte caracterul cuiva după forma scrisului. Fizionomia este ştiinţa de a cunoaşte 
felul de a fi al cuiva, după înfăţişarea feţei şi a corpului. Prenologia sau craniologia este 
ştiinţa după care se poate cunoaşte caracterul, mai ales capacitatea intelectuală a cuiva, 
după unghiul facial, structura craniului şi a creierului. Toate acestea au temelia în studiul 
natural, biologic şi anatomic, unde se poate întrevedea ceva cu privire la persoanele în 
cauză, dar niciodată nu i se poate cunoaşte cu precizie viitorul, aşa cum pretind acei 
specialişti exaltaţi după ocultism, cu înfăţişare misterioasă şi anormală (Pravila 
Bisericească, Sachelarie, paragraful 2044). 

Chiromanţia este o pretinsă artă a ghicirii viitorului după liniile din palmă. 
Meşteşugul acela este exercitat de anumiţi ghicitori de pe la oraşe. Cu el se ocupă şi unele 
ţigănci de la sate. Ghicitorii aceia susţin că pot prezice viitorul oricui, după asemănarea 
liniilor de pe partea dinăuntru a mâinii, adică din palmă. 

Intre fizic şi psihic, adică între trup şi suflet, se ştie că există o legătură foarte 
strânsă, influenţându-se unul pe altul. Astfel, după pretenţia chiromanţiei, deşi s-ar putea 
preciza care-i mâna poetului, fericitului, nefericitului, ambiţiosului, zgârcitului, 
divorţatorilor, etc, totuşi, viitorul omului, adică: a da peste un noroc mare, a găsi o 
comoară, i se va întâmpla un accident, a dat peste o mare fericire... nu poate nimeni a 
prezice adevărat. Nu poate preciza ce anume va întâmpina omul în viitorul lui. Minciuni, 
păreri amăgitoare pot înşira multe şi mai mari şi mai mărunte, dar a prezice viitorul 
adevărat al omului, nu pot nicidecum. Pentru aceea, chiromanţia - ghicirea în palma - cu 
tot numele ei răsunător, în realitate este o superstiţie ca şi celelalte ghicitorii cu privire la 
prezicerea viitorului. 



Păcăleala ghicirii cu: planeta, zodia, în stele 

Astrologia sau căutarea în zodii, expusă atrăgător în horoscop, este pretinsa 
ştiinţă prin care se poate cunoaşte felul de a fi şi soarta cuiva, după zilele planetelor şi a 
constatărilor astronomice. In realitate este o mistificare ocultistă, contrară adevărului şi 
osândită de Biserică, fiindcă n-are nici o legătură cu ştiinţa astronomică sau adevărurile 
revelaţiei (Pravila bisericească, Sachelarie, 2045). 

Şi aceasta este o superstiţie, ba încă mare, dar cu toate acestea majoritatea 
lumii crede în ea. Superstiţia asta îşi are originea ei în păgânism, mai întâi la asiro- 
babiloneni, indieni, egipteni, greci, romani şi alte popoare idolatre. Apoi în Evul-Mediu, 
la arabi şi italieni. Păgânii credeau că în corpurile cereşi: soare, lună, stele... sunt anumite 
spirite, genii, cu puteri bune sau rele care le conduc, aşa cum conduc piloţii aparatele 
zburătoare prin înălţimile văzduhului. Pe acelea ei le zeificau, le slujeau şi li se închinau. 

Astrologia, mai puţin răspândită în vremurile noastre decât credinţa în vise, este o 
pretinsă ştiinţă a mecanicii cereşti, de asemenea şi a influenţei corpurilor cereşti asupra 
destinului omului. 

Domnul Dumnezeu, Care a creat şi conduce toate cu atotputernicia, prezenţa, 
ştiinţa şi înţelepciunea Sa, a combătut prin Sfintele Scripturi acea ştiinţă şi credinţă 
deşartă, idolatră, cu multă putere, hotărând tuturor israeliţilor - cler şi popor - astfel: „Eu 
sunt Domnul Dumnezeul tău... să nu ai alţi dumnezei afară de Mine! Să nu-ţi faci chip 
cioplit şi nici un fel de asemănare a nici unui lucru din câte sunt în cer sus, şi din câte 
sunt pe pământ jos, şi din câte sunt în apele de sub pământ! Să nu te închini lor, nici să le 
slujeşti!" (Ieşirea 20, 2-5). 

„Deşerţi - mincinoşi - sunt oamenii care au socotit că luminătorii cerului 
(soarele, luna, stelele), sunt dumnezei, cârmuitorii lumii" (înţelepciunea lui Solomon 13, 
1-10; comp. 2 Lege - Deuteronom 4, 19, 23; înţelepciunea lui Isus, fiul lui Sirah 
(Ecclesiasticul) 43, 2-12; Faptele Apostolilor 7, 42-43). Soarele, luna şi toate celelalte 
corpuri cereşti, sunt puse pe cer spre folosul lumii, nu spre divinizare (2 Lege - 
Deuteronom 4, 19). Citirea şi ghicirea în stele este urâciune înaintea lui Dumnezeu, Care 
va pierde pe cei ce fac asemenea fapte (2 Lege - Deuteronom 19, 10-13; 17, 3; 4 Regi 17, 
16; 21, 3, 5; 23, 5; Ieremia 7, 18; 8, 2; 44, 25; 19, 13; Faptele Apostolilor 7, 42-43). „Voi 
nimici - Zice Domnul - pe cei ce se închină pe acoperişurile caselor lor, oştirii cerului" 
(adică: soarelui, lunii şi stelelor) (Sofonia 1, 5). Marele Prooroc Isaia, prezicând 
prăbuşirea Babilonului căzut în felurite superstiţii, înfruntându-i, le zice la toţi să ceară, 
să apeleze la astrologii lor, spre a-i mântui. „Să se scoale, să iasă la iveală, să te 
mântuiască pe tine cei ce împart cerul, prezicătorii după stelele cerului, după lună nouă să 
spună ţie ce va veni asupra ta. Iată-i ca pleava pe care o mistuieste focul, aşa vor ajunge 
ei (Isaia 47, 13-14). 

Din cele arătate, vedem clar că numai Dumnezeu cunoaşte viitorul fiecărui 
om. Ocultiştii, cu presupusele lor cunoştinţe ascunse, misterioase, pretind că influenţele 

planetare, zodiace, sunt un fel de destin asupra vieţii omeneşti. Susţinerile acelora se 
potrivesc cu popularele credinţe deşarte, după care fiecare om s-ar naşte sub o stea bună 
ori rea, care-i în strânsă legătură cu soarta lui. Apunerea stelei aceleia, după credinţa lor 
superstiţioasă, arată stingerea norocului; iar căderea ei arată moartea lui. 

Superstiţia aceasta astrologică există la multe popoare, şi se află şi în poporul 
nostru, dimpreună cu o carte cu astfel de învăţături, alcătuită probabil în Alexandria, sub 
numele popular de: „Gromovnic", „Planetă", sau „Zodii". Intr-o parte a ei se arată în trei 
rânduri cele şapte planete: Saturn, Jupiter, Marte, Soarele, Venus, Mercur, Luna, ghicind 
felul vremii în fiecare zi a anului, bolile oamenilor, rodnicia ori nerodnicia pământului, 
influenţa asupra vremilor şi felul firii oamenilor care se nasc sub fiecare planetă. Mulţi 
din cei ce au urmărit cu atenţie cele scrise în planete şi realitatea, s-au dezamăgit şi au pus 
pe foc cartea aceasta cu ghicitoria sau multele preziceri false, ori au distrus-o şi aruncat-o 
pe apă. 

A doua parte, „Prognosticul" influenţat de planete şi de zodii, cu părerea 
ghicitorească a schimbării vremilor din toate zilele cursului anului şi evenimentele în 
legătură cu aceea. De exemplu: Sub planeta Saturn, Ianuarie, în ziua 1 cald, 2, 3, 4 ceaţă 
de la 5 până la 16 ger... Dacă în ziua Anului Nou se va roşi cerul sau zorile spre răsărit, ar 
însemna vărsări de sânge, război şi ploi multe în anul acela... Acolo, în acea carte, arată 
ghicitoreşte cum va fi vremea fiecărei zile din cursul anului: senin, ploaie, vânt, furtună, 
brumă, nor, ceaţă, bine, ninsoare, etc. Dar ghicirile acelea prezise în planetă, zodie, cu 
vremea fiecărei zile, adeseori s-au arătat mincinoase. O altă parte a cărţii, aranjată pe 12 
zodii, corespunzătoare celor 12 luni ale anului „Gromovnicul", se ocupa cu ghicirea 
viitorului în legătură cu tunelul din anumite zodii. Aşa acolo scrie: De va tuna în numărul 
berbecului dinspre răsărit... va fi rău pentru popor... pieire, robie şi tăiere multă. 

Zodiacul se ocupă cu părerea ghicitorească a feluritelor evenimente din 
cursul vremii fiecărei zodii, şi cu feluritele firi, vieţuiri şi vârste ale celor ce se nasc în 
vremea arătată în fiecare din cele 12 zodii, cu credinţa deşartă că: zodia în care se află 

soarele, ar arăta cu de-amănuntul firea şi viaţa deosebită a celor ce se nasc în vremea 
aceea, cu feluritele întâmplări - bune sau rele - şi cu vârsta până la care ajunge fiecare din 
ei. De pildă: dacă cei născuţi în zodia scorpiei trec de 44 ani, trăiesc 99 ani. Mulţi oameni 
din popor, influenţaţi de cele aflate în cartea aceea, şi-au format felurite observaţii de 
ghicire a viitorului, vremi sau întâmplări din cursul anului şi din cursul vieţii omului. 

Pentru demascarea minciunilor zodiacelor, aducem aici de faţă un anumit caz 
din Sfânta Scriptură: naşterea fraţilor gemeni, Isav şi Iacob, din Rebeca, soţia unică, dar 
stearpă, a Patriarhului Isaac. Isaac şi Rebeca, după căsătoria lor, au trăit 20 de ani, fără a 
dobândi copii. Patriarhul Isaac s-a rugat pentru Rebeca, cea care era stearpă. Domnul 1-a 
ascultat şi ea a născut doi fii gemeni. Cel dintâi născut avea tot trupul acoperit cu păr, de 
aceea i-a pus numele Isav (păros); apoi a ieşit şi al doilea care ţinea cu mâna de călcâi pe 
Isav, de aceea i-a pus numele Iacob (cel ce ţine de călcâi). Aceşti doi fraţi gemeni, născuţi 
în acelaşi ceas şi moment, aveau nişte firi cu torul deosebite. Isav era o fire mânioasă 
sălbatică, urătoare; iar Iacob era o fire blândă, liniştită şi paşnică. La fel şi urmaşii lor au 
fost cu totul deosebiţi în firea şi vieţuirea lor. De aici reiese clar că nu planeta, nici zodia 
rânduieşte firea, felul vieţuirii şi vârsta omului; ci numai Dumnezeu. Şi Dumnezeu nu are 
nici o trebuinţă a Se conduce după planetă şi zodiac, pentru a înzestra pe fiecare om ce 1-a 
creat şi-1 aduce în lume, cu: fire, vieţuire şi vârstă, după cărţile de planete şi zodii. 

Din acest loc scripturistic şi alte multe şi nenumărate cazuri asemenea, din 
trecut şi prezent, reiese clar că nu planetele sau zodiile înzestrează pe oamenii ce vin în 
lume, cu felurite firi, daruri, vieţuiri şi vârste; ci numai Pronia dumnezeiască la care 
contribuie şi fiecare om, prin felul înclinării lui, la bine sau la rău... Aşadar, 
Gromovnicele cu planetele, zodiile, prognosticurile, treptnicile cu mincinoasele tălmăciri 
ale feluritelor semne, vise şi toate feluritele ghicitorii mincinoase din ele, sunt vrednice 
de ars în foc, ca şi multele şi voluminoasele cărţi vrăjitoreşti ale vrăjitorilor din Efes, care 
se ridicau la suma colosală de 50.000 de arginţi (Faptele Apostolilor 19, 18-19). 

In a patra parte este „Treptnicul", cu părută ghicire a zvâcnirii feluritelor părţi 
ale corpului omenesc: tâmpla, grumazul, urechea, ochiul, coada ochiului, geană etc. Dar 
şi aceea este o superstiţie păgubitoare şi primejduitoare. Părinţii şi scriitorii bisericeşti: 
Chirii al Ierusalimului, Origen, Vasile cel Mare, Ambrozie, Epifanie si alţii, au combătut 
pretinsa ştiinţă (astrologia), care credea că există o legătură între viaţa omului, 
întâmplările de pe pământ, în legătură cu stelele cerului, după cunoştinţa cărora s-ar putea 
cunoaşte viaţa cuiva şi a-i prezice viitorul. Biserica cunoscând că acea ştiinţă este 
mincinoasă, vătămătoare, păgubitoare şi primejduitoare fiilor şi fiicelor ei, a rostit 
anatema asupra astrologilor, planetarilor, zodiacilor; iar pe cei ce se ispitesc a-i asculta, îi 
canoniseşte 20 de ani şi 6 ani. 

Gromovnicul cu planetele, zodiile... Prognosticul, Treptnicul... cu conţinutul 
lor superstiţios, socotite ca eretice de Biserica noastră, fiind introduse de bogomili 
(sectari) în ţară, au fost osândite şi puse sub afurisenie. Deci, nimănui dintre creştini nu-i 
este iertat a le avea, nici a le citi, nici a spune altora ceva din cuprinsul lor. 



Planeta 1-a sărăcit 

Era pe vremea când se treiera cu caii. Mihai Bădan stâtea la îndoială dacă 
trebuie sau nu, să treiere în acea zi. Tot gândindu-se el aşa, îi veni o idee - să consulte 
planeta în care se pricepea să citească de minune. După o îndelungă socotire, a ajuns la 
concluzia că ziua aceea va fi frumoasă şi vremea liniştită. Ajutat de feciorii săi, a scos în 
arie mai bine de 100 snopi de grâu, a adus în grabă caii şi lucrul începu. După amiază, 
când aproape toate paiele fuseseră scoase, rămânând numai grăunţele şi pleava, vremea se 
schimbă brusc. N-au avut timp să strângă grămada la stejar, căci se pomi o ploaie de 

parcă turna cu găleata. Orice osteneală a fost zadarnică. Sub ochii lor, grâul a fost măturat 
şi dus la vale de şiroaie. De obicei ploile torenţiale nu ţin mult şi s-a făcut iarăşi vreme 
frumoasă. Cu amărăciune în suflet, Mihai s-a dus acasă, a luat Planeta, a stropit-o cu gaz, 
a pus-o într-un par şi-i dete foc. „S-o vadă toată lumea că e mincinoasă", zicea el. 



Obiceiuri de Anul Nou 



A 

In noaptea anului nou, unele fete dornice de măritat se duc la porci, boi, vaci, 
cai, bivoli... şi lovesc cu piciorul în ele, zicând: „Hi la anul... hi la doi...". De nu se scoală, 
atunci strigă mânioasă: „Hi la trei... patru... cinci..." cu credinţa deşartă că la a câta 
lovitură şi strigare se scoală animalul, la atâţia ani se vor mărita. După aceea numără parii 
de la gard până la un anumit număr fixat mai dinainte în minte, cu credinţa deşartă că 
dacă parul acela va fi cu coajă pe el, va lua un soţ bogat; iar de va fi despuiat de coajă, va 
lua un soţ sărac. Unii pun pe fereastră, în noaptea anului nou, 12 coji de ceapă cu sare în 
ele, pe cele 12 luni ale anului, cu credinţa deşartă că coaja cu sare care va fi umedă, cu 
apă, luna aceea va fi noroasă şi ploioasă... iar cea cu sarea uscată, va fi secetoasă. Toate 
acestea-s credinţe deşarte, mincinoase, drăceşti. Orotodocşii luminaţi le-au lepădat cu 
desăvârşire. 

Credinţa în farmece ucide sufletul 

9 



Farmecele, supranumite şi „făcături", „solomonii", sunt o ramură a magiei 
negre, pe lângă care se întrebuinţează şi buruieni veninoase şi otrăvuri, pentru a provoca 
rele, boli groaznice şi morţi cumplite. Deşi între vrăji şi farmece n-ar fi nici o deosebire, 
totuşi este următoarea: vrăjile sunt anumite lucrări rău făcătoare, făcute de vrăjitoare, în 
tovărăşie şi contact direct cu diavolul. Farmecele însă sunt nişte pregătiri anumite făcute 
de vrăjitoare, ale căror lucrări păgubitoare sunt atribuite diavolului, care nu lucrează prin 
contact direct, ci obligat de puterea magică a formulei lor, substanţelor otrăvitoare cu care 
se prepară şi a feluritelor obiecte care însoţesc farmecele. In pregătirea farmecelor se 
întrebuinţează otrăvuri din toate regnurile: mineral, argint viu care se vrăjeşte şi se trimite 
pentru a provoca boală; vegetal, laur, mătrăgună şi alte buruieni otrăvitoare; animal, 
creieri de câine sau de pisică turbată ş.a. 

în popor se aude des de fermecarea cuţitului ce constă în înfigerea unui cuţit 
fermecat în vatră sau după uşă, care se crede că se înfige în pântecele cutărei femei sau 
bărbat, după care acea persoană simte o groaznică durere în mijlocul pântecelui ca şi cum 
i-ar fi înfipt cineva un cuţit. Durerea aceea grozavă se termină adeseori cu moartea. 
Aceasta însă adeseori a fost boala apendicitei, care nu se vindeca decât prin operaţie. 
Boala aceea necunoscută, nici ca boală, nici ca leac, a fost pusă de mulţimea 
superstiţioşilor pe seama punerii cuţitului. 

Fermecătorii lucrează adeseori cu mână de mort, ţărână de la mormânt, funie 
de la spânzuraţi, piedică de la picioarele morţilor, ş.a. Ori cum s-au făcut şi se fac, sau 
cum arată ocultiştii că se fac, credinţa în farmece este o superstiţie. Răul făcut de farmece 
se crede în popor că se poate nimici numai prin contra-farmece sau: desfăcut, întors. Şi 
aceasta este o superstiţie, că rău pe rău se dă afară şi întunericul nu se alungă tot cu 
întuneric; ci numai cu lumină şi apoi corb la corb nu-şi scoate ochii. Aşa şi farmecele, 

oricât ar fi de mari, rele şi primejdioase, se pot alunga numai prin anumite molitfe care 
sunt în Biserica lui Dumnezeu. 

Dumnezeu, prin Sfintele Scripturi ale Vechiului Testament, a interzis cu mare 
energie farmecele. „Fermecătoarea - zice El - nu trebuie lăsată să trăiască" (Ieşirea 22, 
18). „Cel ce se îndeletniceşte cu farmece şi cu alte practici superstiţioase, este urâciune 
înaintea lui Dumnezeu" (2 Lege - Deuteronom 18, 10-13). 

împăratul Mânase, idolatrizat şi dedat la feluritele îndeletnicirile deşarte: 
descântece, farmece, vorbiri cu morţi... a fost aspru pedepsit de Dumnezeu cu căderea în 
robia babiloniană (2 Paralipomena (a doua a Cronicilor) 33, 3-14). Dumnezeu prin 
Proorocul Isaia anunţă pieirea Babilonului cufundat în felurite superstiţii, între care se 
găsea şi mulţimea farmecelor (Isaia 47, 9-12). 

Persoanele care se ocupă cu vrăjitoriile şi cei care le consultă, sunt un fel de 
negri apostaţi; deoarece ei aleargă la puterile diavoleşti pentru a face rău, în loc de a 
alerga la Dumnezeu să înfăptuiască binele, pacea şi statornica fericire. Indiferent că 
farmecele sunt sau nu operante, ori că diavolul vine sau nu, vinovăţia lor este întreagă, ca 
şi pedeapsa ce-i aşteaptă. 

Dumnezeu Cuvântul, întrupându-Se şi vieţuind în lumea aceasta, ne-a dat 
poruncă de mântuire şi ne-a scos din rătăcirea idolilor. Ori pe unde a pătruns adânc 
lumina Evangheliei Lui, a curăţat lumea de idoli, de puterile diavolilor, de superstiţii, 
între care şi de farmece. Ea a făcut cunoscută atotputernicia lui Dumnezeu, la Care 
trebuie să alerge creştinii în orice vreme şi în orice loc, când se văd în nevoi. Să ne 
folosim pururea de lumina lui Hristos, care luminează tuturor. 

Superstiţia şi făcătura 1-a băgat în pământ cu zile 



Mitruţă Ciobotaru era fruntaş în satul lui, muncea şi i se găseau de toate. Un 
lucru îl cam strica, era superstiţios din cale-afară. Orice necaz sau pagubă i se întâmpla în 
vite sau în păsări, dădea vina pe duşmani, care-1 pizmuiau şi-i aruncau farmece, făcături. 
Era o mare scădere pentru el, că nu căuta să afle cauza adevărată a lucrurilor, spre a putea 
lua măsuri în consecinţă. învăţătorul, primarul şi alţi fruntaşi ai satului, oameni mai 
dezgheţaţi, îşi injectau găinile contra holerei, porcii contra brâncii, oile contra vărsatului 
şi rar dacă la aceştia murea vreo vietate. Pentru Ciobotaru, toate acestea erau prostii. El 
ştia una şi bună, duşmanii nu-1 lăsau să trăiască. Din această pricină mereu îl vedeai 
călare, mergând după vrăjitoare, cu sticle prin buzunare, ca să-şi întoarcă şi să-şi facă de 
norocire. Cum auzea de o vrăjitoare vestită, gata era şi el la drum, oricât de departe ar fi 
fost. Cu toată această trudă, norocul lui începuse să-1 părăsească de-a binelea. Primăvara 
cine altul căra găinile moarte cu sacul, decât el. Porcii îi mureau unul după altul, fiindcă 
unde murise unul, aducea altul cumpărat din târg. Cu umblările pe drumuri după 
vrăjitoare, pierdea mult timp în paguba muncii de la câmp încât, într-o bună zi, Mitruţă s- 
a văzut într-o stare vecină cu disperarea. Din om cu stare, ajunsese în sărăcie, şi cum un 
rău cheamă pe altul, a căzut şi în boală, din care nu s-a mai ridicat. 

Iată unde duc cuvintele deşarte şi încăpăţânarea de a nu le părăsi! 

Păcatul descântecelor 



Descântecele sunt foarte vechi. Ele sunt o superstiţie în legătură cu magia 
albă deoarece, după credinţa păgânilor şi a unor creştini nepricepuţi, ele se fac spre bine, 
adică pentru a vindeca unele boli sau a alunga spiritele rele. Materia principală a 
descântecelor este apa neîncepută, apa adusă de la trei, şapte, nouă izvoare, care se 
amestecă cu un fir de busuioc, ori cu un fir de mătură, cu fusul, cu cuţitul, ş.a. Pentru 
obţinerea leacului, se pun uneori în apa ce se descântă: cărbuni aprinşi, ori miere, sare, 
usturoi, faină sau alte diferite buruieni: păpălău (buruiană de bubă), lesnicior (pentru buba 
cea rea sau dalac), laptele câinelui, ismă creaţă, pelin (contra frigurilor), urechelniţă sau 
iarba ciutei (contra năjitului), ismă (durere de stomac, intestine, isdat), odolean (pentru 
epilepsie, boala copiilor), săpunul calului şi pătlagină (buruieni de brâncă)... Din metale, 
descântătoarele întrebuinţează cositorul, pe care descântându-1, îl sleieşte: de asemenea şi 
mercurul, supranumit în popor „argint viu", foarte activ şi foarte otrăvitor, pe care-1 dă pe 
cale orală. Descântătoarele mai întrebuinţează şi anumite substanţe chimice şi 
farmaceutice: piatra vânătă, piatra acră, cârmâzul, şasiul, sânge de nouă fraţi, ş.a. 

Dacă uneori s-au obţinut unele leacuri sau ameliorări, aceasta s-a făcut fie în 
puterea vindecătoare a unora din buruieni, ori prin sugestie sau autosugestie. In cursul 
vremurilor prin descântece - în lipsă de doctor - i se dădea bolnavului convingerea că se 
va vindecă, se încuraja, îl încredinţa că se face sănătos... Cu toate acestea, mulţi din cei ce 
s-au dus la descântece - în loc de a alerga la doctori învăţaţi - s-au omorât cu zile. A se 
descânta de bubă, bolnavul de dalac, cel cu anghină difterică de guşă, cel cu pneumonie 
sau apendicită, de junghi sau punerea cuţitului, la erizipel de brâncă, la tetanos a-1 
descânta de falcăriţă şi a-1 obloji cu falcă fierbinte de cal... înseamnă a-1 omorî cu zile. 
Bolile felurite, mai ales cele microbiene, trebuiesc arătate doctorilor cunoscători, nu 
babelor descântătoare. Dumnezeiasca Scriptură ne învaţă că la suferinţele sau bolile 

noastre trupeşti, să alergăm la Dumnezeu, Biserica Lui şi la doctori (Ieşirea 15, 26; 23, 
25; Psalmi 40, 3-4; 102, 3-4; 146, 3; 4 Regi 5; Isaia 38, 1-14; 39; Luca 5, 14; 17, 12-14). 

Dumnezeu, prin aleşii Săi, a oprit cu desăvârşire pe Israeliţi a merge la 
vrăjitori şi descântători, ca să nu se spurce (Levitic 19, 31; Numerii 23, 23). Cei ce se duc 
la vrăjitoare sau descântătoare, sunt ameninţaţi cu moartea (Levitic 20, 6). Bărbatul sau 
femeia care va vrăji sau descânta, să se omoare cu pietre (Levitic 20, 37). Descântecele şi 
altele de felul lor, sunt urâciune înaintea lui Dumnezeu (2 Lege - Deuteronomul 18, 11- 
12). Dumnezeu voieşte ca poporul Său să rămână în învăţătura dumnezeiască a 
Mântuitorului; deci să nu se molipsească de superstiţiile neamurilor idolatre (2 Lege - 
Deuteronomul 18, 19). Poporul Israelit este sfătuit să nu se dea după superstiţiile, 
descântecele, vrăjitoriile, ghicirile, credinţele drăceşti ale idolatrilor, care sunt urâciune 
înaintea lui Dumnezeu (2 Lege - Deuteronomul 18, 9-13; comp. Daniel 11, 35-38; 
Apocalipsa 9, 20; 1 Timotei 4, 1). 

Biserica noastră Ortodoxă, din vremurile vechi apostolice şi patristice, a 
osândit descântecele şi feluritele superstiţii, cu legături, canoane şi pedepse pentru 
descântători şi pentru aceia care aleargă la descântecele lor. Descântătorii şi cei ce merg 
la ei să se descânte, deşi uneori aceia apelează la puterea lui Dumnezeu, la Maica 
Domnului, la Sf. Cruce, la Sfinţi (desigur, pentru a înşela şi a se înşela), totuşi, 
nesocotind cuvântul lui Dumnezeu şi râduielile Bisericii Lui, devin şi sunt nişte apostaţi 
de la adevăr. Dumnezeu, pentru lecuirea feluritelor boli, a rânduit în Biserica Sa Taina 
Sfântului Maslu, Taina Pocăinţei şi a Dumnezeieştii împărtăşanii, anumite ectenii, 
rugăciuni şi anumite persoane - preoţii Bisericii - (Iacov 5, 14-15); deci, vrăjitoarele, 
descântătoarele (fiindcă susţin o superstiţie şi impietate faţă de Dumnezeu prin 
nesocotirea rânduielilor puse de El în Ortodoxie), nu trebuie a fi nicidecum între creştini. 

Mătuşa credulă în descântători 



Moş Ghiţă Şchiopii era un bătrân sărac, dar şiret nevoie mare. Mătuşa Măria, 
nevasta lui, o fire bolnăvicioasă, se topea din picioare. Şiretul de unchiaş, care simţise că 
baba are ceva argint în fundul lăzii, prefacându-se că-i vrea binele, o convinse să-i 
descânte, adică să-i dea două băncuţe ca să meargă la vrăjitoare. Pe vremea aceea cu două 
băncuţe de argint făceai lucru mare. Luând o sticlă de-o litră, moş Ghiţă a plecat la 
vrăjitoare dar, după cum îi fusese gândul, a nimerit la cârciumă. Cu banii luaţi pentru 
descântat, moş Ghiţă ţuicări până către seară, când se trase spre casă. Dădu pe la cişmea 
unde umplu sticla cu apă şi-i puse un fir de busuioc în gură. Ajunse acasă, dar 
prefacându-se oarecum că-i tare obosit de drum, mai ales că se ameţise binişor de 
băutură. „Ţine, bre mătuşă - strigă el, întinzând sticla - auzi, să te închini dimineaţa la 
icoană de trei ori şi să guşti apoi pe nemâncate din sticlă tot de trei ori". Aşa a făcut biata 
femeie. Peste câteva zile, moş Ghiţă, clipind şiret, a întrebat: „Ei, cum merge treaba, 
mătuşă?". „De, măi omule, să nu zic într-un ceas rău, parcă mi-e mai bine!". „Te 
prăpădeai cu zile, dacă nu mă găseam eu să-ţi aduc leacul! ! !". 

Boierul sărăcit prin descântători 



Boierul Dumitru Lascu, om cu dare de mână, avea crescătorie de porci. In 
toiul verii, o boală cumplită s-a încuibat între porci, care mureau pe capete. Moş Ghiţă 
Şchiopu, mirosind că este rost de învârteală, apare înaintea boierului şi, având aerul că-i 
poartă interes, îl ia la rost: „Bine, boierule, ce stai şi te uiţi cu ochii, cum ţi se prăpădeşte 
averea?". 

- Dar ce să fac, Ghiţă? 

- Auzi vorbă la dumneata, ce să faci? Trimite la vrăjitoare, cum face lumea, 
să-ţi mai descânte, să-ţi mai întoarcă, nu vezi că nu este bine la casa dumitale? 

S-a oferit apoi chiar el să plece îndată după ce mai întâi a luat de la slugi o 
sticlă goală, iar boierul i-a dat un pol. Pe vremea aceea cu un pol cumpărai un juncan, aşa 
că moş Ghiţă o nimerise. A mers până în satul vecin, s-a îndestulat de băutură şi cu restul 
şi-a cumpărat tutun pentru mult timp, doar nu era să facă niscaiva averi, cum nici n-a 
făcut. A doua zi, a potrivit timpul când trebuia să se întoarcă de la vrăjitoare, a intrat 
ţanţoş în curtea boierului şi a tras de-a dreptul la oborul porcilor, pe care-i stropeşte cu 
apa din sticlă. Porcii zăceau laţi, şi câţiva şi-au dat sfârşitul pe când îi stropea moş Ghiţă. 
„Cum merg leacurile, Ghiţă" - îl întrebă boierul Dumitru, când a dat cu ochii de el. De, 
boierule, parcă se mai uită, mare-i Dumnezeu, răspunse moş Ghiţă, de-abia stăpânindu-şi 
râsul. Porcii însă au murit până la unul, căci pesta porcină nu se vindecă cu apă 
neîncepută şi cu un fir de busuioc. Iată cum înţelegea, moş Ghiţă, puterea descântecelor şi 
folosul ce se poate trage din ele! 

Superstiţia amuletelor şi a talismanelor este un fel de idolatrizare 

Numirea amuletului corespunde latinului „amuletum". Amuletele sunt nişte 
mici obiecte de metal, turnate, pe care se află gravate figuri ale planetelor şi a altor 
corpuri cereşti. De asemenea, sunt şi nişte pietre scumpe pe care se află săpate unele 
litere aranjate în anumite feluri, cu semne cabalistice. Toate acelea înşirate pe aţă, ca 
mărgelele sau salbele, le atârnă la gât (vezi Dicţionarul Enciclopedic p. 50). Amuletele 
mai erau şi bucăţi de pergament, piele de viţel, rădăcini de felurite plante, nervi şi oase de 
animale, diferite litere rânduite după gândul oamenilor, tăbliţe de plumb, cositor cu litere 
şi cuvinte scrise în ele, după anumite norme. Ele mai constau din mici obiecte, plăci de 
metale scumpe, pe care sunt imprimate: soare, lună, planete, constelaţii, oase de animale, 
idolaşi, păsări, diferite figuri: inimioare, frunze de trifoi... 

Tatian Asirianul, în scrierea sa creştină, adevereşte că amuletele nu sunt forţe 
sau puteri active, extraordinare, cum greşit se crede de unii, ci sunt nişte unelte ale 
perversităţii, ale demonilor. Prin obiectele acelea superstiţioase de mai sus, păgânii 
idolatri aveau pretenţia că vindecau cu ele felurite boli, chiar şi nebunia, că evită felurite 
primejdii şi vrăjmăşii, că servesc în dragoste, în ură, în răbdare... Există şi azi felurite 
convingeri superstiţioase, mincinoase, că amuletele acelea au în ele anumite puteri 
magice supranaturale, sau extraordinare de a feri persoanele care le poartă de: felurite 
rele, vrăjitorii, farmece, accidente, boli primejdii, ba chiar şi de moarte. Aceea e o 
credinţă foarte rea, foarte mincinoasă, primejdioasă şi pierzătoare de suflete. 

Talisrnanul. Numirea „talisman", după unii, îşi are originea în limbile 
orientale... derivă de la grecescul „telesma", „rit", desigur idolatru. Talismanele erau nişte 
fragmente de piatră sau de metal, pe care erau săpate unele planete, corpuri cereşti, 
constelaţii, figuri cabalistice şi caractere magice. Acelora, superstiţioşii mai din toate 
păturile omenirii, le atribuie pe nedrept anumite puteri magice, supranaturale. Mulţi 

cugetând greşit că ar avea în ele proprietatea de a apăra pe oricine de felurite rele şi a-i 
înzestra cu puteri miraculoase, supranaturale şi izgonitoare feluritelor boli, le purtau la 
gât. Unele talismane erau formate din pulbere măruntă de oase de animale, păstrată în 
cutiuţe şi purtate la gât de superstiţioşi. In vechime erau nişte talismane formate din 
anumite cuvinte evanghelice, numele lui Dumnezeu... pe care le purtau boierii români, 
chiar şi unii voievozi, cu credinţa că-i apară de loviturile: săbiilor, suliţelor, topoarelor, 
ghioagelor, de răniri, inflamaţii, ulcere, friguri, ş.a. 

Talismanele cu planete, constelaţii, inimioare, foi de trifoi şi alte felurite 
figuri, se poartă la gât cu lănţişoare şi şnururi fine. Alţii le poartă în buzunarele de la 
piept, în carnete sau în cutiuţe, sau înfăşurate în pânză ori hârtie. Talismanul cel mai bine 
cunoscut, şi întrebuinţat de toate clasele sociale, de femei, fete şi copile, este mărţişorul 
de 1 Martie. Acesta a cucerit aproape toate inimile, dar nu ca protector; ci mai mult ca 
podoabă, fantezie. Unele femei şi fete îl poartă, cu credinţa deşartă din popor, că va fi 
albă şi rumenă în toate zilele anului. Mărţişorul este un fel de talisman păgân, reamintind 
planeta şi zeul - idolul - Marte, zeul războiului. 

Poporul de la sate, neavând cu ce-şi cumpăra talismane preţioase, le 
înlocuiesc cu câte ceva mai ieftin, pe care le are la îndemână. Aşa, un fel de talisman este 
firul roşu sau panglica roşie, pe care o leagă în jurul moţului copilului, cu credinţa deşartă 
ca să nu se deoache! De asemenea, se mai atârnă copiilor de gât: un şnur roşu, o monedă 
de argint, un bob de tămâie neagră... cu credinţă superstiţioasă că „are să le meargă bine", 
în unele părţi, se pune la gâtul copiilor o alună cu argint viu, turnat în ea prin orificiu şi 
astupat bine, cu credinţa deşartă că „să-1 ferească de boli". Unii creştini şi creştine îşi 
alegeau ca talismane: Epistolia, Brâul şi Visul Maicii Domnului şi Cele 12 Vineri, pe care 
le purtau la sine, ca să fie feriţi de rele, şi femeile însărcinate ca să nască uşor pruncul. 
Dar şi aceea-i o superstiţie, pentru că numai adevărata credinţă în Dumnezeu, însoţită de 
fapte bune, ne scapă cu adevărat de multe rele şi nevoi, iar nu purtarea la sine a unor 
cărticele sau obiecte. 

Alte feluri de talismane la sate, sunt: pelinul pus şi purtat în brâu la Rusalii, 
cu deşartă credinţă ca să nu-1 pişte Rusaliile, să nu-1 ia Rusaliile! Aşadar, unii poartă 
usturoi la brâu, ung cu usturoi uşile, ferestrele şi alte lucruri, cu credinţa deşartă că, aşa 
făcând, „fereşte casa de a intra în ea strigoii, fereşte oamenii de strigoi". Talismanul 
femeilor superstiţioase este planta „năvalnic", pe care fetele o poartă în sân, cu credinţa 
deşartă că ar avea puterea de a face să năvălească la ele peţitori din toate părţile; iar 
femeile cu superstiţia că ar avea „noroc în dragoste". Un alt talisman supranumit 
prosteşte „al norocului" pe care îl întrebuinţează femeile şi fetele, este trifoiul cu patru 
sau cinci frunzişoare, pe care-1 poartă în buzunar sau altundeva. Ţigăncile vrăjitoare, aduc 
şi dau femeilor şi fetelor neînţelepte ca talismane: felurite ierburi, rădăcini de buruieni, 
cap de cuc, os de vită plesnită... şi alte nimicuri, cu bolmojelile lor, că sunt apărătoare de: 
boli, de vrăjmaşi, de rele... şi multe prostănace le cumpără cu bani grei, haine şi alte 
lucruri de preţ. 

Credinţa deşartă că talismanele, lucrurile acelea inerte (netrebnice, 
nedestoinice, fără raţiune, fără puteri în ele, ca şi idolii păgânilor (Psalmi 113, 12-16; 
134, 15-18), care nu erau decât nişte statui nemişcătoare, deşi erau socotiţi activi prin 
zeitatea ce şi-o închipuiau că locuieşte în ele), este foarte înşelătoare. Cred că nu 
exagerăm când socotim că talismanele sunt nişte idoli în miniatură. Cei ce întrebuinţează 
talismanele, sunt nişte apostaţi într-o oarecare măsură, deoarece fiecare creştin adevărat 
nu atribuie obiectelor neînsufleţite puteri de apărare, ajutorare, vindecare, însănătoşire, pe 
care numai singur Dumnezeu le are şi le foloseşte cum ştie El mai bine. Talismanii, care 
cred în talismane, sunt un fel de idolatri, cam asemenea sălbaticilor idolatri fetişişti de 
prin Africa, care cred că idolii lor grosolani au într-înşii anumite spirite înzestrate cu 
puteri supranaturale. Aşadar, fiecare creştin, în feluritele sale trebuinţe, să se adreseze 
numai lui Dumnezeu, prin rugăciuni, slujba Sfântului Mas lu, felurite molitfe... 

Nădăjduirea în minciuno -puterile feluritelor talismane, este a boală rea, a 
necredinţei faţă de Dumnezeu, Creatorul şi Atoateţiitorul, care atrage pedepse vremelnice 

şi veşnice. Talismanele sau amuletele, sunt semnul văzut al necredinţei în ajutorul lui 
Dumnezeu. „Cine poartă farmece şi ierburi (roşu de deochi la copii şi animale... pelin la 
Rusalii, ţiduli de brâncă, baiere de junghi) la grumazul lui, are parte de slujirea bozilor, 
iar de se va lepăda de dânsul, să se primească la Precistanie; iar de le va tot purta acestea 
după învăţătura dintâi şi după a două şi de nu va vrea să le lepede de la dânsul, să se 
despartă de Biserică" (să se afurisească) (P.B.G. 116 gl. 132) 

Biserica noastră Orotdoxă a înfierat şi înfierează cu toată asprimea 
practicarea aceea păgâneasca a talismanelor, deoarece păgubeşte şi primejduieşte 
sufletele. Sfinţii Părinţi ai Bisericii şi sinoadele primelor veacuri au aruncat blestem, 
afurisenie şi anatemă asupra celor care făceau şi fac uz de asemenea talismane. 



Spiritismul, necromaţia sau vorbirea cu morţii 

Vorbirea cu morţii sau necromanţia, este un obicei păcătos, vechi şi străvechi. 
Aşa, cu vreo 13 secole înaintea erei creştine, Domnul Dumnezeu îi porunceşte lui Moise: 
„Vorbeşte întregii adunări a lui Israel: să nu alergaţi la cei ce cheamă morţii... că dacă 
vreun suflet va alerga la cei ce cheamă morţii, îl voi pierde din poporul Meu" (Levitic 19, 
31; 20, 6). De aici reiese că superstiţia sau păcatul vorbirii cu morţii, era obişnuinţă veche 
la popoarele păgâne de pe arunci, care se ocupau şi cu vrăjitoria aceea. 

Spiritismul s-a ivit în America pe la anul 1846. Este o doctrină ocultă, după 
care se zice că sufletele morţilor, prin anumite operaţii, apar şi stau de vorbă cu cei vii, 
prin mijlocirea unor persoane, numite: mediumi. Spiritele acestea îşi manifestă prezenţa 
prin: a) lovituri; b) mişcarea fără contact a obiectelor; c) ridicarea în aer a persoanelor şi 

obiectelor; d) descoperirea lucrurilor din trecut, prezent şi viitor, e) comunicarea prin 
scriere directă; f) şi prin mijlocirea mediumilor. 

Spiritismul sau necromanţia - zice Arhimandritul Nicodim Sachelarie - este o 
formă evoluată a vrăjitoriei, născut în Statele Unite ale Americii. El constă din anumite 
practici oculte, întreţinute de vrăjitoria cultivată de diavol, căruia Dumnezeu îi îngăduie 
să se manifeste în viaţa oamenilor, pe de o parte, cu scopul de a încredinţa pe cei 
necredincioşi despre realitatea lumii spirituale, iar pe de altă parte, ca cei înstrăinaţi de 
Dumnezeu printr-o credinţă eretică, să poată sluji celui cu care s-a împrietenit, adică cu 
diavolul (1 Timotei 4, 1; Apocalipsa 12; 13, 7; 16, 14). „Cine este drept, să sporească în 
dreptate; cine este necurat, să fie şi mai necurat; cine este evlavios, să fie şi mai evlavios 
şi cine este sfânt, să fie şi mai sfânt" (Apocalipsa 22, 11). Deci, adevăraţii creştini să fie 
cu luare-aminte (Efeseni 6, 10-18), căci diavolul se îmbracă şi în înger de lumină (2 
Corinteni 11, 13-15; Galateni 1, 8; Filipeni 3, 19). 

Doctrina spiritistă este foarte variată, după nuanţele societăţilor şi a şefilor 
spiritişti. In general ei învaţă: 

a) Tăgăduiesc dogma Sfintei Treimi, înlocuind-o cu învăţătura despre un 
Dumnezeu suprem şi alţi dumnezei solari ca fii, alţii planetari, ca Sf. Duh, toţi organizaţi 
în ierarhii; 

b) Dumnezeu nu este creatorul lumii, ci numai organizatorul ei, arhitect- 

demiurg; 

c) Iisus este spirit superior şi Dumnezeul nostru solar, care îndrumează pe 
om, dar nu-1 mântuieşte; 

d) Adevărata revelaţie se face prin spiritele care se arată oamenilor prin 

mediumi; 

e) Omul este alcătuit din trup, perispirit şi spirit. Sufletul omului prin 
perispirit se poate lăsa văzut şi poate comunica cu cei vii, când ei sunt vrednici şi cred; 

f) Mântuirea se capătă prin evoluţia spre bine şi reîncarnare sau 
metempsihoză. 

Spiritiştii înţeleg pe Dumnezeu că este mărginit, având sub Sine alţi 
dumnezei mai mici care stăpânesc anumite planete sau regiuni ale cerului, ajutaţi de 
îngeri. Universul este populat de spirite planetare, animale şi raţionale. Omul constă din 
trup, perispirit şi spirit. Trupul se nimiceşte, dar perispiritul şi spiritul sunt veşnice. 
Oamenii buni devin spirite bune, iar cei răi se încarnează până ce se fac buni. Prin 
perispirit sufletul devine vizibil, poate să intre în contact cu cei vii, aducându-le veşti din 
alte lumi, fie direct unui individ mai spiritualizat, fie unui grup de oameni printr-un 
mediu, adică om superior, ca mijlocitor care poate intra în legătură cu spiritele, fie el 
treaz, fie în transă, prin care cedează învelişul corpului său spiritual, chemat spre a putea 
să se manifeste în faţa asistenţilor, într-o cameră obscură, aducându-le veşti prin 
ciocănituri, mese mişcătoare, ceasornice psihologice, etc. Aceste comunicări uneori sunt 
însoţite de unele scamatorii: auzirea de la distanţă mare, vorbirea în limbi necunoscute, 
psihometria, adică cunoaşterea unei persoane printr-un obiect al ei, telechineză, adică 
trasmiterea subită a unor obiecte la distanţă, levitaţiunile, adică ridicarea în aer, etc. Toate 
acestea sunt realităţi, însă ele nu vin de la Dumnezeu, ci de la diavol. 

Proorocul cel mincinos strică mintea numai a celor îndoielnici, nu şi a celor 
tari în credinţă. Cei şovăitori vin la el ca la un vrăjitor şi-1 întreabă de cele ce se vor 
întâmpla. Şi acel prooroc mincinos, fiind fără Duh dumnezeiesc, le răspunde potrivit 
întrebărilor şi poftelor răutăţii lor şi le umple sufletele după dorinţa lor de veşti 
mincinoase... Insă grăieşte şi unele veşti adevărate, căci diavolul îl împărtăşeşte din duhul 
său ca să ademenească pe cine poate. însă cei tari în credinţa Domnului, îmbrăcându-se 
cu adevărul, nu se unesc cu astfel de duhuri, ei se feresc de ele... După faţă se cunoaşte 
omul dacă are Duh dumnezeiesc sau diavolesc. 

Revelaţia Scripturii ne arată clar că este o lume spirituală a îngerilor care nu 
intervin făţiş în faţa oamenilor decât numai când le porunceşte Dumnezeu (Facerea 3, 24; 
Iov 38, 7; Psalmi 102, 20; Daniel 8, 16; 10, 12-21; 12, 1; Luca 1, 28). De asemenea, este 

0 ceată de diavoli pe care Dumnezeu i-a pedepsit şi-i stăpâneşte, însă le dă voie ca să vină 
în contact cu oamenii buni ca să-i încerce (Iov 1, 6-12) pe cei necredincioşi şi vicleni a 
căror minte a întunecat-o Dumnezeul veacului acestuia ca să nu vadă lumina Evangheliei 
(2 Corinteni 4, 4) şi să-i pedepsească (3 Regi 22, 20-24), ca să-i înşele după faptele lor, 
prefacându-se în îngeri de lumină (2 Corinteni 11, 14-15) la care se închină spiritiştii. 

Sfânta Scriptură osândeşte chemarea spiritelor ca pe o vrăjitorie (Exodul - 
Ieşirea 22, 20; Levitic 19, 31; 20, 27; Deuteronomul 18, 10-12; 1 Regi 28, 7-9; Isaia 2, 6; 
3, 2-3; 57, 3-7; Zaharia 10, 2; Maleahi 3, 5; Faptele Apostolilor 8, 9; 13, 6-8; Galateni 5, 
20-21; Apocalipsa 22, 15). De aceea, cei ce fac spiritism, dacă nu sunt creştini, să fie 
catehizaţi serios şi apoi botezaţi. Cei ce sunt creştini, să fie canonisiţi ca vrăjitorii. Cei ce- 

1 practică şi socot că e bine şi de folos pentru creştinism, sunt înşelaţi de diavol şi trebuie 
să li se citească molitfele Sf. Vasile de şapte ori, fiindcă şi-au dat sufletul în slujba satanei 
şi numai după ce se vor canonişi ca cei ce merg la vrăjitori, să fie primiţi. Fără îndreptare 
deplină nu se poate apropia de Tainele Bisericii, căci preotul care-1 va griji, va fi şi el 
canonisit cu aceeaşi osândă a Stăpânului său Hristos (Faptele Apostolilor 8, 9-24; 
Apocalipsa 22, 15). [d. Pravila Bisericească, Nicodim Sachelarie, parag. 1880-1885]. 

Spiritismul a făcut câteva milioane de adepţi în America, între care şi celebrul 
Edison, ş.a.; dar s-au ridicat şi mulţi împotriva lui, unii cu prestigiu ştiinţific. Aceştia de 
la început au emis părerea că spiritismul este o înşelătorie, o superstiţie, şi au dreptate. 
Precum am văzut şi vom vedea şi mai la urmă, vorbirea cu morţii este interzisă în 
Vechiul Testament cu cea mai mare asprime. Totuşi, spiritiştii vremurilor noastre, care 
sunt moştenitori direcţi ai acelei superstiţii, poate pentru a-şi legitima activitatea şi 
existenţa, caută să-şi afle sprijin pe Saul la vrăjitoarea din Endor (1 Regi 28, 7-19). După 
ce împăratul Saul depărtase din Israil pe cei ce vorbeau cu morţii şi pe ghicitori, văzându- 

se într-o mare strâmtorare, alergă la o vorbitoare cu morţii în Endor. Prin acea vrăjitoare, 
Saul chema sufletul marelui Prooroc Samuil, ca să-1 consulte cu privire la soarta armelor 
- pentru că era în război cu filistenii. Spiritul chemat apare, vesteşte sfârşitul trist al lui 
Saul şi învingerea oştirilor israelite de către filisteni... 

Dumnezeiasca Scriptură, istorisind aceasta, arată simplu că este vorba de 
arătarea reală a lui Samuil. Sfinţii Părinţi combătând acest fapt, nu sunt de o singură 
părere. Astfel: Iustin Martirul, Origen, Atanasie din Antiohia ş.a., cred că Samuil a apărut 
în adevăr însă prin puterea diavolului, care mai înainte de pogorârea Mântuitorului în iad, 
avea putere şi asupra sfinţilor căzuţi acolo în stăpânirea sa. Apologetul Tertulian, Sfântul 
Vasile cel Mare, Grigore de Nissa, ş.a., cred că diavolul a luat înfăţişarea lui Samuil, şi 
astfel a vorbit cu Saul. Sf. Eustaţiu al Antiohiei, Chirii al Alexandriei, ş.a., cred că 
vrăjitoarea grăitoare cu morţii, n-a văzut nimic, dar a vorbit ea în numele lui Samuil, 
înşelând pe Saul. Alţi Sfinţi Părinţi, între care şi Sf. Ambrosie al Mediolanului, susţin că 
Dumnezeu, independent de arta magică a necromanţiei, spre a pedepsi pe Saul, face să 
apară figura lui Samuil, aşa cum a făcut Moise şi Ilie deasupra Taborului, la Schimbarea 
la Faţă, dar aici El a făcut o minune. Aceasta este părerea care pare mai adevărată fiind 
adeverită şi de înţelepciunea lui Isus, fiul lui Sirah, care vorbind de Samuil, în sfârşit zice: 
„După ce a adormit, a proorocit şi a arătat împăratului sfârşitul lui, a înălţat glasul său din 
pământ întru proorocie, ca să piardă fărădelegea poporului" (înţelepciunea lui Isus, fiul 
lui Sirah (Ecclesiasticul) 46, 23). Aşadar, faptul acesta, la care spiritiştii se referă, nu e o 
manoperă necromantică, ci o minune. 

La noi românii, spiritismul nu are mulţi membri. Cei mai mulţi cercetează 
şedinţele lor din curiozitate. Haşdeu şi dr. Istrate au făcut parte din membrii spiritismului. 
Spiritismul, asemenea nopţilor întunecoase de peste an, uneori creşte, alte ori descreşte. 
Pe lângă multe devieri de la dreapta credinţă, spiritismul mai sprijineşte şi „reîncarnarea" 
pe baze scripturistice, răstălmăcite de ei cât se poate de greşit. 

Dumnezeiasca Scriptură, osândeşte aspru „grăirea cu morţii" ieşită din magia 
neagră, ştiind că păgânii în practicarea superstiţiei aceleia invocau zeităţile infernului, nu 
ale cerului, deci pe draci. Pentru aceea şi interzice cu desăvârşire spiritismul. Astfel, 
însuşi Dumnezeu opreşte cu porunca Sa ghicirea sau „vorbirea cu morţii" prin trimişii 
Săi, hotărând: „Să nu alergaţi la cei ce cheamă morţii... şi să nu vă întinaţi cu ei" (Levitic 
19, 31). Ghicirea cu morţii, ca şi celelalte practici superstiţioase: descântecele, ghicirea 
după stele, în cărţi, ghioc, bobi, cafea, cositor vărsat, papagal, şoarece, felurite păsări, 
animale după măruntaie, dimpreună cu cei ce le fac, şi cei ce aleargă la aceia, sunt 
urâciune înaintea lui Dumnezeu (2 Lege - Deuteronomul 18, 11-12). „Bărbatul şi femeia 
de vor chema morţii (vor ghici cu morţii) sau vor vrăji, să moară neapărat; cu pietre să fie 
ucişi, pentru că sângele lor este asupra lor... La fel şi cei ce aleargă la aceia" (Levitic 20, 
6, 27). Marele Prooroc Isaia osândeşte pe cei ce întreabă morţii despre lucruri care 
interesează pe cei vii, zicând: „Nu se cuvine oare poporului să alerge la Domnul 
Dumnezeul său? Să întrebe oare pe morţi pentru soarta celor vii?" (Isaia 8, 19). Tot 
Proorocul Isaia este împotriva celor ce dorm pe morminte sau în peşteri ca să viseze 
(Isaia 65, 4; comp. 2 Lege - Deuteronom 18, 1 1-12). 

Din pilda bogatului nemilostiv şi a săracului Lazăr (Luca 16, 19-31), 
înţelegem că prăpastia aceea mare şi neputinţa (opreliştea) sufletelor morţilor, fericiţi şi 
nefericiţi, „de a trece unii la alţii", le este şi mai imposibil de a veni, spre a se arăta celor 
vii, aici pe pământ. Asta s-ar putea numai când Dumnezeu vrea să facă o minune, cum a 
făcut cu sufletul Sf. Prooroc Samuil, cum zice Sf. Ambrosie. După învăţătura generală a 
Bisericii, cunoaştem că, până la judecata universală, sufletele morţilor se bucură de o 
fericire sau osândă provizorie. în Dumnezeiasca Scriptură nu se află vreun loc în care să 
se spună că sufletele, cu de la sine putere şi libertate, şi-ar putea părăsi locurile lor în care 
s-au aşezat de Dumnezeu-Omul. Biserica primară a aruncat blestem, canonisiri şi 
excomunicare asupra acelora care se ocupă cu ghicirea sau vorbirea cu morţii; la fel şi 
asupra acelora care alergau de se serveau de ei. Pe păgânii molipsiţi de acea superstiţie, 

nu-i primea la catehizare şi Botez, până nu făgăduiau în public că renunţă la aşa ceva 
pentru totdeauna. Sf. împărat Constantin cel Mare a oprit cu desăvârşire „ghicirea cu 
morţii", ca şi magia neagră. La Paşti obişnuia a elibera pe unii din închisoare, însă pe 
„ghicitorii cu morţii" nu-i elibera nicidecum. Fiul său Constantin, venind la tron, îi 
pedepsea şi mai aspru, îi condamna la moarte chiar. 

Din cele arătate vedem că spiritismul „grăirea cu morţii", a fost alungată din 
poporul lui Dumnezeu, israelit şi creştin, a fost aspru pedepsită de Dumnezeu însuşi, de 
Dumnezeiasca Scriptură şi de împăraţii credincioşi (1 Regi 28, 3, 9; 4 Regi 23, 24; comp. 
Ieşirea 22, 18; Levitic 19, 31; 20, 27; 2 Lege - Deuteronomul 18, 10-11). Trebuie, deci, 
ca fiecare să se păzească de acea superstiţie, ca să nu se primejduiască temporal şi etern. 



Spiritismul a sărăcit pe un doctor 

Doctorul Vlăduţescu era medic de clasă la una din circumscripţiile rurale. 
Om solid în meşteşugul său, conştient şi la datorie, pe care bolnav punea mâna ca să-1 
examineze, punea şi Dumnezeu mila. O singură pasiune avea doctorul, care-1 stăpânea 
până la obsesie - era spiritist. După terminarea inspecţiilor şi consultarea bolnavilor, se 
retrăgea la un prieten, şi gata... paharul începea să se mişte pe cadranul mesei. Evoca de 
obicei spiritele oamenilor distinşi, personalităţi de seamă, dintre care mai niciodată nu 
lipsea împăratul Napoleon. Parcă îl aud cum se adresa acestuia: „Ecoutez Napoleon". 
Doctorul Vlăduţescu nu era căsătorit şi econom cum era din fire, dispunea de o frumuşică 
sumă de bani, căreia nu prea găsea ce întrebuinţare să-i dea, ca s-o fructifice. Prilejul n-a 
întârziat să se arate. O persoană de seamă, căutând să plece în străinătate, voia să-şi 
arendeze proprietatea pentru timpul absenţei sale. Nu era departe de reşedinţa sa, iar 

condiţiile erau cât se poate de convenabile. După ce a consultat, prin spiritism, pe mai 
mulţi gospodari de seamă şi agronomi cunoscuţi, toţi trecuţi la cele veşnice, sigur că va 
avea ani buni, doctorul Vlăduţescu arendează moşia pe trei ani şi, spre a obţine condiţii şi 
mai avantajoase, plăteşte toată arenda înainte. Era sigur că făcuse o afacere strălucită, cu 
care se lăuda în faţa cunoscuţilor cu prilejul inspecţiilor prin comune şi când se deda la 
îndeletnicirea lui favorabilă, spiritismul... Primul an a fost bunişor, dar următorii doi au 
fost chiar dezastruoşi, pentru că nu scosese nici impozitele, pe care trebuia să le achite 
din salariul lui de medic. Şi aşa, bietul om a pierdut economiile strânse, ban cu ban. 
Poporul, în înţelepciunea, lui zice: „Nu fac cei vii cele ce zic cei morţi". Ce bine ar fi, 
dacă şi în materie de spiritism, s-ar ţine seamă de această zicală! 



Cei ce s-au încrezut spiritismului, s-au rătăcit şi pierdut 



Unii spiritişti spun, pe lângă felurite pozne ale duhurilor cu care ei lucrează, 
că multe spirite ale morţilor înjură de acolo, cum au înjurat aici... Un protestant, de neam 
alsacian, care încercase să vorbească cu duhurile prin ajutorul unei mese, zice: „Duhurile 
mi-au spus aşa murdării, că am aruncat masa pe fereastră". 

Altul, un vrednic reprezentat al nobilimii franceze, catolic după credinţa sa şi 
creştin model, a încercat să capete ştiri din lumea duhurilor, prin mijlocirea scrisului. 
Spiritele te fac să scrii sub îmboldirea lor, şi aşa afli multe de la ele şi prin scris, nu numai 
prin ciocăniturile meselor. Dar ce să vezi? De sub condeiul acestuia, care scria din 
spusele duhului, au început să se depene alte murdării, încât omul cu condeiul în mână s- 
a scârbit să prindă pe hârtie atâtea porcării, şi a aruncat hârtia în foc. 

Iată şi pe alt mărturisitor. Acesta era un pastor francez, care făcea spiritism. 
Era un bărbat bine cunoscut şi preţuit. Apoi el este acela care a spus: „Se găsesc duhuri 
rele cu grămada, câte vrei, mai cu seamă care să spună măscării. Pentru a avea 
împărtăşire cu un duh bun, uneori trebuie să aştepţi câte o săptămână întreagă". Dar dacă 
este aşa, dacă între duhuri găseşti atâţia porci, dacă pe cel de treabă îl găseşti abia la o 
săptămână, atunci mai bine lipsă (de lucrarea spiritismului). (G.M. 28-11, 1943). 

Unui om îi murise nevasta, pe care o iubise mult, şi era nemângâiat. Un 
prieten 1-a sfătuit să recurgă la spiritism, spre a se mângâia, căci va veni spiritul nevestei 
lui şi o să stea de vorbă cu ea. Dar în loc să se mângâie, mai rău îi ardea inima după soţia 
pierdută. La o şedinţă, omul a întrebat „spiritul" ce să facă spre a se consola, căci cu cât 
stă de vorbă cu spiritul, cu atât mai greu poate să uite durerea pentru pierderea nevestei 
iubite. Spiritul i-a spus să se însoare a doua oară şi se va consola, uitând pe nevasta dintâi. 
La auzul acestor vorbe, bietul soţ a protestat, zicând că nu face sacrificiul acesta. Atunci 
spiritul i-a spus ca să se însoare, fără mustrare de conştiinţă, chiar cu femeia medium, cu 
care se făceau şedinţele spiritiste, şi va fi mângâiat, căci ea este un înger şi nu o femeie şi 
repede o să uite nevasta dintâi. Omul a făcut după sfatul „spiritului" şi s-a însurat cu 
femeia indicată de spirit. Dar în loc de înger, a văzut că este un diavol; şi în loc de 
mângâiere, omul a recurs la ştreang, curmându-şi viaţa. Fapta aceasta, şi altele, arată că 
nu era sufletul nevestei lui care i-a dat sfatul să se însoare cu femeia aceea, ci diavolul, 
spre a-1 duce la sinucidere, ca să-şi piardă sufletul (a.d). 

înaintea războiului acestuia, am citit în ziare cum un predicator din Polonia, 
făcând spiritism cu ai săi, în timpul şedinţei au înnebunit, şi unii s-au aruncat de la etaj, 
pierzându-se astfel cu o înfiorătoare şi cumplită moarte. 

Canonisirile spiritiştilor 



Spiritismul este o născocire diavolească care înşală minţile cele 
necredincioase şi nesupuse poruncilor lui Dumnezeu. Oare pe sufletele oamenilor le-a 
lăsat Dumnezeu să umble fară de nici un rost? Numai diavolului i-a îngăduit Dumnezeu 
să umble ca un leu răcnind, căutând pe cine să înghită... să cutreiere pământul în lung şi-n 
lat (1 Petru 5, 8; Iov 2, 1-10). Pentru aceasta, Dumnezeu a poruncit: „Numai Eu sunt 
Domnul! Să nu vă duceţi la cei ce cheamă sufletele morţilor, nici la vrăjitori, ca să-i 
întrebaţi şi să fiţi părtaşi cu ei, fiindcă numai Eu sunt Domnul Dumnezeul vostru". 
(Levitic 19, 31). „Dacă vi se va spune: întrebaţi pe cei ce cheamă morţii şi pe cei ce spun 
viitorul şi bolborosesc, răspundeţi: „Nu va întreba oare un popor pe Dumnezeul său? Va 
întreba el pe cei morţi pentru cei vii?" (Isaia 8, 19). 

Spiritismul nu este de nici o trebuinţă pentru toţi cei care-1 practică: „Dacă nu 
ascultă de Moise şi de Prooroci, nu vor crede nici chiar dacă ar învia cineva dintre cei 
morţi" (Luca 16, 31; 1 Paralipomena (întâia a Cronicilor) 10, 13). Spiritismul este o 
amăgire diavolească: „Nu este de mirare, căci chiar satana se preface în înger de lumină... 
iar slujitorii lui se prefac în slugi ale vieţii cuvioase. Sfârşitul lor va fi pierzarea" (2 
Corinteni 11, 14; Efeseni 6, 12). 

Cel ce nu se leapădă de această înşelăciune, nu poate fi primit la Sfintele 
Taine, şi se canoniseşte ca şi vrăjitoria (Pravila Bisericească, de Nicodim Sachelarie, 297- 
8; Levitic 20, 27; 19, 31; 2 Lege - Deuteronom 18, 10-11; 1 Regi 28, 7; 1 Paralipomena 
(întâia a Cronicilor) 10, 13). 

Strigoii, moroii, vârcolacii, pricolicii, stafiile.. 



1) Strigoii (din latinul „striga" sau „strix", buhă, un vampir femeie) 
superstiţioşii cred a fi nişte fiinţe omeneşti, parte bărbătească sau femeiască, care vin pe 
lume cu o tichie sau căiţă pe cap, având şira spinării prelungită în formă de coadă, nu 
prea lungă, acoperită cu păr, chiar şi două corniţe în cap, pe sub păr. Se zice că aceşti 
oameni, care s-au născut strigoi, vor deochea totul. La cine se vor uita cu răutate sau 
invidie, va muri. Copilul când este mic, dacă va fura pieptul mamei sau a fost înţărcat şi a 
mai supt după câteva zile, devine strigoi şi deoache totul. Aceştia, ziua lucrează ca şi 
ceilalţi oameni; iar noaptea, pe când trupul lor doarme, sufletele lor merg prin lume şi se 
adună pe la răspântii cu alţi strigoi, joacă, şi fac felurite răutăţi. In special se crede că 
strigoaicele sunt de o răutate neîntrecută şi neînchipuită: ucid copii şi le sug sângele (cam 
ca avortoarele), strică căsătoriile, sărăcesc oamenii, i-au mana de la vaci şi de la 
semănături. După moartea şi îngroparea lor, se crede că sufletele lor ies din morminte, 
prefăcute în oameni fioroşi şi în felurite animale: lupi, câini, ş.a. înspăimântând şi 
chinuind oamenii pe care-i întâlnesc. Vin acasă, fac treabă, dau mâncare la animale, alţii 
duc lucrurile de acasă, unii pot fi chiar răzbunători, strică lucrurile de prin casă. In cel 
mai rău caz, iau pe cineva din ai casei, adică moare sau iau pe nepoţi la plimbare în 
timpul nopţii. Unul s-a dus la butoiul cu vin, a scos dopul şi a curs tot vinul. O femeie 
venea acasă şi descuind uşile făcea dezordine prin casă şi scula nepoţii. A făcut aceasta 
mult timp, plecând la ora 24. Cei din casă au spălat vasele şi cu apa aceasta s-au dus la 
mormânt, au înfipt patru fuse în cele patru colţuri, fiind înfăşurate cu cânepă. Au dat foc 
la cânepă după care au stropit mormântul cu apa de la vase şi astfel nu a mai venit. Se 
mai credea că şi dintre ceilalţi oameni răi, sau care au murit lepădaţi din Biserică, se fac 
strigoi. Aceste apariţii şi tulburări s-au făcut şi se fac cu puterea drăcească, având efect 
numai asupra celor ce cred în strigoi. 

Ciuma, holera, difteria, scarlatina şi alte boli molipsitoare doborau, rând pe 
rând, familia sau aproape pe toţi ai casei. Cei caree rămâneau în viaţă, în groaza lor, 
socoteau că acea cădere şi moarte este isprava strigoilor. Primul sau unul din cei morţi s-a 
făcut strigoi şi-i cară pe toţi la cimitir. In groaza ce-i stăpânea, li se părea că văd noaptea 
umblând prin grădină, prin curte, pe scară pe prispa casei, venind chiar şi la fereastră, 
cineva, o înfăţişare hidoasă, cu unghii lungi ca nişte gheare, părul lung şi încâlcit... Se 
mai credea, ba se şi mai crede de unii, că diavolul foloseşte cadavrele celor ce devin 
strigoi, cu care fac multe răutăţi celor vii. Unele din rudele acelora care se ziceau că sunt 
strigoi, se duceau noaptea în cimitir, descopereau cadavrele cele bănuite strigoi, îi 
împungeau cu furcile de fier, sau cu un ţăruş ori piron mare de fier, drept în inimă. După 
aceea stropeau cadavrele cu gaz mult şi le dădeau foc până ce ardeau. Rămăşiţele le 
aruncau în groapă şi mormântul era refăcut. 

Dacă printr-o zdruncinare a sicriului sau altă cauză, se credea că mortul era 
strigoi, că diavolii se servesc de el şi face rău celor vii, singurul mijloc de a scăpa de 
arătările strigoilor credeau că este: a dezgropa morţii aceia, a le smulge inima şi a o tăia 
în bucăţele mici, sau a arde cadavrul. Credinţa că strigoii îşi cară rudele la cimitir, era aşa 
de înrădăcinată, încât a dat naştere zicalei: „Strigoiul (moroiul) îşi mănâncă mai întâi pe 
ai lui". 

In vremurile noastre, deşi superstiţia aceea s-a împuţinat, totuşi, mulţi oameni 
şi în aceste vremuri iau măsuri contra facerii strigoilor: feresc pisica să nu treacă peste 
mort sau peste sicriul lui, că se face strigoi. In unele părţi ale ţării... prin Moldova, se 
crede că strigoii ies din morminte în noaptea Sfântului Andrei şi fac multe răutăţi, 
atacând cu furie pe cei vii. Superstiţia sileşte pe cei vii să ia măsurile de apărare, ungând 
cu usturoi clanţele uşilor, pe la uşori, ferestre, scară, coş (horn)... şi toate deschizăturile 
prin care ar putea să intre strigoii. In seara de Sf. Andrei, toţi ai casei trebuie numaidecât 
să mănânce mujdei (usturoi pisat şi amestecat cu puţină apă) şi dacă strigoiul îi provoacă 
să vorbească, ei să nu răspundă deloc. In noaptea aceea, superstiţioşii cred că strigoii se 

adună în întunericul nopţii prin cimitir, prin păduri, locuri retrase, de unde pornesc spre 
sate, joacă pe la răscruci de drum, se bat cu cuţitele de la meliţe... 

Şi în Oltenia sunt localităţi unde se crede în strigoi şi se iau măsuri de 
apărare. Dacă mortul este curat, adică nu-i strigoi, i se pune în sicriu: pieptănul, oglinda, 
acul cu aţă, săpun, o trăistuţă anume făcută în care se pun: nouă boabe de tămâie, nouă 
pietricele, nouă cioburi de farfurie şi nouă seminţe de tat, pentru a nu se face stigoi. Dacă 
mortul este strigoi, el spune la urmaşi înainte de a muri, că s-a născut cu tichie pe cap, 
lucru pe care el 1-a ştiut de la părinţii lui. El va fi înţepat în buric sau în inimă, de către un 
om specializat în aceasta. Se înţeapă cu o andrea lungă. Inţepatul se face pentru ca mortul 
să nu vină acasă şi să ia pe cei dragi. Dacă se refuză înţeparul de către rudele mortului, i 
se va pun în scriu: un porumb, facăleţul, un ghimpe cu mulţi ţepi (rugi). El nu va mai veni 
acasă pentru că va număra boabele de porumb, ghimpii şi va roade din facăleţ, într-un 
cuvânt, va avea de lucru până la miezul nopţii, după care vor cânta cocoşii şi va pleca în 
lumea de dincolo, de unde a venit. La strigoi se pune în trăistuţă: 40 boabe de tămâie, 40 
pietricele, 40 cioburi de farfurie şi 40 seminţe de tat şi un ban legat de degetul mortului 
(pentru plata vămilor). 

A fost ucisă din superstiţie 



Vineri, Olimpia Cosma a fost la piaţă după cumpărături. Venind acasă, se 
întâlneşte cu vecina ei, cu care stă de vorbă. Sâmbătă dimineaţa pe la ora opt, vecina 
merge la Olimpia pe care o găseşte căzută afară, cu hainele pline de noroi şi înţepenită, 
din cauza gerului de peste noapte. Ea cheamă imediat ajutoare, anunţă pe fiul Olimpiei şi 
venind cu toţii au considerat că este moartă. Au băgat-o în casă, au spălat-o, au îmbrăcat- 
o, dar după ce a mai stat în casă, ei au observat că este încă moale şi puţin caldă. Cu toţii 
fiind foarte superstiţioşi, din aceasta trag concluzia că este strigoaie. Fiind sâmbătă, fară 
să mai anunţe medicul care trebuia să constate decesul şi să se pronunţe, au chemat 
repede pe un om care înţeapă morţii şi l-au pus de au înţepat-o chiar în inimă, pentru a nu 
mai afla lumea că este strigoaie. Se fac pregătirile de înmormântare. Luni, feciorul merge 
la medic pentru a-i elibera documentul de constatare a decesului, cu care să poată scoate 
certificatul de deces. Medicul îl întreabă cum a murit şi el spune adevărul. Dându-şi 
seama de situaţie şi bănuind că femeia nu a fost moartă, el anunţă poliţia şi împreună 
pleacă acasă la moartă. Acolo găsesc şi sârma cu care a fost înţepată şi i-a întrebat ce-i cu 
ea, la care ei au răspuns fară emoţie, că aşa este obiceiul la ei. Poliţistul interzice 
înhumarea, până când nu se va face autopsia. După ce s-a făcut, s-a constatat că femeia a 
avut moarte clinică şi înţepătura în inimă i-a fost fatală. Iată unde a dus credinţa 
superstiţioasă. 

Pravila mare bisericească (a. 1652) glava 378, arată între altele că: „Unii 
oameni nepricepuţi grăiesc cum că de multe ori, când oamenii mor, mulţi dintr-acei morţi 
se scoală de se fac strigoi şi omoară pe cei vii... iar aceia ard pe fraţii lor creştini, 
săvârşind păcat atât de mare, îngrozeşte-te soare, acopere-i întunericule, şi tu pământule 
gemi şi-i înghite, nu numai pe dânşii, ci şi pe cei care-i îndeamnă... Nimeni din creştinii 
morţi nu se fac strigoi, ci aceia-i nălucire diavolească... Deci, cei ce dezgroapă morţii şi-i 
ard, comit un mare păcat. Unii ca aceia, de sunt clerici, să se caterisească şi să nu fie 

împărtăşiţi decât în ceasul morţii; iar de vor fi mireni, 20 de ani să se canonisească. La 
cadavrele acelea, din nălucire diavolească socotite strigoi, să cheme preoţii să citească 
Paraclisul Preasfmtei Născătoare, să facă Agheasmă mică, să slujească Liturghie, să 
ridice panahidă în ajutorul tuturor, să facă pomeni cu colivă, să citească molitfele de 
blesteme şi cele două de blesteme de la Botez, stropeşte cu aghiasmă pe oamenii aflaţi 
acolo, aghiasma rămasă o toarnă pe trupul acela şi cu darul lui Hristos va fugi dracul de 
acolo". Şi de aici vedem clar că Biserica a fost şi este, şi în această chestiune, pe linia 
adevărului, pe calea vieţii. 

Progresele ştiinţei medicale, rărind mortalitatea, a slăbit mult şi credinţa în 
strigoi. în unele localităţi n-a rămas din superstiţia aceea decât un vis urât, 
înspăimântător. Strigoii nu sunt o realitate, ci o superstiţie, o părere mincinoasă, o 
halucinaţie, o nălucire diavolească, căzută peste nişte creştini de formă, necunoscători ai 
dreptei credinţe creştineşti, întunecaţi la minte, bântuiţi de spiritele rele, de diavolii cu 
care s-au înrudit prin clevetirea aproapelui, prin jocuri şi cântece curveşti, prin beţii şi 
felurite blestemăţii. 

2) Moroii este o cumplită superstiţie demonică (în limba sârbească „mora" 
înseamnă demon răufăcător) strigoi mic, provenit din copil mic, nebotezat, care vine 
noaptea la mama sa, cerând să sugă. Şi superstiţia asta este o minciună a diavolului (Ioan 
8, 44; 1 Ioan 3, 8). Asta poate fi mai degrabă păcatul nebotezării copilului, o mustrare a 
conştiinţei, pentru că părinţii n-au spovedit păcatul, nu şi-au luat canonul cuvenit, n-au 
făcut roade vrednice de pocăinţă... 

3) Vârcolac sau brucolac, înseamnă vampir, lup păros, monstru care 
mănâncă soarele şi luna, când în realitate ele intră în eclipsă. Alţi superstiţioşi, ca şi unii 
greci moderni, cred că vârcolacii ar fi nişte morţi însufleţiţi şi răufăcători. Alţi greci 

credeau că sunt cadavrele celor excomunicaţi de Biserică, neputreziţi şi însufleţiţi de 
diavoli pentru a înfricoşa şi chinui pe cei vii. Pentru aceea, unii din vieţuitori îi 
dezgropau, le smulgeau inimile din piept, le tăiau bucăţi, ori le ardeau trupul. Şi 
superstiţia aceasta nu-i altceva decât o nălucire diavolească. 

4) Pricoliciul sau tricoliciul, este o superstiţie în care se crede greşit că unii 
morţi ies din groapă în chip de lup, câine monstruos, şi îngrozeşte pe cei vii. 

5) Stafia este o superstiţie, mai mult la oraşe, în care se crede că sunt apariţii 
ale unora din persoanele moarte în păcate grele, nespovedite, necanonisite, ce n-au 
odihnă în mormânt; sau ale acelor morţi prin asasinare, sau alte morţi năpraznice, care 
apar prin locurile unde i-a prins moartea şi spre a atrage atenţia celor vii şi a descoperi 
misterul năpraznicului lor sfârşit. în realitate însă stafiile sunt nişte vedenii mincinoase, 
fantome părute, năluciri drăceşti, păreri bolnave, de care tot creştinul este îndatorat a se 
curăţi, a se păzi în viitor şi a se lepăda de ele pururea. 

Dumnezeiasca Scriptură nu are nici un loc în care să arate că ar exista strigoi, 
moroi, vârcolaci, pricolici, stafii cu puterile diavolului în ele şi lucrătoare în acea privinţă. 
Locul citat din Sf. Evanghelie (Matei 14, 26-27; Marcu 6, 49-50; Ioan 6, 19-20), când 
ucenicii din corabie au strigat speriaţi, văzând pe Domnul Hristos venind pe apă către ei, 
crezându-1 nălucă (fantomă), nu ne admite a crede aşa ceva, deoarece cu adevărat era El 
însuşi în persoană, Care spunea: „Nu vă temeţi! Eu sunt!". La fel nici demonizarul din 
Gadara, care umbla despuiat şi locuia prin morminte, nu era strigoi, ci om cu trup şi 
suflet, chinuit de un legheon (6.000 de draci) şi vindecat de Mântuitorul Hristos (Marcu 
5, l-18;Luca8, 26-39). 

Din cele arătate, vedem că credinţa în strigoi, moroi, vârcolaci, pricolici, 
stafii, este o credinţă rea, drăcească (1 Timotei 4), rătăcitoare cu privire la puterile 

diavolului în trupurile morţilor, o impietate (nelegiuire) faţă de rămăşiţele pământeşti ale 
răposaţilor; o tulburare a liniştii şi odihnei de care morţii au trebuinţă. 



Strigoiul furător 

Murise bărbatul după o îndelungă şi grea zăcere, lăsând în urma lui mare jale, 
dar şi multă avere. Văduva, îndurerată până la disperare, era nemângâiată, fiindcă soţ ca 
al ei mai rar. Cu gândul mereu la el, în câteva seri prin amurg, i s-a părut că-1 vede 
aievea, chiar aşa cum era îmbrăcat mort. Faptul s-a repetat seri de-a rândul, încât soţia a 
început să aibă teamă. Hotărât lucru, bărbatul se făcuse strigoi şi rătăcea noaptea 
împrejurul casei. Nu mai avea curaj să rămână noaptea singură în casă şi a chemat o 
rudenie, care să-i ţină de urât, dar şi aceasta la vremea ştiută, a început să vadă pe răposat, 
întocmai ca şi gazda. Vestea s-a dus repede şi, în scurt timp, nu numai cei din sat, dar şi 
satele de primprejur, până departe, ştiură că N. s-a făcut strigoi şi vine noaptea acasă. Tot 
felul de poveşti se scorniseră pe seama răposatului. Unii spuneau că el făcuse mari 
nedreptăţi în viaţa lui, alţii că omorâse în ascuns pe tatăl său, etc. fapte care nu-i dădeau 
odihnă în mormânt. De cum se însera, nimeni nu mai avea curajul să treacă pe lângă casa 
celui ce se făcuse strigoi. Vecinii închideau cu grijă porţile şi le încuiau ca de frica 
hoţilor. Nevasta, însoţită de câţiva oameni cu curaj, s-a dus la cimitir şi au examinat cu 
atenţie mormântul. Nici cel mai mic indiciu nu arăta că s-ar fi mişcat ceva, nici urmă nu 
se cunoştea că pământul de deasupra ar fi fost umblat. Nu ştiau ce să mai creadă căci 
misterul acesta le zăpăcise minţile. 

în cele din urmă, lucrurile s-au lămurit singure, când văduva, voind să vândă 
grâul, a observat la măsură o lipsă importantă, prin nimic justificată. Un vecin viclean şi 

fară conştiinţă, jucând el însuşi rolul strigoiului, imitând îmbrăcămintea şi mersul 
răposatului, a reuşit să vâre spaimă în întreg satul. Profitând de timpul când lumea stătea 
sechestrată în casă de teama strigoiului, lucra în voie cu chei potrivite pe încuietorile de la 
magazia mortului. Iată cum unii oameni abuzează de-o credinţă deşartă pentru a-şi face 
interesul lor... şi câte crime şi nelegiuiri nu se săvârşesc sub masca stafiilor şi a 
strigoilor! ! ! 



Preziceri înşelătoare cu papagalul, şoarecele 

Nenumărate sunt felurile prezicerilor mincinoase, căutatul norocului, 
vârstei... în care unii înşeală lumea, spunând că ei pot ghici viitorul, sfârşitul sau norocul 
omului. 

Ţigăncile ghicesc cu bobii, cu cărţile, cu ghiocul, în palmă. Alţii ghicesc cu 
planeta, zodia, psaltirea, pravila. Alţi vicleni cu papagalul, cu şoarecii care sunt învăţaţi 
să tragă câte un bilet, mai mare sau mai mic, după punga omului prost. Privitor la acestea, 
putem spune, fară nici o sfială, că cei ce cred că păsările sau şoarecii pot afla şi spune 
viitorul omului, n-au mai multă minte decât acele vietăţi. In adevăr, cine poate cunoaşte 
viitorul omului afară de singur Dumnezeu? Nimeni. Numai El este Acela care vede şi 
cunoaşte toate: cele din trecut, din prezent şi din viitor, şi cheamă pe cele ce nu sunt ca şi 
cum ar fi (Evrei 4, 13). Deci, cei ce zic că pot şti viitorul, presupun nebuneşte că sunt 
atotştiutori ca şi Dumnezeu. Astfel, nici în glumă nu este iertat cuiva a lăsa să i se prezică 
viitorul, pentru că şi în felul acesta se face părtaş păcatului acelui înşelător. Dumnezeu 
pedepseşte foarte aspru pe cei ce caută viitorul. 

In cartea Leviticului, a poruncit ca unii ca aceştia să fie lepădaţi din popor, 
împăratul Ohozia fiind bolnav, a trimis nişte slujitori ai săi la Acaron să întrebe pe Baal- 
Zebub, dacă se va vindeca. Proorocul Ilie a întâlnit pe acei trimişi ai împăratului şi le-a 
poruncit, zicându-le: „Intoarceţi-vă la împăratul vostru, care v-a trimis, şi spuneţi-i: Iată 
ce zice Domnul: Oare nu este Dumnezeu în Israil, de vă duceţi să întrebaţi pe Baal- 
Zebub? Pentru aceasta - aşa zice Domnul Dumnezeu - nu te vei mai scula din patul tău, ci 
vei muri". După aceasta Ohozia a şi murit în scurtă vreme, după cuvântul Domnului, 
rostit prin Ilie (4 Regi 1; D.C. o.c. 68-70). 



Cu credinţa în vrăjitori şi-a pierdut viaţa şi sufletul 



Gauter, rudă de aproape cu regele Scoţiei, Iacob I, a mers odată să-şi afle 
viitorul la unul care căuta de noroc. Acela i-a prezis că va fi încununat în faţa poporului. 
El a crezut că va fi încununat ca rege, de aceea a făcut conspiraţie ca să omoare pe rege. 
Dar a fost descoperit şi osândit la moarte... (d.c. 70). 

Ghicirea cu obiectele bisericii este un păcat monstruos 



Ghicitorii aceştia, care amestecă în ghicitoriile lor şi obiecte bisericeşti, chiar 
şi rugăciuni, semnul Sf. Cruci, numele lui Dumnezeu, al Maicii Domnului şi al sfinţilor, 
păcătuiesc foarte greu. Se canonisesc 20 de ani; iar cei ce aleargă la ei să le ghicească, 6 
ani se canonisesc... pentru că „ce legătura poate să aibă dreptatea cu fărădelegea? Sau ce 
împărtăşire are lumina cu întunericul? Sau ce unire are Hristos cu, Veliar? Sau ce 
tovărăşie poate fi între un credincios şi un necredincios? Sau ce legătură poate fi între 
Biserica lui Dumnezeu şi idoli?" (2 Corinteni 6, 14-16; comp. Levitic 19, 26, 31; 20, 2, 6; 
2 Lege - Deuteronomul 18, 10-11; 4 Regi 21, 6). Astfel păcătuiesc groaznic toţi aceia 
care îndrăznesc să ghicească cu cheia Bisericii, cu Psaltirea şi cu alte obiecte sfinte, ca 
nişte necredincioşi. Aceia se înşeală amarnic, crezând că pot să bea totodată şi paharul 
Domnului şi paharul dracilor, că pot lua parte şi la masa Domnului şi la masa dracilor! (1 
Corinteni 10, 21). 

De-asemenea, unii cred în ghicirea cu: ceară, plumb, cositor, legarea 
bărbaţilor pentru a nu se uni cu femeile lor, în legarea gurii lupilor, care sunt condamnate 
de Sfânta noastră Biserică. Astfel, canonul 65 al Marelui Vasile porunceşte ca: vrăjitorul 
şi cel ce varsă ceară, plumb, cositor, sau care leagă bărbatul şi muierea să nu se unească, 
sau va face alt fel de vrăji, acela 20 de ani să nu se cuminece (p.m.b. gl. 328). 

Idolatrizări cu roşu de deochi, baiere de junghi, ţiduli de brâncă 



Aceste credinţe deşarte sunt păcate grele, fiindcă abat pe cei ce se ţin de ele 
de la dreapta credinţă şi din calea vieţii, în prăpăstiile pierzării. Sf. Ioan Gură de Aur, 
încurajând dreapta credinţă în Dumnezeu, înfierează cu mare asprime credinţele deşarte: 
în ţiduli, descântece de deochi, etc. „Dacă, suferi durerile - zice el - şi mulţumeşti lui 
Dumnezeu, te-ai învrednicit de cununa muceniciei. Copilul tău este bolnav poate, şi 
mulţumeşti lui Dumnezeu pentru aceasta? Ei bine, în această mulţumire îţi stă cununa. Ce 
durere poate fi mai mare decât aceasta? Şi totuşi, această durere nu te poate sili nici 
măcar a scoate un cuvânt din limba ta. Poate că a murit copilul tău, şi totuşi tu îi 
mulţumeşti? Ai devenit atunci fiica lui Avraam, căci şi el, dacă nu cu propria sa mână a 
sacrificat, cel puţin nu s-a scârbit când i s-a cerut de a sacrifica pe fiul său, ceea ce este 
deopotrivă. El nu s-a întristat luându-i-se înapoi darul ce-i-1 acordase Dumnezeu. Poate că 
şi copilul iarăşi s-a îmbolnăvit şi tu nu i-ai atârnat la gât hârtiuţe băbeşti? Ei bine, acest 
fapt ţi se va calcula ca o jertfa, căci ai jertfit copilul tău voinţei (lui Dumnezeu) celei 
sănătoase. Că ce este dacă toate acele vrăji nu folosesc la nimic, ci sunt bune numai de 
înşelăciune şi ridiculizare? Şi, cu toate acestea, au fost şi sunt încă femei care dau 
crezământ la asemenea nimicuri, zicând că folosesc vrăjile şi descântecele, şi poate mai 
degrabă ar prefera ca să-şi vadă copilul mort, decât să fie împiedicată de la această 
idolatrie. Deci, după cum acea babă care descântă sau face vrăji - fie copilului, bărbatului, 
fie femeii sau altuia dintre cei iubiţi - este idolatră, tot aşa idolatră este şi aceea care a 
chemat-o, pentru că şi ea ar fi jertfit idolilor, dacă trebuia să jertfească şi chiar a făcut 
cele premergătoare jertfei; pentru că acele hârtiuţe atârnate de gâtul bolnavului - oricât de 
mult ar filozofa cei ce profită din aceste nimicuri, zicând că: „Noi invocăm pe Dumnezeu, 
şi nimic alta nu facem", şi că este creştină şi credinciosă acea babă şi altele de acest fel - 
nimic alta nu sunt decât idolatrie. Eşti creştină şi credincioasă? Fă semnul Sfintei Cruci şi 
zi: „Această armă o am numai, aceasta îmi este doctoria, altceva nu ştiu!". Fă rugăciuni, 

Aghiasma cu molitfele contra deochiului, de desfacerea farmecelor, pentru izbăvirea din 
orice boală sau rău. 

Spune-mi, te rog: dacă ar veni doctorul, şi în loc să prescrie doctorii, el ar 
descânta, oare l-am mai numi doctor? Nicidecum, pentru că nu vedem doctoriile cele 
obţinute în medicină. Tot aşa şi în cazul de faţă, când nu vedem cele ale Creştinismului. 
Altele iarăşi adaugă în descântecele lor nume de râuri, şi în fine, cutează a face multe 
înşelăciuni de acestea. Ei bine, iată o spun şi vă previn pe toate, că dacă se va mai 
descoperi cineva făcând de acestea, fie că ar lega hârtiuţe la gâtul bolnavului, punând 
(roşu de deochi la copii, pisici, căţei, purcei, miei, oi, iezi, capre, viţei, vaci, boi, cai...), 
fie că ar descânta, fie, în fine, orice din meşteşugul acesta murdar, nu voi cruţa deloc. 

„Dar ce - zici tu - să-mi moară copilul?". Dacă el trăieşte în urma acestora, 
atunci a murit; dacă însă fără acele descântece a murit, atunci trăieşte. Acum când tu vezi 
pe fiul tău ducându-se la curve, doreşti ca să-1 înghită pământul de viu, şi zici: „Ce folos 
dacă trăieşte?" şi când îl vezi că se primejduieşte în mântuirea lui, voieşti să-1 vezi încă 
viu? N-auzi pe Hristos, care zice: „Cine-şi va pierde sufletul său pentru Mine, îl va afla 
pe el; şi cine va vrea să-1 mântuiască, pierde-l-va pe el?" (Matei 16, 25). Crezi tu celor 
zise aici, sau poate că le consideri de mituri (nimicuri)? Spune-mi, te rog: Dacă cineva ţi- 
ar zice: „Du copilul (bolnav) în templul idolilor, şi va trăi"; oare ai primi? „Nu" - zici tu. 
De ce? „Pentru că acolo - zici tu - îl vor sili să se idolatrizeze, pe când aici nu este 
idolatrie, ci un simplu descântec". Aceasta este judecată satanicească, aceasta este 
meşteşugire diavolească, ca să astupe rătăcirea, şi doctoria cea otrăvitoare să o dea în 
miere, fiindcă diavolul nu poate să momească pe altă cale, a apucat pe calea aceasta a 
descântecelor şi a aţişoarelor la grumaz. Cu chipul acesta Crucea se necinsteşte, iar 
zgardele şi descântecele sunt cinstite; Hristos este defăimat, iar în locul Lui este introdusă 
o babă beată şi neroadă. Taina noastră creştinească este călcată în picioare, iar rătăcirea şi 
înşelăciunea diavolului dănţuiesc... 

„Şi pentru ce - zici tu - nu ceartă Dumnezeu pe cei ce caută ajutor în 
asemenea lucruri?". De multe ori te-a certat şi totuşi nu te-a convins, iar la urmă te-a lăsat 
în rătăcire, după cum zice şi fericitul Pavel: „I-a dat pe ei Dumnezeu în patimi de ocară, a 
face cele ce nu se cade" (Romani 1, 26). Asemenea fapte nu le-ar putea suferi nici chiar 
un elin, de va avea minte. 

Se spune că în Atena era un demagog, care purta la gât asemenea zgarde. 
într-una din zile, văzându-1 un filozof - dascălul său - 1-a înfruntat în drumul mare, 1-a 
dojenit, 1-a muşcat cu vorbele şi 1-a ridiculizat. Aşa de prost ne găsim şi noi faţă de 
morală şi credinţa noastră creştină, încât am ajuns a crede şi în asemenea nimicuri! De ce 
nu sunt şi astăzi - zici tu - din cei ce vindecă bolile şi înviază morţii? însă te întreb şi eu: 
De ce nu mai sunt şi azi din cei ce dispreţuiesc viaţa prezentă? Ce? Oare noi slujim lui 
Dumnezeu cu leafa? Când natura omenească se găsea mai slabă şi mai neputincioasă, 
când trebuia a se sădi credinţa, erau mulţi şi de aceştia; astăzi însă Dumnezeu nu mai 
voieşte ca noi să depindem de asemenea minuni; ci să fim gata spre moarte. De ce te 
încrezi în viaţa prezentă? De ce nu le vezi pe cele viitoare? Pentru cele din viaţa prezentă 
primeşti să faci chiar şi idolatrie, iar pentru cele din viaţa viitoare nu poţi suferi nici 
măcar o întristare? De aceea nu mai sunt astăzi care să facă minuni, pentru că viaţa 
viitoare nu are nici o valoare înaintea noastră, pentru ea nu facem nimic, pe când pentru 
viaţa de faţă nu ne dăm în lături de a suferi orice. 

Ce voi zice apoi şi de altă batjocură, când asemenea babe aduc ca leac spuza, 
funinginea şi sarea? Iarăşi aduc pe baba vrăjitoare la mijloc. Copilul a fost deochiat - zici 
tu. Cu adevărat că este de râs şi ruşinos acest lucru. Dar până când oare cu asemenea 
copilării? Până când cu asemenea drăcii? Cum să nu râdă de noi elinii? Cum să nu ne ia 
în bătaie de joc, când le spunem că puterea Crucii este mare? Cum or să creadă ei, când 
ne văd întrebuinţând asemenea mijloace de care şi dânşii râd? Pentru aceea Dumnezeu a 
lăsat doctori şi doctorii? „Dar ce? - zici tu - să las copilul să moară, dacă ei nu-1 pot 
vindeca?". Dar unde se duce copilul tău, nefericitule, (nefericit-o)? La ce tiran se duce? 

Spre care demoni pleacă de aici? Oare nu se duce la cer? Oare nu se duce la Stăpânul 
său? De ce plângi? De ce te vaieţi? De ce te jeleşti? De ce iubeşti pe copilul tău mai mult 
ca pe Stăpânul? Oare nu de la El ai copilul? De ce eşti nemulţumitor? Iubeşti darul mai 
mult decât pe cel ce ţi 1-a dăruit? „Dar sunt prea slab, zici tu, şi mi se zguduie cele 
dinăuntru ale mele". Pune însă în faţa acestor contrarietâţi frica de Dumnezeu, pentru că 
dacă în relele corporale, ceea ce este mai puternic, scoate şi astupă ceea ce este mai slab, 
ca de ex.: antidotul care astupă efectele otrăvii, cu atât mai mult în relele spiritului, frica 
de Dumnezeu, alungă frica şi supărarea" (Omilia VUI-a către Coloseni). 

Pentru a combate deochiatul, cei superstiţioşi procedează astfel: de la copiii 
născuţi cu pieliţă pe ei, se ia pielea aceea, se usucă şi se păstrează la un loc sigur. Dacă 
cinva este deocheat, adică îl doare capul rău, vomită, se ia pielea uscată, se pune în puţină 
apă şi se dă celui bolnav să bea apa aceea. Se zice că îşi va reveni imediat. Pentru acest 
lucru se şi descântă de către o femeie care zice următoarele cuvinte de blestem: „Plecai 
pe drum la vale, mă întâlnii cu o tigvuliţă în cale, băgai mâna în tigvuliţă şi plesni 
tigvuliţă în patru, plesn-i-ar ochii cui a deocheat pe (N.). De o fi deocheat de o femeie 
neagră, necurată (strigoaie), să-i plesnească ţâţele, să-i curgă laptele, să-i moară copilul 
de foame, să se mire lumea de ea, cum s-a mirat ea de (N.). De o fi deocheată de o fată 
neagră, necurată, să-i cadă cosiţele, să rămână cheală, să se mire lumea de ea, cum s-a 
mirat şi ea de (N.). De o fi de bărbat negru, necurat, să-i plesnească maţele, să-i curgă 
udul, să se mire lumea, cum s-a mirat şi el de (N.). De-o fi din vânt, să intre-n pământ. 
De-o fi din soare, să piară în raze. Să rămână (N.) curat, cum Dumnezeu 1-a lăsat, ca 
podoaba Maicii Precista, ca argintul strecurat". Din cele de mai sus, se vede clar că şi 
deochiul este o lucrare drăcescă, care vine asupra celor superstiţioşi şi tot cu puterea 
drăcească pleacă. 

Vrăjitoria 



Meseria vrăjitoriei, a conlucrării vrăjitorilor sau vrăjitoarelor cu diavolul, este 
foarte străveche. S-a crezut şi se mai crede că: între vrăjitori şi toţi dracii din iad, cu care 
se unesc şi lucrează, se încheie o alianţă, un fel de învoială, legătură, cu obligaţii 
reciproce. Diavolul, care s-a obrăznicit a ispiti chiar şi pe Mântuitorul, zicându-I: „Toate 
acestea Ţi le voi da Ţie, dacă Tu - căzând - Te vei închina mie" (Matei 4, 9; Luca 4, 5-8), 
pentru câştig necurat, atrage pe vrăjitori de partea sa, ca să se muncească cu el în iad. 
Vrăjitoarele se dau diavolului cu sufletul, spre muncire veşnică în iad; iar acela le pune la 
dispoziţie puterile lui drăceşti, de care ele se folosesc, pentru un câştig blestemat. 
Răutatea, vrăjitoria, ambiţia, lăcomia, zavistia, gelozia, vanitatea şi alte patimi rele, îi fac 
pe mulţi să alerge la ajutorul vrăjitorilor. Din tovărăşia vrăjitorilor cu diavolul, curg 
blestematele isprăvi infernale: schimonosirea, pocirea feţelor, oprirea creşterii copiilor, 
provocarea dragostelor păcătoase (anormale), spargerea caselor (căsniciilor), luarea 
rodului holdelor, fructul vitelor, puterii oamenilor, căderea în felurite primejduiri, boli şi 
morţi năpraznice. O parte foarte rea şi primejdioasă sunt şi feluritele otrăvuri date acelora 
pe care-i vrăjesc. Vrăjitoria, nu atât prin efectul ei, ci prin perturbările produse în 
omenire, este una din cele mai groaznice superstiţii. Biserica Vechiului şi Noului 
Testament opreşte cu desăvârşire vrăjitoria şi alergarea la meşteşugirile ei satanice. 
Dumnezeiasca Scriptură opreşte categoric orice fel de vrăjitorie. „Să nu alergaţi la 
vrăjitori, să nu vă întinaţi cu ei" (Levitic 19, 31; Numerii 23, 23). „Să nu vrăjiţi, nici să 
ghiciţi" (Levitic 19, 26; 2 Lege - Deuteronom 18, 10-13; 2 Paralipomena (a doua a 
Cronicilor) 33, 5). Dacă vreun suflet va alerga la vrăjitori, Eu - zice Domnul - voi 
întoarce faţa Mea împotriva sufletului aceluia şi-1 voi pierde din poporul său... Bărbatul 
sau femeia care vor merge de vor vrăji, să moară neapărat, cu pietre să fie ucişi, căci 
sângele lor este asupra lor" (Levitic 20, 6, 27). „Vrăjitorii vor fi batjocoriţi" (Miheia 3, 5- 
8). 

In vechime, oamenii învăţaţi se numeau magi (Facerea 41,8; Matei 2, 1), însă 
cu timpul au fost umbriţi de magii falşi, vrăjitori, şarlatani şi înşelători, încât astăzi prin 
magie se înţelege totalitatea mijloacelor oculte de a lucra misterios în sânul naturii, şi de a 
supune spiritele nevăzute, ba chiar folosindu-se de numele lui Dumnezeu la comanda 
vrăjitorului ca să facă lucruri supranaturale, neobişnuite. Magia prin care se face binele 
vicleşugului, se numeşte magia albă, iar cea prin care se face răul se numeşte magia 
neagră. In realitate este o aceeaşi lucrare drăcească, prin care diavolul se pune în slujba 
omului vândut lui, pentru ca apoi acest om să-i aparţină cu torul în muncile veşnice 
(Ieşirea 7, 11-12; 22, 8-18; 2 Timotei 3, 8; Luca 10, 18; Apocalipsa 12, 8-10; Pravila 
Bisericească, Nicodim Sachelarie, 2048). 

In Biserica creştină ni se arată în mai multe locuri ale Noului Testament cum 
vrăjitorii sunt pedepsiţi şi vrăjitoria a fost părăsită de bunăvoie. 

Simon Magul, vrăjitorul, botezându-se, dar umblând tot cu amăgiri în popor, 
e înfruntat de Apostoli şi chemat la pocăinţă (Faptele Apostolilor 8, 9-24). 

Baar-Isus sau Elima, iudeu vrăjitor, întâlnind pe Apostoli în insula Pafos, 
voia să reţină pe proconsulul Serghie-Pavel de a se converti la Creştinism. Sf Apostol 
Pavel observând, îl mustra aspru, numindu-1: „Fiul diavolului, plin de toată viclenia", şi-1 
pedepseşte cu orbirea (Faptele Apostolilor 13, 6-12). 

Mulţi din cei care se îndeletniceau cu vrăjitoria, auzind propovăduirea 
Apostolilor şi minunile care se făceau, credeau, se mărturiseau, îşi descopereau faptele 
lor, şi aducându-şi cărţile de vrăjitorii (care probabil conţineau formule de chemarea 
dracilor şi ritualul vrăjitoresc) le ardeau înaintea mulţimii noroadelor. Cărţile acelea 
vrăjitoreşti trebuie să fi fost multe sau voluminoase, căci costul lor se urca la suma 
colosală de 50.000 de bani de argint (Faptele Apostolilor 19, 18-19). Oamenii aceia, 
cufundaţi în vrăjitorii, înţelegând că vrăjitoriile sunt o piedică şi primejduire şi numai în 
Hristos este mântuirea, au suferit, de bunăvoie şi din convingere, acea mare pagubă. 

Ucigaşă prin vrăjitorie 



Nu ştiu cum se făcuse, că Frusina, fată chipeşă şi cu oarecare avere, rămăsese 
nemăritată. Pierzând nădejdea că o va mai lua vreun flăcău, ca să nu îmbătrânească de-a 
binelea, a pus ochii pe Nicolae Dosanu, bărbat însurat, cu un copil şi altul pe drum. 
Pentru aducerea la îndeplinire a acestei dorinţe, şi-a pus toată nădejdea în baba Floarea, 
vrăjitoare vestită primprejur, care lucra cu necuratul şi izbutea în toate. Orice şi oricât va 
cere, îi va da, numai să-şi ajungă scopul. S-a dus la vrăjitoare, pe care a găsit-o tare 
ocupată, cu o mulţime de oale şi crătiţi, care fierbeau înfundat pe vatră. Tocmeala a fost 
scurtă, tot astfel şi planul de lucru. Gheorghiţa, căci aşa se numea nevasta lui Dosanu, va 
muri din naştere sau la naştere, iar gândul bărbatului va fi îndreptat spre Frusina. 

Trei nopţi la rând, baba Floarea dezbrăcată şi cu părul despletit, după ce se 
potolea lumea, îşi lua biciul în mână şi pornea spre gârlă. Ajunsă aici, intra sub pod şi 
bătând apa cu biciul, rostea cu voce plângătoare: „Tu scaraoschi, tu aghiuţă, tu michiduţă, 
cu toată ceata să v-adunaţi şi să plecaţi, să căutaţi ţara în lung şi-n lat şi aici în sat, pe 
Gheorghiţa s-o găsiţi şi s-o pociţi, s-o îmbolnăviţi şi s-o omorâţi". Rostind aceste vorbe, i 
se părea babei Floarea, că apa începe să clocotească şi din ea ieşeau mulţime de diavoli, 
negri ca păcatul şi cărbunele. După ce se adunau pe pod, porneau spre sat. In acele nopţi, 
Gheorghiţa a fost apucată de durerile naşterii şi, după multă pătimire, a născut un copil 
mort. Durerile în loc să se aline, mai mari s-au făcut şi pântecele s-a umflat şi întărit. 
Lehuza a fost apucată de ferbinţeală mare, iar faţa i s-a roşit ca sfecla. 

De la un timp a început să vadă nişte ţapi cu coarne, care căutau să intre pe 

uşă şi să se repeadă la ea. Vorbind parcă în neştire, Gheorghiţa speriată strigă: „Nu mă 

lăsa taică, ţine-te taică, uite necuraţii se reped să mă împungă". Bietul tată-său îndurerat 

şi neputincios, îi spunea că nu se vede nimic, dar ea continua să strige şi să facă gesturi de 

apărare. O săptămână întreagă a dus-o astfel, luptându-se cu moartea şi cu duhurile rele, 

până ce şi-a dat sfârşitul. După trei luni, Frusina a ajuns nevasta lui Nicolae. îşi ajunsese 

scopul. Născând în necurăţenie şi cu moaşă empirică, Gheorghiţa s-a infectat de febră 
puerperală. In timpul căldurilor mari, aiurind şi potrivit mentalităţii superstiţioase a 
satelor, în aceste halucinaţii vedea numai diavoli. N-a fost mare greutate ca Frusina să-i ia 
locul rămas liber; iar părerea generală a fost că ea i-a pricinuit moartea. 



încrezându-se în vrăjitor, şi-a pierdut: banii, viaţa şi sufletul 

A 

In anul 1617 s-a întâmplat un caz foarte înfiorător. Trăia în Belgia un om 
foarte bogat, care avea un duşman în ţara vecină. El voia să-şi răzbune pe duşmanul său, 
dar nu putea merge la el. Atunci s-a dus la un vrăjitor şi 1-a rugat să-i stea în ajutor, ca să- 
şi omoare vrăjmaşul din depărtare, prin farmece. Acela s-a învoit pentru o sumă mare de 
bani. Astfel, 1-a dus într-o pădure, unde vrăjitorul a făcut un cerc pe pământ şi 1-a pus să 
se culce pe pământ, după ce mai întâi îi legase mâinile şi ochii ca să nu vadă. Când totul a 
fost gata, a luat securea şi-1 lovi în cap, încât a murit în acea clipă! (D.c. 70-71). 

Căluşul 

Căluşul este un dans popular care se practică în părţile Olteniei dar în acelaşi 
timp este şi un ritual pentru vindecarea celor „luaţi din căluş". Ce se întâmplă? In 
săptămâna Rusaliilor, superstiţioşii nu lucrează mai nimic. Pot lucra în aceea săptămână 
doar numai la câmp până la ora 12, după care trebuie să lase totul şi să stea. Când cineva 
încalcă această regulă şi va lucra, cu siguranţă va fi „luat din căluş". Ce înseamnă 
aceasta? Cel luat din căluş, cade inconştient, se zbate în toate felurile şi dă din picioare ca 
şi căluşarii. Pe vremuri, căluşarii umblau toată săptămâna aceasta în grup, din casă în 
casă şi jucau, lumea plătindu-le pentru aceasta. Acum se fac căluşari numai dacă este un 
caz în sat. Căluşarii sunt însoţiţi de lăutari care cântă mereu cântece vesele. Ei au un 
comandant care ştie tot ritualul moştenit de la părinţii lui. Acesta are un steag format 
dintr-un băţ pe care se pun fâşii de materiale viu colorate, iar în vârf „un cioc de pasăre" 
şi cu clopoţei la picioare. Mai au cu ei şi o oală de pământ în care se pune apă. Cel luat 
din căluş este pus jos şi căluşarii încep a cânta şi a dansa în jurul lui. Lângă bolnav se 
pune şi oala cu apă. Când încep ei a cânta şi juca, apa în oală fierbe fără foc. Ei ţin în gură 
usturoi, şi sar peste bolnav de trei ori, iar la sfârşit conducătorul dă cu băţul în oală, care 
se sparge şi bolnavul sare drept în picioare. Dacă nu se reuşeşte din prima zi, se încearcă 
în mai multe zile, până se reuşeşte. Bolnavul plăteşte căluşarilor şi cu toţii fac masă mare 
cu petrecere. La sfârşitul săptămânii, vineri spre seară, se îngroapă ciocul la câmp unde 
merg numai ei, după care se poate relua munca. Din cele de mai sus se vede clar că şi 
aceasta este o formă de vrăjitorie, deci o lucrare drăcească. 

Superstiţiile 



Toate popoarele, indiferent de gradul de cultură şi civilizaţie, practică 
superstiţiile, care în genere sunt cam aceleaşi. Deosebirile reprezintă nota specifică a 
regiunilor şi popoarelor, iar asemănarea genetică indică o origine comună - păgânismul. 
Noi românii, ca urmaşi ai unor popoare păgâne, păstrăm din politeismul lor, ca moştenire 
strămoşească, credinţa în iele, zmei, vârcolaci, vântoase, rusalii, muma-pădurii, muma- 
ploii... 

Gruparea superstiţiilor. Ca manifestări ale unor credinţe deşarte, cu mare 
înrâurire (influenţă) în viaţa omenească, superstiţiile se pot grupa după diferitele relaţii 
ale omului cu: 

Dumnezeu - destinul, norocul, aflarea viitorului. 

Sănătatea sa - descântecele, talismanele (amuletele). 

Spiritul rău - venerarea diavolului, invocarea şi colaborarea cu el în vrăji, 
farmece, animarea strigoilor. 

Morţii - invocarea şi consultarea spiritelor celor morţi (necromanţia, 

spiritismul). 

Cultul religios - anumite abuzuri cu Sfintele Taine şi rituri creştine. Practici 
nejustificate în cult : cămăşi de bolnavi ori pentru noroc... băgate în Sf. Altar, puse pe sub 
poalele Sfintei Mese, ori pe Sf. Proscomidie, aşa cum sunt ele, când mirenilor le este 
interzis a intra în Sf. Altar. De asemenea, şi altele. Felurite întâmplări şi acte 
independente: strănutat, sughiţat, zbaterea ochiului stâng sau drept... ori a altor părţi ale 
trupului, răsturnarea solniţei cu sare sau piper, vărsarea untdelemnului din candelă, 
călcarea cu stângul, felurite întâlniri în cale cu: preot, iepure, cu vase goale, şi altele... 

Femeilor lesne crezătoare, şi mai ales celor leneşe, atâta le trebuie: să audă că 
în cutare sat a orbit cutare Sandă ori Mandă pentru că a prins cu acul, într-o vineri, o 

spărtură sau un nasture la cămaşa copilului ori a bărbatului. Că Siţei i-a căzut viţelul în 
puţ pentru că n-a ţinut joile! Atât le trebuie, ca să se jure pe Sfântul Haralambie, pe 
marele Mucenic Trifon, blestemând că n-au să mai pună mâna pe lucru în anumite zile 
lucrătoare, câte zile vor mai trăi. Bat-o Dumnezeu de muncă! Nu poţi tu, creştine, nici cu 
gândul să gândeşti, câtă pacoste este pe o femeie! Ar vrea să muncească şi n-are când, că 
în fiecare zi este „legat" câte un lucru cu „legătură mare"; iar cu legătură mică sunt legate 
aproape toate. 

1) Lunea este capul săptămânii. Nu este bine - zic superstiţioşii - să dai nimic 
din casă că este bucluc, şi ai să tot dai săptămâna întreagă. Nu e bine nici să lucrezi nimic 
afară din casă. N-ai să sapi, n-ai să seceri, nici să aduni fân, nici măcar să culegi surcele. 
Vai de mine, nu ştii surată că lunea este rea de apă? Aduce ploaie şi înecuri; şi de lucrezi 
lunea, de eşti fată, nu-ţi mai creşte părul, şi-ţi cade de eşti nevastă. Ş-apoi ce să mai 
lucrezi lunea? Nu eşti destul de obosită de la hora de ieri, şi nu ţi-e capul ca oala spartă de 
la puiul de chef ce s-a încins la cârciumă? Las-că este mare săptămâna, este destulă 
vreme şi de lucrat! 

2) Marţea nu este bine de plecat la drum, nici să ieşi la câmp, că este rea de 
boală şi de lupi. Să mă fi tăiat şi eu n-aş fi crezut că vine marţolea şi ia mintea şi glasul 
nevestelor care torc marţea. Te pui cu necuratul? Ba şi muma pădurii se ţine de tine, şi 
Drăgaica, ba te umflă şi Rusaliile, şi rămâi oloagă. Bată-te pustia furcă, da să nu mai vezi 
în casă fir de aţă în viaţa ta şi să n-ai cămaşă cu ce să te îmbraci când îi muri, şi mâna pe 
furca marţea să n-o pui. 

3) Să trăieşti cinstită miercuri, că este zi mare şi mijloc de săptămână. Cine-o 
pune mâna pe sită să cearnă, focul lui Dumnezeu cerne pe capul ei. Şi bube să facă pe 
cap, albe ca tărâţele ce rămân în sită şi junghiuri prin cruce, şi să nu aibă astâmpăr, ca şi 
faina când o cerni, şi frământată să fie de necazuri şi de rele ca aluatul din albie, când îl 
frămânţi. Nu este bine miercurea nici să baţi porumb, nici să alegi fasole s-o pui la foc, 
nici să speli hainele, nici să întinzi pânza la soare, căci toate aşa ţi se întâmplă, cum le 

faci pe senmul lucrării, şi bătută ai să fii de draci în beznă, ca porumbul în saci, şi întinsă 
pe cărbuni aprinşi, ca o pânză la soare, şi învârtită în cazanul iadului, ca o cămaşă pe care 
o învârţi în mâini să scoţi murdăria din ea, şi cum storci cămaşa udă după ce o învârteşti 
sul, aşa te-or stoarce balaurii între ghiare în cealaltă lume. 

4) Joi este zi legată: Cine fierbe cămăşi ori face leşie joia, ori cine pune 
cloşcă ori ia ouăle din cuibar, vai de ea şi de satul ei, că peste capul ei se vor aduce 
junghiuri şi săgetături; iar peste sat piatră cât nucile, fulgere şi trăsnete. Cine se spală joia 
îşi aduce boală în oase şi urât în casă. Numai cheful este bun joia şi peţitul, apoi 
logodnele şi nunţile cu ospeţele, ca de obicei! Cine-o zice că nu-i aşa, să dea joimăriţa 
peste el! 

5) O, d-apoi Vinerea, sfânta sfintelor şi ziua luminilor. Vinerea nu este bine 
să lucrezi nimic pe sfânta lume, că toate relele din lume stau în mâna sfintei Vineri. Cine 
coase, îşi coase gura, cine toarce, îşi toarce maţele, cine ţese, îşi scoate singur ochii pe 
cealaltă lume... ei, dar astea sunt nimicuri! Cine-şi taie unghiile, îşi pune spini pe drumul 
pe care va merge ea desculţă la judecată, cine se spală pe mâini, n-are parte de colivă; iar 
cine aţâţă focul, îşi aţâţă focul de sub cazanul în care va fierbe ea în iad. Mai poftim, dacă 
eşti femeie cuminte, să lucrezi vinerea. 

6) Sâmbăta este ziua morţilor. Cine mătură prin casă, cine aşterne patul, cine 
aduce apă... supără pe morţi, căci ei cred că le stai cu mătura de pază şi-i alungi, şi că nu 
le dai voie să se odihnească în casa ta şi în patul tău. Să nu te puie Dumnezeu să pleci la 
drum sâmbăta ca şi marţea, căci în aceste două zile a fost urzeala lumii: marţea s-a pornit 
lumea şi sâmbăta s-a încheiat şi este rău de te pui cu Dumnezeu la întrecere. Moarte 
năpraznică îţi vine, dacă te apuci să coşi cămaşa sâmbăta! De cinstit este bine să te 
cinsteşti sâmbăta, că de bei ceva, bei pentru sufletul morţilor, că este ziua pomenilor; 
încolo, sâmbăta de-o lucra moaşa, oi lucra şi eu şi naşa. 

7) Singură biata Duminică este zi cu îngăduială. Vineri n-ai putut cârpi ceva 
la haine şi cămăşi, că este cu primejdie. Sâmbăta n-ai putut să te speli şi să te piepteni pe 

cap, că „scormoneşti morţii". Duminica de!... mai coşi ici-colea, că doar Dumnezeu ştie 
că ai copii şi trebuie să le cârpeşti peticele, şi te iartă. Şi să te speli pe cap este bine; dar 
când o fi preotul în Biserica - dar când vrei? Ca după sfânta slujbă să fii şi tu gata de 
cârciumă, că se adună creştinii (de formă goală) şi începe şi hora ş-apoi, trebuie să fii şi 
tu acolo de la început. 

Şi aşa, cu poznaşele astea de zile, ai mai lucra câte ceva şi n-ai când! 



Când iese înainte un preot, iepure sau cu vase goale - este semn 

rău? 

Aceasta-i o credinţă deşartă, primejdioasă, care periclitează mântuirea 
sufletelor. Credinţa unora că le merge rău dacă le iese un preot în cale, este o manifestare 
a vrăjmăşiei păgânilor şi mai cu seamă a evreilor fanatici care pentru Talmud au nesocotit 
cuvântul lui Dumnezeu şi mântuirea lor. Evreii, în cursul vremurilor, au persecutat şi 
omorât pe trimişii lui Dumnezeu, pentru că luptau să-i scoată din întuneric la lumină, din 
capcanele diavolului în libertatea sfântă. Aceasta au facut-o ei şi cu Mântuitorul Hristos, 
Fiul lui Dumnezeu şi cu Sfinţii Apostoli. Aşa au făcut şi fac ei şi cu Biserica lui 
Dumnezeu în toate vremurile. Multe curse şi eresuri de pierzare au gândit şi gândesc ei, 
mai ales prin acele organizaţii secrete. Una din ramurile activităţii lor infernale este 
magia neagră din care izbucnesc şi se alimentează feluritele manifestări jignitoare 
prestigiului preoţilor, defăimarea Bisericii străbune Ortodoxe, nesocotirea şi abandonarea 
divinelor învăţături existente în Tezaurul Ortodoxiei, profanarea celor sfinte, etc. Fiara 
aceasta apocaliptică (Apocalipsa 12; 13) prin magia neagră şi felurite mijloace infernale, 
a lucrat şi lucrează tacit şi camuflat la descreştinare, ateizare şi abrogare prin felurite 
rituri, în aparenţă neînsemnate, mărunte, stupide, şi pline de otravă ucigătoare sufletelor. 

Iată pricina slăbirii simţământului religios la noi românii; şi iată de unde vine că preoţii 
noştri nu sunt băgaţi în seamă, ba ceva mai mult, tot prin cei nebotezaţi, păgâni, 
superstiţioşi, s-a vârât în popor credinţa falsă că; „de-ţi iese popa înainte, nu-ţi mai merge 
bine deloc", şi câte alte ponoase la adresa preoţilor, pe când pentru rabini şi hahami, se 
zice că este mare păcat a-i vorbi de rău! 

Adeseori s-a observat de mulţi, cum unii creştini şi creştine, cruzi la minte, în 
aparenţă oameni în toată firea, îşi manifestă superstiţiile lor şi prin felurite ciudăţenii 
satanice când se întâlnesc cu preoţii în calea lor. Rămâi uimit când vezi, oameni şi femei 
în toată firea, creştini botezaţi (dar goi înăuntrul lor de învăţătura, credinţa şi vieţuirea 
creştinească, ca şi cucuta şi nucile seci) că-şi pierd cumpătul când în calea lor dau cu 
ochii de un preot creştin. Unii se strâmbă şi-1 bodogănesc. Alţii drăcuie şi înjură 
ţigăneşte, scârbos. Unii blesteamă, ocărăsc, îi scuipă, ori îşi fac fel de fel de noduri la 
fulare, la batiste, bombănind cu nervozitate şi înfrigurare de te face să crezi că nu sunt în 
toate minţile. Alţii mai neciopliţi, întorc neted spatele preoţilor, sfidându-i cu felurite 
maimuţăreli, trec repede pe dinaintea preoţilor întâlniţi, tăindu-le calea, ori se ţin cu 
degetele de un nasture de la haină, alţii mai întunecaţi, de părţile ruşinoase. Unii la 
întâlnirea cu preot, dau doi, trei paşi înapoi, ori se reazimă de zid sau de gard, alţii şi mai 
neciopliţi, fără a se mai sinchisi de privirile lumii mai luminate şi cu bun simţ, se dedau 
cu obrăznicie infernală la unele mişcări spurcate, despre care, după cuvântul Apostolului, 
este ruşine numai a le spune: „Cele ce se fac de către dânşii, ruşine este a le şi grăi" 
(Efeseni 5, 12; comp. 2 Petru 2). 

S-au văzut uneori şcolari şi şcolăriţe ce veneau gălăgioşi pe stradă şi la 
întâlnirea cu preotul, despărţindu-se în doua tabere, l-au ocolit de departe, după care 
reunindu-se, râdeau cu hohot, asemenea copiilor din Betel care batjocoreau pe preotul 
Elisei, zicându-i: „Sus, chelule, sus" pentru care au fost blestemaţi şi sfâşiaţi de doi urşi 
(4 Regi 2, 23-24). Dispreţul dat preoţilor se întoarce în blestem asupra acelor nesocotiţi 
creştini, fără să ştie: când, unde şi cum. 

Creştinilor! Creştinelor, care mai aveţi minte în cap şi suflet viu în corpul 
vostru, luaţi seama bine de voi înşivă că nu întâlnirea cu preoţii bisericii este piază rea 
sau semn rău; ci întâlnirea cu păcatele, petrecerea în păcate. Aşadar, când ieşiţi din casă şi 
porniţi în cale, să vă păziţi, nu de a vă întâlni cu preotul lui Dumnezeu, ci de a vă întâlni 
cu vreun păcat, ori de a săvârşi vreun păcat. Iată de ce trebuie să vă păziţi şi ce trebuie să 
ocoliţi... 

Aceşti îmbătaţi de magia neagră sunt vrăjmaşii şi profanatorii Crucii lui 
Hristos (Filipeni 3, 18-19). în loc de a se îngrădi creştineşte în timpul rugăciunilor cu 
semnul Sfintei Cruci, după rânduiala Ortodoxiei noastre (Vezi m o. o.c. p. i-a întreb. 51), 
ei batjocoresc semnul Sfintei Cruci. Unii din aceştia mişcă mâna dreaptă pe piept, ori pe 
pântece, de parcă s-ar apăra de muşte, sau ar imita pe ţiganii care cântă cu cobza. Alţii, 
după ce pogoară mâna dreaptă de la frunte în jos, n-o mai ridică să o pună după rânduială 
la umărul drept şi stâng; ci o pun acolo jos, în dreapta şi în stânga pântece lui. Eu mă 
gândesc cum or fi privind adevăraţii creştini, luminaţi de sus, şi mai ales Domnul nostru 
Iisus Hristos cel răstignit, acele caricaturi cu pretenţie de semnul Crucii?! Aceştia ce 
caricaturizează semnul Sfintei Cruci pe feţele lor, ignoră adevărata credinţă, înlocuind-o 
cu felurite superstiţii, idolatrii sistematizate şi rituri secrete, sfidează chiar şi pe preoţii cei 
mai zeloşi, încurajează şi impun creştinilor felurite păgânisme şi rămăşiţe ale idolilor şi 
ale organizaţiilor lor anticreştine. 

O! Cât de mari şi camuflate sunt meşteşugurile diavolului! - Cum se 
osteneşte el zilnic a depărta lumea de preoţii trimişi ai lui Dumnezeu! Cine poate descrie 
compătimirea, mâhnirea şi suferinţa preoţilor, când observă pe unii din creştini că se ţin 
de astfel de satanice rituri de stradă ale magiei negre! 

Fraţilor şi surorilor în Domnul, (din baia Botezului şi împărtăşirea cu Sfintele 
Taine)! Cine v-a amăgit pe voi a vă răzvrăti contra adevărului creştinesc şi a crede că vă 
merge rău când vă întâlniţi cu preotul Bisericii, când printr-însul vă vine sfinţenia, 
iertarea păcatelor şi fericirea de la Dumnezeu? Oare nu cumva vă tulbură şi vă chinuiesc 

şi pe voi diavolii când vă întâlniţi cu preoţii Bisericii, aşa cum îi chinuiau pe îndrăciţii 
despre care ne vorbesc Sfintele Evanghelii, atunci când se întâlneau cu Mântuitorul, şi-L 
apostrofau cu cuvintele: „Ce este nouă şi Ţie, Iisuse, Fiul lui Dumnezeu? Ce? Ai venit 
aici să ne munceşti mai înainte de vreme?... Ce este mie şi Ţie, Iisuse, Fiul lui Dumnezeu 
Celui Preaînalt? Rogu-Te pe Tine cu Dumnezeu, să nu mă munceşti pe mine!" (Matei 8, 
29; Luca 8, 28). Credinţa aceea, aşa deşuchiată a unora, că la plecarea în cale, dacă le iese 
înainte o faţă bisericească (preot, călugăr, ete.), un iepure sau cu gol, este semn rău şi din 
contra, este bine dacă le iese înainte un lup, un ţigan, etc, este o credinţă bolnavă, 
deşartă, păgubitoare de suflet şi vrednică de tot râsul (Vezi Teol. Morală de Dr. Arh. 
Atanasie Mironescu, pg. 475). 

Dumnezeiasca Evanghelie ne spune despre o femeie ce suferea cumplit de o 
boală grea de 12 ani, pentru care cheltuise averea la doctori, fară a se folosi, că s-a 
tămăduit de boala (scurgerii sângelui) ei, numai prin atingerea de marginea veşmintelor 
Mântuitorului, când mergea pe cale (Matei 9, 20-22; Marcu 5, 24-34; Luca 8, 43-48). 
Prin atingerea de hainele Lui s-au vindecat şi alţi bolnavi. Umbra Sfântului Apostol 
Petru, tămăduia pe bolnavii peste care umbrea, şi ştergarele Sfântului Apostol Pavel 
tămăduiau de felurite boli pe aceia deasupra cărora se puneau (Faptele Apostolilor 5, 15; 
19, 11-12). 

Creştinilor! Nu vă depărtaţi de darul lui Dumnezeu; ci oricând vă va trimite 
El înainte un slujitor al Său, aduceţi-vă aminte de cuvintele Lui: „Cel ce primeşte un 
Prooroc (preot), în nume de Prooroc (preot), plata Proorocului va lua. Cel ce primeşte 
Drept, în nume de Drept, plata Dreptului va lua. Cel ce vă va adăpa pe voi (trimişii Mei) 
numai cu un pahar cu apă rece în nume de ucenici ai Mei, nu-şi va pierde plata sa... şi 
orice aţi făcut unuia din aceşti mai mici ai Mei, Mie aţi făcut" (Matei 10, 40-42; 25, 40). 
„Cel ce vă ascultă pe voi, pe Mine Mă ascultă şi cel ce se leapădă de voi, de Mine se 
leapădă. Dar cel ce se leapădă de Mine, se leapădă de Cel ce M-a trimis pe Mine" (Luca 
10, 16). „In oricare cetate sau oraş veţi intra, cercetaţi cine este acolo vrednic, şi la el să 

rămâneţi până când veţi ieşi şi, intrând în casă, să-i uraţi, grăind: Pace casei acesteia! Şi 
de va fi casa aceea vrednică, pacea voastră va veni peste dânsa; iar de nu va fi vrednică, 
pacea voastră se va întorce la voi. Şi oricine nu vă va primi pe voi, nici va asculta 
cuvintele voastre, ieşind din casa sau din cetatea aceea, scuturaţi praful de pe picioarele 
voastre. Amin grăiese vouă că mai uşor va fi pământului Sodomei şi Gomorei în ziua 
judecăţii, decât cetăţii aceleia" (Matei 10, 11-15). 



Superstiţiile sunt credinţe drăceşti 

(1 Timotei 4, 1; Daniel 7, 25; 1 Ioan 2, 18-19; Iuda 1, 18-19) 

Superstiţiile sunt nişte credinţe de prisos, prin care se defaimă Dumnezeu. Ele 
sunt moştenite de la strămoşii păgâni şi s-au păstrat de poporul neştiutor. Cine crede în 
ele, săvârşeşte un păcat căci prin ele se falsifică adevărul dumnezeiesc şi se canonisesc ca 
şi vrăjitoria. „Aşa zisele Calende, Bota, Brumalia şi prăznuirea care se săvârşeşte în 
prima zi a lui martie (azi păcăleala de la 1 aprilie, 1 mai, ş.a.), hotărâm ca îndată să 
înceteze din auzul credincioşilor. De asemenea, lepădăm şi dansurile publice ale femeilor, 
că fiind necuviincioase, pot aduce multă stricăciune (în poporul creştinesc) şi pierzare. La 
fel lepădăm dansurile şi ceremoniile executate de bărbaţi sau de femei după un obicei 
vechi şi străin de viaţa creştinilor, în cinstea celor ce, în chip mincinos, se numesc zei de 
către păgâni" (Sinodul VI ecumenic, canonul 62). 

Superstiţiile sunt credinţe demonice, susţinând - după cum am mai văzut - că: 
Nu este bine să mături prin casă seara. Nu este bine să dai foc împrumut lunea. Nu este 
bine a da focul în cuptor, nici a coase vinerea. E bine a pune potcoave de cai la uşa 
prăvăliei pentru a aduce clienţi. A se ţine joile de după Paşti, a purta în portofel o monedă 

oarecare, cu credinţa greşită că le aduce noroc şi parale. A purta diferite obiecte ca 
talismane. A tăia drumul preoţilor... ş.a. Toate acestea sunt fapte care dau dovadă de 
necredinţă la cei ce le ţin (Pravila Bisericească, Nicodim Sachelarie, 304-305). 



Diavolul a tras baba la iad prin superstiţii 

O bătrână superstiţioasă s-a îmbolnăvit greu, aşa că atât medicul, cât şi cei 
din casă o îndemnau cu stăruinţă să se împărtăşească. Totuşi, bătrâna n-a vrut nici să audă 
de preot, zicând că puţin mai înainte a auzit cucul cântând în grădină de douăsprezece ori 
şi că aceasta înseamnă că ea ar mai avea de trăit încă doisprezece ani, tocmai destul ca să 
se împace cu Dumnezeu. De fapt însă, a murit chiar în ziua aceea fără a primi Sf. 
împărtăşanie. 

Superstiţiile inspiră adeseori oamenilor o purtare nebună şi le ruinează 
fericirea vremelnică şi veşnică. 

Felurite superstiţii strecurate în cultul şi ceremoniile religioase 



Am văzut că Sf. Scriptură, atât a Vechiului cât şi a Noului Testament, 
condamnă şi interzice superstiţiile, ca elemente dăunătoare dreptei credinţe, fiind 
influenţe păgâne. Poporul evreu, prin aşezarea lui în mijlocul neamurilor păgâne, a 
alunecat în idolatrie, şi s-a molipsit şi de practicile superstiţioase în legătura cu ea. 
Dumnezeu, prin Moise şi ceilalţi prooroci, îl mustră, îl ameninţă şi chiar îl pedepseşte 
pentru abaterile acelea de la lege. 

In Noul Testament, care cuprinde activitatea Fiului lui Dumnezeu şi a 
Apostolilor Săi, precum şi învăţătura dată de El şi răspândită în lume de Apostoli, partea 
sau lucrările cele mai convingătoare sunt minunile. Faţă de acestea, superstiţiile apar ca 
nişte lucrări neputincioase şi mincinoase. In cartea „Faptele Apostolilor" - cum s-a arătat 
la locurile respective - se vorbeşte despre vrăjitori şi ghicitori care, încercând să reziste 
Apostolilor, au fost demascaţi şi pedepsiţi. Mulţi din ei, recunoscând în lucrarea 
Apostolilor puterea lui Dumnezeu, s-au lepădat de apucăturile lor, iar alţii şi-au distrus ei 
singuri cărţile vrăjitoreşti. Prin răspândirea Creştinismului şi întemeierea Bisericii 
Creştine, superstiţiile s-au împuţinat, au pierdut din intensitate, dar n-au dispărut cu totul, 
întrebaţi de ce? 

Pentru că în această lume biruinţa binelui asupra răului nu este completă. Ori 
câtă silinţă îşi dă agricultorul ca să cureţe semănăturile sale de neghină şi buruieni, ele tot 
se strecoară într-o mică măsură, de unde vine şi zicătoarea: „Iarba rea nu se prăpădeşte". 
Cu toată supravegherea Bisericii şi silinţa slujitorilor ei, ceremoniile religioase şi actele 
de cult, nu sunt lipsite de elemente străine şi păgubitoare, introduse pe nesimţite de popor 
după sugestii păgâne şi socotinţe proprii (Matei 13, 24-30, 37-43). 

După mentalitatea poporului, justificarea superstiţiilor mărunte, cum sunt şi 
cele în legătură cu cultul, este sumară şi categorică. Se frânge miresei o turtă de pâine pe 
cap, fiindcă „aşa este bine" zice superstiţia. „Nu trebuie să se măture în casă când este un 

mort în apropiere, fiindcă „nu este bine", adăuga iarăşi superstiţia. O justificare foarte 
deasă sunt şi cuvintele: „Aşa am pomenit". „Nu trebuie dat gunoiul vinerea afară, fiindcă 
aşa am pomenit"; cuvinte care ne indică originea păgână a superstiţiei moştenită. Lupta 
dusă de preoţime contra superstiţiilor, oricât de susţinută va fi fost, n-a reuşit decât să 
înăbuşe vremelnic manifestarea lor şi nicidecum nu le-a dezrădăcinat. Iată unele din 
aceste superstiţii, în legătură cu manifestările religioase, care se observă în aceste părţi, şi 
desigur că ele sunt multe şi felurite după regiuni: în unele biserici, spre ruşinea multora, 
este patima de a pune pe faţa sfintelor icoane ale Maicii Domnului cu pruncul Iisus în 
braţe, zărzămuri: mărgele, salbe, lănţişoare şi alte zorzoane ale sataniceştii trufii 
femeieşti. Aceea este o rămăşiţă idolatră. Idolatrii puneau felurite zorzoane pe idolii lor şi 
pe trupurile lor. Deci, şi păgânizarea aceea trebuie scoasă din acele biserici, pentru 
totdeauna... când unei femei nu-i trăiesc copiii, care mor îndată după naştere, sau îi naşte 
morţi, se zice că nu are parte de copii. In loc de a recurge la tratamentul medical foarte 
indicat în asemenea cazuri, lumea satelor se serveşte de superstiţii. In consecinţă, caută a 
boteza cât mai repede, dacă se poate chiar şi în acea zi, pruncii nou dobândiţi. Acest 
botez grăbit se cheamă „după pierit", adică consecutiv unor prunci morţi curând după 
naştere. Tot în acest scop, în unele părţi se cere preotului să boteze pruncul în pântece, 
rostind formula sacramentală: „Botează-se robul lui Dumnezeu, N". Mortalitatea infantilă 
se împiedică - zic superstiţioşii - dacă pruncului botezat „după pierit" i s-ar da Sfânta 
împărtăşanie printre foarfecele deschise, sau se dă de pomană pe fereastra bisericii unei 
femei, căreia îi trăiesc copiii şi care primeşte pruncul în braţe!!! Naşa gravidă nu poate 
asista pe fini la Botez şi nici la cununie, fiindcă nu este bine. De ce? Aşa porunceşte 
superstiţia. 

Nu este colţ de ţară unde superstiţiile să nu fie răspândite şi nu este moment 
din viaţa creştinului, de la naştere până la moarte, de la care ele să lipsească. Astfel în 
unele localităţi din partea de sud a ţării, de cum se naşte copilul, superstiţiile îl şi iau în 
primire. Moaşa este aceea care are un rol covârşitor în viaţa superstiţioasă a copilului şi a 

mamei. Ea va merge în ziua naşterii la Biserică cu o sticlă cu apă având legat cu aţă roşie 
în jurul gâtului, busuioc şi flori, pentru a se sfinţi apa de preot. Făcând o turtiţă de azimă, 
îi va da mamei să mănânce cu ceapă şi sare pentru a-i veni piept, iar cu apa sfinţită îl 
spală pe copil şi mama se spală până la brâu. Când copilul este adus acasă, se face o 
petrecere cu lăutari, numită „panuda", când i se taie unghiile copilului petru a nu avea 
„bubat". Duminică după botez se face petrecere cu lăutari şi joc şi se încheie cu darurile 
ce se dau pentru copil. Luni, moaşa scaldă copilul şi-i strigă de trei ori numele de botez, 
care n-a fost rostit până atunci. Cei prezenţi aruncă bani în baia copilului, moaşa se spală 
şi ea în acea apă, după care se aruncă la un pom roditor. O altă superstiţie este tăiatul 
moţului la băieţi, şi ruperea turtei la fete. Băiatul se leagă la ochi cu o basma şi i se taie 
câteva şuviţe de păr care fiind legate cu aţă roşie se îngroapă la un pom roditor. După 
aceea i se întinde o tavă cu diferite lucruri pe ea şi spre care va întinde mâna să ia, de 
aceea va avea parte în viaţă. Pentru fete se face o turtă care se rupe deasupra capului ei. 

Pe măsură ce copilul creşte, este însoţit şi de alte superstiţii. In ziua de 1 
ianuarie a fiecărui an până la vârsta de patru-cinci ani ai copilului, părinţii merg la moaşă, 
să dea „copilul la grindă". Părinţii au obligaţia să pregătească toate cele necesare pentru 
petrecere. Când ajung la moaşă, la pragul casei se opresc, vine moaşa cu moşoiu (soţul 
ei), pun pe o bucată de fier, grâu şi bani şi un colac pe capul copilului, cu bani, dulciuri şi 
cadourile ce-şi dau unii la alţii. Moşoiu ia copilul, îl ridică sus de trei ori şi spune: „Să fie 
tare ca fierul şi roditor ca grâul". Se intră în casă, se pune masa şi se petrece până seara. 
In ziua următoare, dacă nu s-au consumat toate cele aduse, iar merg la moaşă şi dacă e 
cazul mai merg şi a treia zi, până când socotesc că s-a mâncat şi băut tot ce s-a adus. Din 
cele de mai sus se vede clar că obiceiurile superstiţioase sunt practici păgâneşti, care 
îndepărtează pe om de adevărata cinstire de Dumnezeu. 

In timpul oficierii cununiei, unele mirese îşi calcă soţii pe picior, fiindcă aşa 
este bine - zic ele - ca să asculte bărbatul de nevastă, deci invers de cum este firesc, 
nesocotind şi călcând porunca lui Dumnezeu, ca îngerii revoltaţi care au căzut din cer, ca 

Eva şi Adam în Rai, după care au fost canonisiţi şi izgoniţi din locul fericirilor... 
cufundându-se astfel şi ele în neascultare şi osândă! Femeia este îndatorată să asculte de 
Dumnezeu, de sfinţii Lui şi de bărbat, să fie supusă bărbatului ei (Facerea 3, 16; 1 
Corinteni 14, 34; Efeseni 5, 22-24; Coloseni 3, 18 ; 1 Timotei 2, 11-15; 2 Timotei 2, 5; 1 
Petru 2, 1). Aşa zice Domnul, Apostolul, Sfinţii Părinţi, Sfintele Sinoade, Sfintele Pravile 
şi dreapta raţiune, în tot ce-i bun şi mântuitor de suflet. Mireasa în loc de a face prostia 
aceea, mai bine atunci să se roage în gândul ei: „Doamne, ajută-mi să devin, să fiu şi să 
rămân pentru totdeauna: o soţie bună, model, o mama bună, model, o adevărată creştină 
bună, model. Ajută-mi, Doamne, să cuget, să vorbesc şi să fac cum va fi mai bine după 
buna Ta plăcere şi binele soţului şi al meu". 

Lumânările de la cununie, când nunta a venit de la biserică, sunt fixate într-un 
vas cu grâu, şi după ce ard câtva timp, sunt stinse în prag de un copil, căruia îi trăiesc 
părinţii. 

în unele părţi se pretinde preoţilor să citească Taina Cununiei lângă sicriu, 
când moartea a despărţit perechea înainte de cununie. Superstiţia aceasta poate fi o 
sugestie eretică când considerăm faptul că marcioniţii şi cerintienii oficiau un botez 
simulat, introducând o persoană vie sub patul celui mort nebotezat şi căruia îi puneau 
anumite întrebări, iar acela răspundea în numele mortului. Despre acest fapt face amintire 
şi Sf. Apostol Pavel în epistola I-a către Corinteni (cap. 15, 29; vezi tâlculuirea de 
Teofilact la acest loc). 

Dacă moartea desparte soţii curând după cununie, se rupe deasupra celui mort 
şi pus în coşciug o cunună, fapt care semnifică desfacerea cununiei, pentru ca cel rămas 
în viaţă, să poată intra în o nouă căsătorie. Ca o măruntă superstiţie în legătură cu nunta, 
este şi obiceiul de a consuma ce a rămas din paharul cu vinul şi pâinea din care au gustat 
mirii. Lucrul acesta îl fac tinerii care doresc să grăbească căsătoria, mai ales fetele uitate. 

Nu este mult timp de când tinerii, înainte de a merge la cununie, trebuiau să 
ceară cu insistenţă iertare părinţilor, ca şi când prin căsătorie săvârşeau un păcat, o faptă 

123 



nelegiuită. Unii părinţi stăpâniţi de prejudecăţi, se purtau vitreg cu copiii lor, încât îi 
bruscau şi chiar îi puneau în genunchi, ca pe şcolarii neascultători. E bine că a dispărut 
acest obicei nesocotit, adevărată superstiţie, care probabil este o influenţă eretică a acelor 
secte (marcioniţii, saturninii, valentinienii) care vedeau în căsătorie un act condamnabil, 
menit să perpetueze răul în lume. Obiceiul de a contracta căsătoria prin răpirea soţiei, 
care se menţine cu destulă tărie şi îndărătnicie tenace pe la unele sate, nu este un fapt 
izolat şi de circumstanţă cum s-ar crede, ci o adevărată superstiţie cu rădăcini adânci în 
păgânism. Nu numai răpirea sabinelor stă la originea acestei practici nesocotite, ci chiar 
un episod din ritualul căsătoriei la romani. Tânărul se prefăcea că îşi răpeşte soţia care 
scotea ţipete şi avea loc o luptă simulată între răpitori şi însoţitoarele soţiei. In cele din 
urmă soţul învingea şi ducea pe sus soţia la locuinţa sa. Reaua deprindere a căsătoriilor, 
concubinaj ele, care nu dispar (cu toate măsurile luate de Biserică, în înţelegere cu 
autoritatea de stat), sunt un păcat din punct de vedere moral. Prin faptul că persistă şi 
caută a înlătura una din Tainele însemnate ale Bisericii, sunt adevărate superstiţii de 
origine păgână. La romani, pe lângă căsătoria legală cu formalităţi civile şi ceremonii 
religioase, săracii (plebeii) obişnuiau o căsătorie fără nici una din aceste forme, şi bazată 
numai pe o înţelegere între partea bărbătească şi femeiască. Ca şi la noi însă, acea 
căsătorie era socotită nelegală şi nevalabilă. 

Cu toate că au trecut aproape două mii de ani de creştinism, totuşi urmărind 
ceremonialul popular care însoţeşte nunta, ne vom convinge că el este mai mult păgân 
decât creştin. Iată, spre exemplu, cum se face o nuntă în împrejurimile Corăbiei, şi care 
sunt obiceiurile superstiţioase din această parte a ţării. Tinerii care se hotărăsc să se 
căsătorească, fac logodna. Părinţii copiilor se întâlnesc în general la băiat. La logodnă, 
fata dă băiatului un „odor" (covoraş ţesut în război) pe care dimineaţa, băiatul îl pune la 
vedere pe gard sau pe sârmă, să se ştie că s-a logodit. După logodnă, fata rămâne la băiat 
până la nuntă. Se tocmesc lăutarii şi bucătarul. Aceştia hotărăsc data nunţii. Ei au o 
programare a nunţilor pe tot anul, ei fixează data. Ziua fiind stabilită, părinţii băiatului şi 

cu mirii merg la naşi să se înţeleagă pentru banii pe care îi dau şi fiecare ce cadou 
primeşte, în aşa fel ca la urmă să iasă chit pe chit. La naşi se vine cu plocon: zece litri vin, 
şapte pâini, trei păsări (două vii şi una tăiată), urmează o mică petrecere între ei, ziua 
preferată fiind tot duminica sau la sărbători. Sosind ziua hotărâtă, se petrece în felul 
următor: sâmbătă se face cununia civilă cu mult tineret, urmată de o scurtă petrecere. 
Spre seară se adună lume multă, vin şi lăutarii, iar băieţii şi fetele necăsătoriţi fac 
„bradul". Fetele fac boboci din hârtie creponată de diverse culori pe care îi pun în sită. 
Băţul pe care se montează boboci trebuie să fie de lemn de măr. Bradul ce urmează a fi 
împodobit se aşează pe o masă rotundă cu trei picioare şi se pun în el numai trei boboci 
sâmbătă seara. în timp ce lăutarii cântă, se iese cu bradul afară, purtat de băieţi şi se joacă 
bradul, fiind prezentă lume multă, după care se pune într-un pom până duminică 
dimineaţa. Petrecerea continuă până spre miezul nopţii. 

Duminică dimineaţa se continuă împodobitul bradului, în prezenţa tinerilor, 
dar acum cei care împodobesc bradul nu sunt decât trei fete. Ele primesc pentru aceasta 
câte un măr de la cei din casă. Se pun ceilalţi boboci în brad, o oglindă, o batistă, un 
prosop, cozonac şi pâine. „Cumnatul de mână", care are un rol important la nuntă, ia în 
gură vin din ploscă şi stropeşte bradul de trei ori. Bradul se pune din nou în pom, unde va 
rămâne până la sfârşitul petrecerii. între timp se face o horă mare şi mireasa prinde florile 
la mire şi la lumea prezentă. La mire se pun alături de floare şi bani. 

Mireasa, purtând în mână o cană de sticlă în care are două mere, cana fiind 
împodobită cu mărgele şi funde viu colorate, însoţită de „cumnatul de mână", lăutari şi o 
fată anume aleasă, care duce o tavă cu dulciuri, mere tăiate felii, miez de nucă, pleacă 
prin sat până ajunge la o fântână la răscruce. Pe tot parcursul acesta, toţi care o întâlnesc 
pe mireasă sunt obligaţi să-i dea ceva bani. La fântână, „cumnatul de mână" scoate trei 
ciuture (găleţi) de apă şi pune în cana miresei, câte puţin din fiecare ciutură. La urmă, 
mireasa se închină şi varsă apa în semnul crucii. Lăutarii cântă şi se joacă o horă. Fata cu 

tava împarte la cei prezenţi dulciurile. Acum depinde de mireasă, dacă vrea poate să 
meargă la mai multe fântâni, unde se repetă acelaşi ritual. 

La întoarcerea acasă, vine pe alt drum, decât pe cel pe care a plecat. Ajunsă 
acasă, în faţa porţii o aşteaptă soacra cu un colac şi o ocoleşte de trei ori. Cei prezenţi 
intră la masă. Aici lăutarii se împart în două cete şi pleacă, unii la moaşă, alţii la naşi. Cei 
ce au fost la apă cu mireasa, i-au masa (că au flămânzit între timp). La moaşă se merge cu 
plocon: pâine şi una-două păsări, lăutarii cântă şi se face joc, după care vin la nuntă. Sunt 
aduşi şi naşii la fel ca moaşa, cu lăutari şi joc şi vin cu toţii la nuntă. După aceea, cei 
numiţi să aducă zestrea, purtând o pâine pusă într-o basma roşie şi ploscă cu vin, merg cu 
tot alaiul la socrii mici (părinţii fetei), pentru a lua zestrea fetei, care se trece din mână în 
mână, ca să vadă lumea ce zestre ia fata. In chiote şi cântec se întorc la mireasă. Aici se 
repetă primitul zestrei de către ceilalţi. In cele din urmă, destul de târziu, se pleacă la 
cununia religioasă. înainte de plecare la cununie, naşa şi soacra pun pe capul miresei un 
cozonac, ocolesc mireasa de trei ori, beau câte puţin vin şi naşa rupe cozonacul de pe 
capul miresei (aceasta se face să fie gura copilului mică). La urmă, naşa aruncă paharul 
de vin în faţa mirelui, împarte cozonacul în patru părţi şi-1 aruncă la lume. Tot alaiul 
pleacă la cununie, având bradul în faţă, apoi tava cu grâu şi două pahare cu vin şi 
pişcoturi, urmând lăutarii, mirele şi mireasa şi toţi ceilalţi. La întoarcere, soacra scoate 
cadourile pe o masă. Lăutarii cântă şi se face o horă numită „năşească", în care timp se 
împart cadourile la naşi, la rude şi la cei veniţi la nuntă. La „năşească" joacă numai cei ce 
vin la nuntă şi seara, după care urmează petrecerea. 

Luni dimineaţă, cei ai casei taie o oaie, nuntaşii rămaşi prind păsări de prin 
curte pe care le taie. De aceea înainte de nuntă se adună păsările şi animalele şi se pun 
sub cheie. Din carnea rezultată se face grătar, se scoate o masă în mijlocul drumului, se 
mănâncă şi se bea şi toţi care trec pe drum iau parte la „târnă". în timpul acesta, nuntaşii 
îmbracă socrii în haine murdare, îi mâzgălesc pe faţă cu funingine, le pun şirag de ardei la 
gât, îi urcă în „droagă" sau în căruţ şi îi plimbă pe drum, să râdă lumea. Răstoarnă 

căruţul, fac glume, bat în tinichele, tot alaiul merge cu mireasa la apă. Acum mireasa ia 
cobiliţa cu cadourile puse pe ea şi se plimbă prin sat. Când ajunge la fântână, repetă 
ritualul de mai înainte, când a mai fost cu cana la apă. Când se întoarce acasă, ia pe naşi 
şi îi conduce acasă, unde se mai petrece până seara. La înapoierea miresei acasă, se pun 
în calea ei, la poartă, scaune şi de felul cum dă ea cu piciorul aşa va fi, rea sau bună. 
Tinerii îşi iau iertare de la naşi, socri şi toţi cei prezenţi. După care soacra ia floarea 
ginerelui şi o calcă în picioare şi aşa se mai petrece o oră-două, după care nunta ia sfârşit. 

Tot în legătură cu nunta, se practică următorul obicei. In zilele Sf. Paşti, cei 
tineri, necăsătoriţi, adună poze (tablouri) de la fetele care doresc să se căsătorească. Se 
face o scenă în aer liber şi pozele sunt expuse la vedere. Fetele şi lume multă vin la 
petrecerea cu lăutari. Câţiva tineri numiţi „garanţi" i-au fiecare poză în parte şi arătându-o 
la lume, strigă: „Areci, areci, a cui e poza?". Fata a cărei poză este arătată răspunde şi 
pentru a şi-o recupera, va plăti băiatului un preţ pe care îl cere. Astfel se procedează cu 
fiecare poză expusă. în urma acestui lucru, se crede şi se speră că fata respectivă se va 
căsători cât de curând. în continuare se cântă şi se face „hora de pomană" pentru tinerii 
morţi necăsătoriţi şi se împarte, de către părinţii mortului, ouă roşii şi cozonac. 

Urmărind cele arătate mai sus, vedem clar că tot ceremonialul popular 
practicat la o astfel de nuntă, este fără nici un sens creştin, deci este păgânesc şi foarte 
costisitor pentru cei care trebuie să-1 împlinească. Singurul lucru creştin de la o astfel de 
nuntă este cununia religioasă oficiată în Biserică, în rest toate sunt practici păgâneşti. 

Cu prilejul înmormântării, superstiţiile abundă. Aşa, banul care se leagă la 
degetul sau mâna răposatului şi pe care apusenii obişnuiesc a-1 pune în gura mortului, 
aminteşte de obolul pe care sufletele răposaţilor trebuiau să-1 plătească luntraşului Ilarion, 
ca să le treacă cu barca peste râul Steyx. 

Bocetele şi cântecele de jale, care la sate ating proporţii scandaloase, nu sunt 
numai nişte mijloace de exprimarea durerii, ci adevărate superstiţii, fiindcă au 

convingerea că mortul le aude şi poate să ducă celor trecuţi în cealaltă lume, adevărate 
mesaje din partea rudelor. Practica aceasta aminteşte de bocitoarele luate cu plată de 
păgâni, care obişnuiau să-şi smulgă părul în semn de durere mare. 

După înmormântare, un preot păgân stropea poporul cu apă în semn de 
curăţire, iar sătenii noştri obişnuiesc a-şi spăla mâinile la cea mai apropiată fântână. 
Ruperea legăturii de la picioarele mortului este în legătură cu vieţuirea subpământeană a 
mortului, care n-ar putea merge cu picioarele legate. 

Banii ce se arucă pe mort înainte de închiderea coşciugului, sunt o superstiţie 
izvorâtă din greşita concepţie a judecăţii particulare. Cu aceşti bani (dictează superstiţia 
satanică) răposatul îşi răscumpără trecerea prin cele 24 de vami ale văzduhului, care sunt 
tribunale de judecarea faptelor. 

Pe alocurea este obiceiul a scoate din fiare pe cei născuţi în aceeaşi lună sau 
zi cu răposatul, superstiţie bazată pe credinţa deşartă că cei lunatici sau zilatici sunt 
predestinaţi a urma curând în mormânt pe răposat. Prin scoaterea din fiare, cu rostirea 
unor anumite vorbe, se credea de superstiţioşi că s-ar înlătura fatalitatea. In unele 
localităţi se obişnuieşte ca la ieşirea mortului din casă, un părinte sau o rudă apropiată, să 
tragă de sicriu de trei ori, simulând că vrea să-1 reţnă. Cuvintele „noi ţinem de tine, tu să 
nu ţii de noi", rostite cu acest prilej, au o îndoită semnificaţie: celor rămaşi în urma 
mortului le pare rău de el, îl regretă şi ar dori să-1 împiedice a pleca. Mortul însă este 
rugat să nu-i regrete şi să nu caute a-i chema după el, să-i cruţe, în cazul că s-ar face 
strigoi. 

Spargerea unei oale sau a unui vas în urma mortului, este o superstiţie, care 
simbolizează spargerea, nimicirea relelor, dintre care moartea este cel dintâi. 

Aruncarea de pământ peste coşciug, cu rostirea cuvintelor „să-i fie ţărâna 
uşoară", după cum am văzut, este o moştenire strămoşească, romanii având credinţa 
fermă în subvieţuirea răposaţilor. Convingerea aceasta o scriau prescurtat pe mormintele 
funerare S.T.T.L. 

Cocoşul cu găina care se dau de pomană peste groapă sunt moştenire păgână, 
socotindu-se că prin cântatul cocoşului, care vesteşte orele timpului, se izgonesc spiritele 
rele. 

Tot între superstiţiile rituale se poate număra şi obiceiul de a cere preotului să 
citească în cimitir exorcismele Sfântului Vasile, asupra celor bolnavi ce suferă de această 
boală şi sunt bântuiţi de duhurile rele, socotesc, probabil, că în cimitir mai uşor pot fi 
alungate, fiind ispitite să intre în trupurile celor ce se fac strigoi; sau se face legătura cu 
cele expuse de Evanghelistul Luca (8, 27), despre demonizatul din Gadara, care locuia 
prin morminte. 

Dacă la botez şi la nuntă se practică atâtea superstiţii, la moartea creştinului 
superstiţiile sunt mult mai multe şi unele practici depăşesc limitele absurdului, fiind chiar 
diabolice. In cele ce urmează, vă vom prezenta obiceiurile ce se practică în aceeaşi zonă 
de sud a ţării, cu ocazia morţii, îngropării şi pomenirii creştinilor. 

Când omul cade la pat, „trage să moară", cei ai casei îl spală, îl îmbracă în 
hainele cele mai bune şi cineva îl păzeşte. De se lungeşte zăcerea, bolnavul este schimbat 
în alte haine, dar nu se lasă în hainele de casă (capot sau pijama) trebuie să fie în haine 
bune. De multe ori poate să dureze zile sau săptămâni până ce omul moare şi hainele 
bune se murdăresc. După ce moare, este scăldat de trei femei sau trei bărbaţi, şi se 
îmbracă iarăşi cu haine bune. Până să vină preotul, se face „turta de subsuoară" pentru 
ieşirea sufletului. O femeie mai în vârstă face din faină şi apă o „azimă" pe care o coace 
pe plită. După ce s-a copt, se pune zahăr pe ea, femeia o pune puţin să stea sub braţul ei 
(subsuoară), după care împarte la toată lumea prezentă în casă. întrucât atunci când omul 
este în agonie, oamenii se anunţă unul pe altul şi vin la mort să vadă cum moare, aşa se 
face că se adună mai toţi vecinii, căci se crede că trebuie să moară cu lume multă, că aşa 
este bine. După moarte, cineva din bătrâni, prieten sau rudă, stă în permanenţă lângă 
mort. Nu-1 lasă singur să nu se facă strigoi, să nu treacă pisica pe sub mort, să nu se dea 
nimica peste mort. Lumea care doreşte, vine la mort cu multe lumânări, fiecare socoteşte 

câţi morţi are şi aduce atâtea lumânări, mai aduce: vin, pâine, dulciuri, fiecare ce are şi ce 
vrea să aducă şi acestea le dă celor ai casei, după care într-o cameră alăturată, se mănâncă 
din cele aduse şi se bea mult, facându-se glume şi rostindu-se cuvinte necuviincioase. 
Lumânările aprinse se pun deasupra mortului şi în mâna lui, şi după aceea se pun în 
sfeşnic să ardă şi cu un vas în care sunt cărbuni aprinşi se pune puţină tămâie şi se 
tămâiază în formă de cerc, de trei ori. Cei veniţi la mort, în general femeile, bocesc cu 
vorbe, după durerea pe care o are fiecare. De exemplu: „Mama mea... buna mea... 
vrednica mea... cum m-ai lăsat pe mine... de te vei întâlni cu Filimon sau cu ai noştri să-i 
spui că suntem bine toţi. Mama mea, buna mea, etc". Se aduce aminte de lucrurile pe care 
le cunosc din timpul vieţii. Aşa ţine una-două zile, până în ziua îngropării. 

Conform tradiţiei locului, pentru mort se fac următoarele pregătiri, foarte 

costisitoare: 

- Trei colaci mari, numiţi „cap de colaci": „o napurojnie", „o lăturghie" şi 
„un colac de Dumnezeu". 

- 33 de chifle sau colăcei, o farfurie, o cană, o batistă, fiecare cu câte o 
lumânare, o farfurie de colivă. 

- Pomeţii: nouă batiste cu câte o lumânare şi câte un ban legat în batistă, care 
se vor împărţi la copii în biserică în timpul prohodirii. 

- O găleată cu vin, cu cană şi o batistă, pe care o duce un om, ultimul în urma 
mortului, când se pleacă cu el la groapă. Din găleata cu vin beau toţi cei care sunt pe 
drum în acel timp. 

- Prosoape, batice, batiste, care se dau: la preot un prosop mare pluşat, un 
cearşaf sau o faţă de masă. La dascăl un prosop mare pluşat; la cei ce duc mortul, 
capacul, bobotează (steagul), sfeşnicele, crucea: câte un prosop mare pluşat. La femeile 
rude cu mortul, câte un batic la fiecare. La restul lumii prosoape mai ieftine (de 
bucătărie), la copii batiste. Fiecare persoană care participă la înmormântare primeşte câte 
un prosop care se pune pe umărul stâng, acestea trebuiesc purtate până la groapă. 

Afară pe un suport se pune o cană cu apă şi o batistă, de unde sufletul va bea 
apă timp de 40 de zile. Apa se schimbă în permanenţă. Acestea la 40 de zile se dau de 
pomană unei fete. 

Se caută o fată care cară apă în tot timpul cât mortul este acasă. Fata aduce 
câte două găleţi de apă dimineaţa, la prânz şi seara. Ea va fi aceea care în ziua 
înmormântării va turna apă să se spele lumea când vine de la cimitir. Fata va primi un 
batic şi trei -patru metri material pentru o rochie. Ea va purta baticul pe cap şi cu 
materialul se va încinge în diagonală. 

în ziua înmormântării, tot cortegiul pleacă de acasă. O femeie sparge o oală 
când iese mortul din casă, rudele ţin de sicriu, ca semn că doresc a rămâne răposatul în 
casă. In drum spre biserică, preotul se opreşte de trei ori la răscruce de drumuri, până 
ajunge la biserică. In căruţa sau maşina cu care pleacă mortul, se urcă cei apropiaţi ai lui, 
care îl vor boci permanent. Ajunşi la biserică are loc slujba, după care vor pleca la 
cimitir, pe drum se mai opresc de trei ori şi se aruncă bani peste mort de fiecare dată, 
pentru vămi. La fântânile întâlnite în cale se pun bani pe care îi iau copii. Dacă nu se 
cunoaşte clar originea mortului, dacă este strigoi sau nu, fiind venit din altă localitate şi 
nu va fi înţepat, de la biserică sunt luate toate florile ce sunt aduse şi vor fi înşirate pe 
drum în urma mortului, ca acesta fiind ocupat cu strângerea florilor de pe drum, să nu mai 
aibă timp să vină acasă. 

Dacă cel mort va fi tânăr, cei ai casei fac tot posibilul şi aduc lăutari la 
înmormântare. Dacă va fi şi necăsătorit, se va proceda astfel: se pregăteşte un brad în care 
se pun patru boboci de hârtie creponată, făcuţi de o fată (numită mireasă), o oglindă, un 
prosop şi în prosop se pun dulciuri şi o pâine. Fata, („mireasa") cu „cumnatul de mână" 
(un băiat necăsătorit) şi cu lăutarii, repetă ritualul de la nuntă. Merg la o fântână la 
răscruce, cu cana de sticlă şi lumânarea, băiatul scoate apă de patru ori şi aruncă apa în 
cele patru puncte cardinale, dar nu se închină. Lăutarii cântă o horă, numită „hora 
ginerelui", fără ca cei prezenţi să joace. Lumea adunată în cerc va sta în jurul celor ce 

cântă. La reîntoarcere continuă a se face boboci de către patru fete, care să fie domnişoare 
şi să aibă tată şi mamă. Celor patru fete li se dau patru batice iar la patru băieţi, prosoape. 
In brad bobocii trebuie să fie cu soţ. Acasă, băieţii şi fetele plimbă bradul în jurul unui 
pom roditor, în timp ce lăutarii cântă, după care se pleacă cu mortul la biserică. Dacă se 
face pomană, se merge cu bradul la cimitir însoţiţi de lăutari şi lume, unde se cântă o 
horă, dar fară să joace şi se lasă bradul la mormânt. 

De când moare omul, se practică o serie de obiceiuri superstiţioase. In tot 
timpul cât stă mortul în casă nu se mătură, ca să nu înghită mortul praful pe lumea 
cealaltă. Se mătură abia în ziua următoare de către o femeie străină de casă. Pe prag vor fi 
puşi bani, pe care îi ia ca plată, femeia care mătură. Gunoiul cu mătură cu tot, se aruncă la 
baltă sau la câmp. 

După mort, timp de un an de zile, nu ai voie să vărui în casă şi dacă totuşi 
vărui, laşi undeva un colţ nevăruit, pentru că aşa-i bine. 

Când cineva moare în afara localităţii şi este adus acasă, când se pleacă cu el 
la cimitir, se udă roţile la maşină sau căruţă, pentru ca să atragă ploaia. 

în ziua de după înmormântare, trei femei numite „sâmbecioare", dinainte 
stabilite, merg de dimineaţă la tămâiat. Cu lumânarea cu care omul a murit şi o oală nouă 
în care se pun cărbuni încinşi şi tămâie, pleacă spre cimitir. Ele stabilesc mai dinainte, de 
unde până unde va duce fiecare oala, pentru că pe drum nu au voie să vorbească între ele. 
Când ajung la mormânt, tămâiază fiecare în ordinea în care au dus oala. Ultima femeie 
după ce tămâiază, izbeşte oala de pământ să se spargă, pentru ca să audă mortul că l-au 
tămâiat. Se întorc acasă pe alt drum, fără să vorbească între ele, păstrând distanţă una de 
alta. Ajunse acasă, tămâiază locul unde a murit omul. Tămâiatul se face numai în formă 
de cerc, iar cei ai casei pun masă pentru femeile ce au fost la tămâiat. 

La trei săptămâni de la moarte, o fată numită, cară 27 de găleţi cu apă, la trei 
case, cu o săptămână înainte. Când aduce apa, pune şi câte două lumânări să ardă la 
fiecare casă. In ziua stabilită, fata ce a cărat apa, se duce la baltă cu doi copii: „băiatul de 

Dumnezeu" şi „fata de mărturie", cu două pahare, două batiste, o tigvuliţă, lumânare şi 
bani. Fata zice către copii: „Fiţi mărturie că am cărat apa pentru (N.)", la care copii 
răspund „fiu", aceasta se spune de trei ori. Copiii primesc câte un pahar şi batistă, iar fata 
dă drumul la tigvuliţă pe apă, cu lumânare aprinsă şi bani în ea. Acest ritual se numeşte 
„slobozitul apei", pentru ca să aibă mortul apă de băut în lumea de dincolo. Fata care a 
cărat apa va primi, pentru osteneală, o cană de sticlă cu mărgele, batic şi trei-patru metri 
de material pentru rochie. Cei ai casei fac 44 colăcei (pitişoare), 22 cu semnul crucii pe 
ele şi 22 fară şi se împart, 22 cu lumânări şi 22 fară lumânări. Se pune un batic nou în 
sită, se pun o parte din colăcei şi se duc de pomană la trei case, care trebuie să fie pe 
aceeaşi parte de drum cu casa mortului. In sită se mai pune şi o cană cu apă cu zahăr. Cei 
care primesc colăceii, trebuie să guste şi din apa îndulcită, iar la ultima casă se lasă şi 
cana şi baticul. 

După şase săptămâni se face parastas la biserică, unde se duce colivă, vin şi 
hainele noi, care se dau de pomană, în general la rudenii. Se cară apă la fel ca la trei 
săptămâni, cu acelaşi ritual. Se mai fac capete de colaci după posibilităţi, cel puţin unu şi 
se cheamă lumea, de regulă rudeniile şi cei mai apropiaţi. 

La o jumătate de an se repetă toate ca la şase săptămâni. 

La un an se face la fel, numai că acum se cheamă lume mai multă, se 
cumpără multe vase şi se fac mai multe capete de colaci. 

Cei ce primesc hainele se vor îmbrăca imediat cu ele şi se vor plimba pe 
drum, vor face 40 sau 100 de paşi, vor rămâne îmbrăcaţi până la sfârşitul parastasului. Se 
vor face parastase de acum în fiecare an, până la şapte ani, fiecare după posibilităţile lui. 

Cei ce mor fără lumânare sunt în negură şi rudele vor trebui să facă 44 de 
liturghii, adică în fiecare dumincă vor da preotului la Sf. Altar câte o pâine şi puţin vin. în 
Joia Mare se face o lumânare sub formă de colac, care se va pune pe masa unde va fi 
aşezat vineri Sf. Epitaf, iar rudele celor morţi, de regulă femei, stau în jurul mesei, fiind 
îmbrăcate în bluze albe şi batice albe, în tot timpul slujbei. Se mai aduce cozonac, ouă 

roşii, care se împart la urmă. Cei ce vor primi haine de pomană, în seara de vineri, stau în 
biserică îmbrăcaţi cu ele, chiar şi cu pălăria pe cap. Se mai duce şi un cocoş. Dacă 
cocoşul cântă imediat după ora 24 (în noaptea de înviere), sufletul respectiv a ieşit la 
lumină. 

Urmărind obiceiurile şi ritualul popular ce se săvârşeşte cu ocazia morţii şi 
înmormântării unor creştini, aşa cum am văzut mai sus, se nasc semne de întrebare şi 
nedumeriri, asupra rostului şi semnificaţiei acestora. In rânduielile bisericeşti, toate 
ritualurile au semnificaţii sfinte şi se cunoaşte clar pentru ce sunt făcute. Pe câtă vreme 
obiceiurile superstiţioase sunt absurde şi dubioase. Cei care le practică, le susţin şi le 
recomandă, de cele mai multe ori nu cunosc nici ce înseamnă, nici ce puteri lucrează prin 
acelea. De vei întreba pe cineva de ce face aşa şi ce înseamnă, va răspunde: „aşa e bine" 
şi „aşa am apucat", aceste cuvinte justificând orice practică, fie ea oricât de absurdă şi de 
păgânească. Astfel, facerea „Iurtei de subsuoară", credinţa că mortul este strigoi sau că se 
poate face strigoi prin trecerea pisicii pe sub el, tămâierea de trei ori în formă de cerc, 
punerea unui vas cu apă, din care sufletul să poată bea, spargerea unei oale la plecarea 
mortului de acasă, aruncarea banilor peste mort, pentru vămi, apoi, acompanierea 
mortului cu lăutari, facerea bradului pentru cei ce au murit necăsătoriţi, recomandarea de 
a nu mătura cât timp mortul este în casă şi a nu se vărui un an de zile după înmormântare, 
şi alte multe obiceiuri, sunt lucruri păgâneşti şi în ceaţa necunoaşterii şi absurdităţii 
acestora lucrează puterea satanei, căruia îi place să pescuiască în ape tulburi. 

Un exemplu din care luăm cunoştinţă cum vrăjmaşul diavol încearcă să 
batjocorească noţiunea de sărbătoare şi chiar pe unii sfinţi, se vede din cele ce urmează, 
în prima săptămână a Postului Mare, numită săptămâna „Sfântului Toader", după 
învăţătura superstiţioasă nu se lucrează mai nimic. în fiecare seară se face foc (bobotăi) şi 
se strigă unii pe alţii cu glume nesărate. Luni este „tivicul", adică cei care au câini şi vor 
să scape de ei, îi omoară din bătaie sau le dau drumul şi îi bat copiii. Marţi este „marţea 
ciorilor", se mănâncă boabe fierte, să nu mănânce ciorile cultura de porumb. Miercuri, 

este „miercurea strâmbă", îi strâmbă pe cei ce lucrează în această zi. Joi este „joia 
iepelor", cine lucrează în această zi se scurge ca ele. Vineri este „vinerea strâmbă", să nu 
lucrezi pentru a nu fi strâmbat. Sâmbătă a ieşit „Sf. Toader" cine lucrează în această zi, li 
se încurcă caii. Cei mai tineri călăresc caii pe drum şi lumea aruncă cu usturoi printre 
picioarele cailor, după care îl adună şi-1 mănâncă. Duminică toată lumea se spală cu apă, 
în care se pune iarbă mare, şi se pune şi în păr la copii. Toată săptămâna nu se spală rufe. 
Noaptea nu ai voie să ieşi afară, pentru ca să nu te ia Sfântul Toader. Această formă de 
manifestare a oamenilor este păgânească, şi chiar dacă li se întâmplă unele tulburări, sau 
părute vindecări, acestea sunt provocate de puterea celui rău. 

Unele obiceiuri superstiţioase sunt determinate de anumite împrejurări ale 
vieţii. în cazul în care cineva se îmbolnăveşte de pojar, în zilele de 4, 5 şi 6 decembrie 
trebuie să ducă la moaşă trei turte (azime), pe fiecare se face câte o cruce, numindu-le 
bubat mic, mijlociu şi mare. Se pun în coşniţă cu o strachină cu fasole, o pungă cu zahăr, 
mere, dulciuri şi vin şi se duc la moaşă, după care se face petrecere. Tot în aceste zile nu 
se mănâncă fasole, grâu, tot felul de seminţe, nu se umblă cu foarfecă şi nu se taie 
unghiile. Toate acestea se fac pentru a nu avea bubat. 

La lăsatul secului de brânză, joi, se face o turtă cu brânză care se mănâncă 
afară pe bălegar. 

Femeile care fac covoare şi pregătesc urzeala, trebuie să facă aceasta foarte 
de dimineaţă, când nu trece lume. Cei ce trec pe drum nu spun :„Bună ziua", ci spun: 
„Aşte ziuă". 

Vinerea nu se lucrează în vie, nici nu se adună buruiană pentru a nu bate 

piatra. 

Dacă cineva cere iertare, nu i se răspunde cu :„Dunmezeu să te ierte", decât 
numai la cei ce sunt pe moarte, întrucât dacă spui la cei tineri, ei mor, adică îi iartă 
Dumnezeu. 

Pentru a scăpa de şobolani, în una din zile, la miezul nopţii, femeia se 
dezbracă, se despleteşte la păr, încalecă pe un sul de la războiul de ţesut şi cu un băţ bate 
într-o tablă, înconjurând casa de trei ori şi zicând: „Hai ieşiţi, ieşiţi şi plecaţi, fugiţi", 
după care băţul cu care bate în tablă îl aruncă în stradă. 

Pentru a nu muri păsările în gospodărie, se pun în vasul de apă al păsărilor, 
banii care se aruncă peste mort când pleacă la cimitir. 

Printre alte obiceiuri este şi acela al „tăiatului locului". Intr-o zi la drum, mai 
multe femei stăteau de vorbă, una din ele fiind însărcinată. Când a plecat acasă, una care 
avea necaz pe ea, a tăiat cu mâna locul unde a stat femeia, zicând: „Nu tai locul unde a 
stat Miţa, ci tai mâna copilului". Copilul s-a născut fără degete la mână. De aceea se cere 
- zice supestiţia - când te ridici să îndrepţi locul sau acoperământul unde ai stat. 

Această diversitate de obiceiuri şi credinţe populare superstiţioase, nu au 
nimic comun cu creştinătatea, iar pe cei care le practică şi transmit mai departe, îi acuză 
şi dovedesc a fi creştini numai cu numele şi păgâni cu faptele. 

In ce priveşte Taina Sf. împărtăşiri, observăm iarăşi deprinderea 
superstiţioasă a majorităţii creştinilor de a cere să fie împărtăşiţi numai în ultimile 
momente ale vieţii. Ei pretextează că în timpul vieţii nu se pot abţine de la rele şi 
împărtăşirea cu Sfintele Taine le-ar fi vătămătoare, sau mai degrabă o ocolesc, spre a trăi 
în voia patimilor. Prin aceasta se ignoră cuvintele categorice ale Mântuitorului: „Amin, 
amin grăiesc vouă, de nu veţi mânca Trupul Fiului Omului, şi de nu veţi bea sângele Lui, 
nu veţi avea viaţă în voi" (Ioan 6, 53). 

Când se dă Sfânta împărtăşanie bolnavilor, poporul cel înclinat spre 
superstiţii, crede că din felul cum sfintele miride cad la fundul linguriţei, trag spre vârf 
sau spre coadă, poate găsi un indiciu privitor la soarta bolnavului, dacă moare, ori se 
scoală. 

Când se oficiază Taina Sf. Maslu, înainte de a se pune Sf. Evanghelie peste 
capul bolnavului spre a citi rugăciunea: „împărate Sfinte...", se obişnuieşte a da 

bolnavului să deschidă Sfânta carte unde va voi el. In vechime, cărţile erau scrise şi cu 
anumite litere roşii pe unele pagini. Dacă bolnavul deschidea cartea la o asemenea pagină 
cu caractere roşii, era semn bun pentru el; era însă semn rău, dacă o deschidea la o pagină 
scrisă numai cu litere negre. De când nu mai sunt în uz asemenea cărţi, concluziile se trag 
din interpretarea textului unde este deschisă Sf. Evanghelie. Aceasta este indiscutabil o 
practică superstiţioasă, o prezicere, pe care preoţii autoritari au reuşit s-o înlăture. Pe 
lângă faptul că deprimă moralul bolnavului, căruia îi prezice boală lungă, patimă sau 
moarte, această superstiţie aminteşte de o anumită sectă eretică din timpurile primare, 
care căuta să afle voia lui Dumnezeu, prin deschiderea şi interpretarea unui anumit loc 
din Sfânta Scriptură. 

Unii creştini obişnuiesc a aduce uneori cămăşi de ale bolnavilor: parte 
bărbătească şi femeiască, unde se face Sf. Maslu, ca să se ungă cu untdelemn Sfinţit; aduc 
cămăşi de ale bolnavilor... ori de ale altora cu felurite meniri, cu pretenţia superstiţioasă 
de a le pune preotul sub Sf. Masă ori la Sf. Proscomidie!!! Ăsta-i un păcat mare! Se ştie 
că în Biserica Vechiului Testament nimănui nu-i era iertat a intra în Sfânta Sfintelor, fără 
numai Arhiereului, o dată în an. In Biserica Noului Testament nu-i iertat mirenilor şi mai 
mult femeilor, a intra în Sf. Altar... Şi superstiţioasele vor să le băgăm cămăşile, 
rochiile... In Sf. Altar!!! şi unele din acelea spălate cum se întâmplă, la un loc cu cămăşile 
femeilor murdare. 

In legătură cu viaţa religioasă este nevoie să menţionăm felul superstiţios, 
cum majoritatea creştinilor înţeleg şi ţin postul. La sate mai cu seamă, postul este ţinut 
riguros în ceea ce priveşte abţinerea de la mâncărurile interzise, dar nu este nici o 
restricţie în ce priveşte băutura. Având în vedere că postul este un mijloc de înfrânare, de 
spiritualizare, se înţelege că efectul lui este anulat prin abuzul de băutură. 

In ce priveşte cercetarea Sf. Biserici, s-a format deprinderea că tinerelul să 
stea departe şi să se bucure din plin de viaţă, iar la biserică să se ducă bătrânii şi aceia 
pentru care viaţa nu mai prezintă interes. A apuca calea bisericii echivalează cu 

137 



îmbătrânirea, potrivit acestei socotinţe superstiţioase, prin care se nesocotesc poruncile 
Bisericii şi se neglijează mântuirea individuală. Putem face aluzie şi la unele capricii ale 
creştinilor, care în fond sunt superstiţii. Unii înţeleg să se ducă numai la anumite biserici, 
la anumite ore, ignorând că Dumnezeu este pretutindeni şi în tot locul. Alţii au preferinţe 
faţă de unii preoţi, pe consideraţii de rudenie, prietenie sau destoinicie. Sf Apostol Pavel 
dezaprobă acest lucru când spune Corintenilor (1 Corinteni 1, 12), că Hristos este Unul şi 
nu e bine să se dezbine, sub cuvânt că unul este al lui Pavel, altul al lui Apolo şi altul al 
lui Petru. 

In multe localităţi din Moldova se obişnuieşte până astăzi, ca în ajunul 
Naşterii Domnului, să se facă din faină bună nişte turtiţe subţiri care se coc pe plită şi 
care se pun în straturi, între care se intercalează „julfa" ce se obţine prin fierberea 
seminţei de cânepă pisată, amestecată cu zahăr sau miere, care se numesc „pelincile 
Maicii Domnului". Acestea sunt foarte gustoase şi la prima vedere nu lasă a se înţelege că 
acest obicei ar avea ceva rău în sine. Dar dacă cercetăm, vom găsi că acest obicei exista şi 
pe vremea Sf. Părinţi ai Sinodului VI ecumenic, într-un mod asemănător şi care a fost 
combătut şi sancţionat foarte aspru în canonul 79. Textul acestui canon prevede 
următorele: „Mărturisim că Dumnezeiasca naştere cea din Fecioară a fost fără lehuzie şi 
că a răsărit fără sămânţă, lucru pe care îl propovăduim la întreaga turmă, îndrumăm spre 
îndreptare pe cei ce din neştiinţă fac ceea ce nu trebuie. De aceea, întrucât unii, după 
sfânta zi a naşterii lui Hristos, Dumnezeul nostru, se nevoiesc a fierbe semidale pe care le 
împărţesc între dânşii sub cuvânt că cinstesc lehuzia Maicii Domnului, poruncim ca 
nimic din acestea să nu se mai facă de către credincioşi, căci acest lucru nu-i spre cinstea 
Fecioarei care a născut trupeşte, mai presus de minte şi de cuvânt, pe Cuvântul cel 
neînchipuit, judecând şi însemnând naşterea ei cea nespusă, în chip obişnuit şi după a 
noastră înţelegere. Deci, dacă cineva de acum înainte se va afla făcând una ca aceasta, de 
va fi cleric să se caterisească, iar de va fi laic să se afurisească" (Sinodul VI ecumenic, 
canonul 79). 

Pe vremea aceea se obişnuia a se duce dar femeilor lehuze, o mâncare fiartă, 
preparată din faină bună de grâu, numită semidale. După obiceiul acesta ce se practica în 
lume, creştinii obişnuiau de zilele Naşterii Domnului, să împartă asemenea „semidale" 
unii altora. Obiceiul acesta, care era practicat de creştini, închipuia lehuzia Născătoarei de 
Dumnezeu. Deoarece noi credem că Mântuitorul Hristos s-a născut fară sămânţă şi fără 
ca Mama Sa să se asemene cu celelalte femei obişnuite când nasc prunci, de aceea nu este 
îngăduit a- şi imagina cineva că Mama Mântuitorului a lehuzit la naştere. Prin faptul că 
unii practicau, după ziua Naşterii Domnului Hristos, împărţire de preparate din faină de 
grâu, închipuind prin aceasta lehuzia Maicii Domnului, dădeau dovezi că nu cred în 
fecioria ei după naştere, din care pricină Sf. Părinţi caterisesc pe clericii vinovaţi, iar pe 
laici îi afurisesc (Pidalion, ed. Mănăstirea Neamţ 1844). 

Cercetând atent acest obicei (mai vechi sau mai nou) ne dăm seama că prin el 
se aduce o mare jignire adevărului şi Maicii Domnului personal, care este asemănată cu 
orice femeie lehuză, negând indirect fecioria ei din timpul naşterii şi de după naştere. 

Pentru aceasta, în Pidalion la comentariul canonului 79 al Sinodului VI 
ecumenic, se aminteşte şi de faptul că fac o mare greşeală pictorii care pictează în icoana 
Naşterii Domnului, pe Maica Domnului culcată, ca şi cum ar fi născut cu dureri, sau fiind 
reprezentate câteva femei care scaldă într-un vas pe Pruncul nou-născut. Toate acestea 
sunt greşeli grave care, la prima vedere, par nevinovate. Maica Domnului a născut mai 
presus de fire, rămânând Fecioară, fără să aibă dureri fireşti şi nevoie de ajutor la 
înfaşarea dumnezeiescului Prunc (Luca 2, 7). 

In zilele noastre mai circulă şi alte învăţături absurde ce se referă la persoana 
Maicii Domnlui şi anume că Dânsa atât de mult se roagă pentru noi, în ghenunchi, încât a 
făcut „răni" sau că Maica Domnului stă în genunchi cât timp noi „stăm la masă" şi că 
trebuie să măturăm cât mai repede farâmiturile căzute de la masă, că altfel Maica 
Domnului stă tot în genunchi. Aceste învăţături înjosesc pe Maica Domnului ca şi cum ea 
ar fi slujnica noastră şi nu „împărăteasa Cerului şi a pământului", care este „mai cinstită 

decât heruvimii şi mai mărită fără de asemănare decât serafimii" şi stă de-a pururea de-a 
dreapta Fiului său, în calitate de Născătoare de Dumnezeu! 

Netemeinicia afirmaţiilor acestora este atât de clară, încât nici nu mai cere a 
fi dovedită prin argumente, totuşi vom aduce numai unul singur. Canonul 20 al Sinodului 
I ecumenic ne hotărăşte: „Deoarece unii stau în genunchi duminica şi în zilele 
Cincizecimii, Sf. Sinod a hotărât ca spre a se păzi în toate parohiile aceeaşi regulă, 
rugăciunile către Dumnezeu să se facă stând în picioare". Dacă aici pe pământ se cere a 
face rugăciunile noastre stând în picioare, şi a nu face plecări de genunchi (metanii) în 
toate duminicile şi în perioada Cincizecimii, în cinstea învierii Domnului, prin care noi 
am fost ridicaţi din robia satanei, la lumina împărăţiei lui Dumnezeu, cu atât mai mult, cei 
ce au câştigat intrarea în această împărăţie, nu mai au nevoie de îngenuncheri 
asemănătoare celor de pe pământ, când îşi înalţă cântările de slavoslovie către Dumnezeu. 
Cu mult mai mult, Maica Domnului nu are nevoie de aşa ceva, ba să mai facă şi răni la 
genunchi! 

In tipicul popular mai apar şi alte avertizări în legătură cu Maica Domnului şi 
anume, să nu se spele rufe sâmbăta până la ora zece dimineaţa, că în acest timp se slujeşte 
Sf. Liturghie, în care timp Maica Domnului se împărtăşeşte şi noi spălând şi aruncând 
lăturile în acest timp, spurcăm Sf. împărtăşanie. Această învăţătură nu a putut izvorî decât 
dintr-o minte bolnavă şi întunecată. Această învăţătură se potriveşte unor persoane 
păgâne, care au auzit câte ceva despre credinţa creştină, şi din cauza ignoranţei lor, se 
pronunţă foarte confuz asupra unor învăţături de credinţă creştină. A lucra sau a nu lucra 
în anumite zile, pentru un creştin drept-credincios este foarte clar. In orice zi a săptămânii 
putem lucra tot ceea ce este necesar pentru vieţuirea noastră pe pământ, în afară de 
duminici şi sărbătorile bisericeşti de peste an. Cât priveşte împărtăşirea sfinţilor sau a 
Maicii Domnului cu Trupul şi Sângele lui Hristos, nu avem nici un temei să credem că se 
mai întâmplă ca aici pe pământ, în Biserica Luptătoare. în lumea de dincolo, pentru cei ce 

ajung în împărăţia lui Dumnezeu, comuniunea şi unirea cu Hristos nu se mai face în chip 
mijlocit, ci direct prin iubire desăvârşită. 

De asemenea, fac o mare greşeală persoanele care se apropie cu oarecare silă 
de Sfântul Potir, când se gândesc că trebuie să se împărtăşească cu aceeaşi linguriţă cu 
care s-au împărtăşit fel de fel de oameni. Prin aceste gânduri, aceşti creştini fac o mare 
greşeală căci uită sau se îndoiesc de faptul că „Dumnezeu este foc mistuitor" 
(Deuteronomul 4, 24) şi că: „.Foc înaintea lui va merge şi va arde împrejur pe vrăjmaşii 
Lui" (Psalmi 96, 3), deci ca drept urmare, El poate distruge orice germen al bolii sau al 
morţii, care din întâmplare s-ar atinge de Sfânta împărtăşanie. Pentru aceasta Mântuitorul 
ne asigură că Trupul şi Sângele Său euharistie este dătător de viaţă, declarând: „Eu sunt 
Pâinea vieţii... care se pogoară din cer şi care dă viaţă lumii" (Ioan 6, 35, 33). Deci, 
susţinerea unor credincioşi de a se întrebuinţa duzine întregi de linguriţe, pentru a 
împărtăşi pe fiecare persoană în parte cu câte o linguriţă sau ştergerea linguriţei după 
fiecare şi punerea în practică a acestui lucru, pentru motivele mai sus arătate, este un 
sacrilegiu şi o abatere de la tradiţia noastră bisericească care se va răzbuna cândva. 

Printre creştinii superstiţioşi circulă şi alte învăţături greşite, şi anume: 
vinerea să nu coşi, să nu speli, să nu spoieşti să nu tai pâine cu cuţitul căci este Trupul 
Domnului şi să nu consumi urzici fierte şi oţet în Sfânta şi Marea Vineri. Toate aceste 
practici care par a spori respectul faţă de ziua în care Domnul nostru Iisus Hristos a 
pătimit şi a fost răstignit, căci altfel i-am spori pătimirea, este un vicleşug al diavolului 
care lucrează la înlocuirea dreptei cinstiri de Dumnezeu, cu o falsă cinstire. Noi nu 
cinstim pe Dumnezeu numai prin ferirea de anumite lucrări sau de anumite alimente, ci 
prin transformarea nostră, din oameni vechi în oameni noi. Nu împungând cu acul vineri, 
împungem pe Mântuitorul, ci prin faptele noastre cele rele îl şi împungem, îl şi pălmuim, 
scuipăm şi răstignim. Nu mâncând urzici şi oţet, îi provocăm suferinţe, ci atunci când fără 
milă îl lovim cu cuvinte neîndurătoare pe cel ce ne-a greşit sau pe cel subordonat nouă şi- 
1 adăpăm cu oţetul răutăţii şi al răzbunării. Noi creştinii nu avem voie să adoptăm nici un 

fel de învăţătură, mai veche sau mai nouă, dacă nu are temei în Sf. Scripturi, în Sf. 
Canoane ale Sf. Biserici şi în învăţăturile Sf. Părinţi. 

Mulţi creştini cuprinşi de râvnă exagerată, încep să se arate nemulţumiţi de 
rânduielile bisericeşti, moştenite de la Sf. Părinţi şi scornesc diferite rânduieli mai 
riguroase. Astfel ei susţin următoarele: Să nu se facă niciodată dezlegări în posturi, căci 
Dumnezeu n-a lăsat zile de „harţi", să nu se mănânce niciodată peşte în post, şi anume, în 
postul Naşterii Domnului, în postul Sf. Apostoli Pentru şi Pavel, de Bunavestire şi Florii 
şi nici chiar în săptămâna brânzei, pe motiv că peştele este tot carne. în legătură cu zilele 
de harţi găsim în Tipicul Mare bisericesc, următoarea hotărâre: „Se cuvine a şti că dacă s- 
ar întâmpla praznicul Naşterii Domnului Hristos şi al Botezului Domnului, miercuri sau 
vineri, monahii dezleagă la brânză şi ouă, iar mirenii la carne. Iar în cele 12 zile după 
Naşterea lui Hristos şi în săptămâna a doua dinaintea lăsatului sec de carne (a Vameşului 
şi Fariseului), în săptămâna cea luminată (după Sf. Paşti), în săptămâna pentico starului 
(după Rusalii), monahii dezleagă la brânză şi ouă, iar mirenii la carne. Iar în săptămâna 
brânzei dezleagă şi monahii şi mirenii la brânză şi la ouă, cu deosebirea că miercurea şi 
vinerea întru al nouălea ceas dezlegăm o dată în zi (Tipicul Mare pg. 43-44). Acesta este 
aşezământul Bisericii referitor la zilele de harţi. Cine vrea să rămână în ascultare de 
Biserică, trebuie să respecte aceste rânduieli. Cine face altfel, iese din ascultare şi îl 
pândeşte căderea. 

în legătură cu obiecţiunile că nu se mănâncă peşte în nici un post şi nici chiar 
de Buna Vestire şi Florii, găsim următoarele: „In Postul Naşterii Domnului şi în al 
Sfinţilor Apostoli, luni, miercuri şi vineri se ajunează până la ora 9-a (3 după amiază), 
când se mănâncă hrană uscată. Marţi şi joi se mănâncă legume fierte cu untdelemn şi se 
bea vin; apoi sâmbăta şi duminica se mănâncă peşte (în Postul Naşterii Domnului până la 
20 decembrie). Dacă se întâmplă luni, marţi şi joi (în cele două posturi) serbarea vreunui 
sfânt cu slavoslovie, se dezleagă la peşte; iar miercuri şi vineri numai la untdelemn şi vin, 
o dată în zi. Dacă se întâmplă miercuri sau vineri un sfânt cu priveghere, ori hramul 

Bisericii, atunci se dezleagă la undelemn şi peşte şi se bea vin" (Tipicul Mare pg. 184). 
Iar pentru Bunavestire a Maicii Domnului, Tipicul Mare hotărăşte: „Bunavestire a Maicii 
Domnului, în oricare din zilele Sf. Post până la duminica Floriilor de va cădea, dezlegăm 
la peşte şi la vin şi mâncăm o dată în zi, iar sâmbăta şi duminica de două ori. în 
Săptămâna cea Mare, de se va întâmpla până în Joia Mare, dezlegăm la vin şi la 
untdelemn. Iar în Vinerea cea Mare numai la vin" (Tipicul Mare pg. 43). 

Susţinerea de a nu se mânca peşte în săptămâna brânzei, că ar fi tot carne, 
este o exagerare. în ordinea stricteţii, ouăle şi brânza sunt înaintea peştelui, ele fiind 
produse animaliere şi mult mai hrănitoare decât peştele. Ca drept dovadă, la peşte există 
dezlegări în posturi, dar la ouă şi lactate, niciodată, decât în situaţii de boală. Cine vrea să 
rămână în cuminţenia ascultării de hotărârile Sf. Biserici, se va conforma lor, iar cine va 
depăşi hotarul celor rânduite, va fi pândit de riscul poticnirii şi căderii. 

O altă învăţătură ce susţin acei creştini nemulţumiţi de rânduielile moştenite 
este şi aceasta: „Că nu trebuie să stea nimeni pe scaun în Sf. Biserică, pentru că nici 
Mântuitorul şi nici Maica Domnului nu s-au rugat niciodată în picioare, ci numai în 
genunchi. De aceea - zic ei - nici chiar cei bătrâni nu trebuie să stea pe scaun, ci în 
genunchi, căci Dumnezeu nu primeşte rugăciunile celor ce stau pe scaun sau în picioare". 
Iar mai departe susţin că: „Aceia care vin în Sf. Biserică nepregătiţi şi stau în genunchi, 
mai bine să nu mai vină, că degeaba vin". Dacă Mântuitorul şi Maica Domnului au stat în 
genunchi când s-au rugat, nu ştim, căci nu avem documente nici într-un sens nici în altul. 
Dar de un lucru suntem siguri, că nici Mântuitorul, nici Maica Domnului n-au avut 
nevoie să stea în genunchi cum avem noi cei păcătoşi. Iar a susţine că nici bătrânii şi nici 
cei bolnavi nu au voie să stea în strană sau pe scaun în Sfânta Biserică, este un fapt al 
cruzimii şi al absurdului. Din cele mai vechi timpuri s-a avut în vedere ca bătânii şi 
bolnavii să fie ajutaţi a lua parte şi a rămâne la Sfânta Liturghie, construindu-se acele 
străni, care se montează pe lângă pereţii bisericii, pe ambele părţi şi care sunt concepute 
în aşa fel, ca cel neputincios să poată să stea jos şi chiar şi în picioare, sprijinindu-se. 

Dumnezeu, cu siguranţă, nu cere lucruri mai presus de fire şi de puterea omenească. In 
definitiv, nu poziţia în care stai (la nevoie) este osândită, ci dispoziţia sufletească cu care 
vii şi stai. Iar a recomanda că mai bine este să nu mai vii la Sfânta Biserică, dacă nu stai 
în genunchi, această învăţătură este drăcească, pentru că îndepărtează pe unii oameni de 
darul lui Dumnezeu, de darul Sf. Liturghii. 

Deasemeni, a susţine că este obligatoriu a sta numai în genunchi, contravine 
sfintelor canoane care hotărăsc ca sâmbăta şi duminica (în cinstea Sf. învieri) să aducem 
rugăciunile noastre lui Dumnezeu stând în picioare. îngenuncherile din timpul Sf. 
Liturghii sunt de scurtă durată, şi acestea se fac pentru a cinsti în mod deosebit anumite 
momente, iar în rest, după învăţătura Sf. Părinţi, se stă în picioare. 



Paparudele, f ierăritul, caloianul 

în timp de secetă, când se încuie izvoarele cerului, după regiuni, se practică 
unele superstiţii care au ca scop pornirea ploilor şi care ajung să ia aspectul unei idolatrii. 

Paparudele. Cel mai generalizat este jocul paparudelor care, după regiuni, se 
numesc: paparudă, paparugă, papalugă, babarugă. Paparudele sunt de obicei ţigănci, sub 
vârsta de 12 ani, în număr de trei care, în timp de secetă, cutreierau satele şi periferiile 
oraşelor, sub conducerea unei ţigănci mai bătrâne. Dezbrăcate complet, în jurul 
mijlocului au corpul acoperit cu boji sau alte verdeţuri. Mergând pe la casele locuitorilor, 
în timp ce sunt udate cu apă, cântă: „Paparudă rudă, vino de mă udă, cu găleata rasă, 
ploile se varsă. Adu, Doamne, ploile, paparudele", etc. Cântecul paparudelor, care variază 
după regiuni, este un fel de invocare a lui Dumnezeu, ca să dea ploaie. 

Fierăritul. în părţile Olteniei, pe lângă paparude, tot în scopul pornirii ploilor, 
se practica „fierăritul", numire care probabil îşi trage originea de la obiectele de fier şi 
metal cu care se produc zgomote: clopotele Bisericii şi toaca, clopote de oi, clopote de 
acioaie, etc. Flăcăii, legându-şi clopote la picioare sau purtându-le în mână, pleacă 
noaptea prin sat, sunând din clopote şi udând cu apă din găleţile pline ce le poartă cu ei, 
pe oricine întâlnesc, mai ales fetele. In acest timp se trag cu furie clopotele Bisericii, se 
bate toaca, iar flăcăii şi cu cei ce îi însoţesc, strigă din toate puterile: „Ploaie, Doamne!". 
Cu acest prilej, prin părţile unde sunt în apropiere ape, uneltele de muncă: care, căruţe, 
grape şi altele, sunt ridicate de proprietarii lor şi aruncate în gârlă. Superstiţia aceasta cu 
aspect tipic păgân, este şi un prilej de distracţie pentru tineri şi de mici răzbunări, prin 
excesele şi abuzurile care au loc. 

Caloianul. Tot în timp de secetă prin unele părţi ale Moldovei, se practică 
superstiţia numită „Caloianul" sau „Caluianul". Acea superstiţie moştenită de la slavi, ca 
numire, ne aminteşte de împăratul româno-bulgar Ioniţu Caloianu. Ea constă dintr-un 
chip de om, făcut din lut, cu mâinile pe piept, ca omul mort... Acea închipuire, numită şi 
„muma-ploii", este pusă pe o blană şi purtată în procesiune de flăcăi, cu steag, lumânări 
aprinse şi fete bocitoare, întocmai ca un mort. La o fântână este udat cu apă şi apoi i se 
pierde urma, lăsându-1 uitat prin bălării. în alte părţi acel idol este aruncat în fântână sau 
este îngropat. Bocetele cu care se însoţeşte această datină superstiţioasă sunt variate, şi 
din ele se desprinde rugămintea ca acest Caloian să mijlocească către Dumnezeu spre a 
ploua: „Caloiene, Ene, du-te în cer la Dumnezeu ca să plouă tot mereu". 

In legătură cu pornirea ploilor se mai fac şi alte isprăvi, de dimensiuni mai 
mici. Se aruncă tiparele cărămidarilor în fântâni, fiind credinţa că ţiganii cărămidari, prin 
farmece - solomonii - opresc ploile spre a nu le strica cărămida. Se fură cărămizi noi şi se 
aruncă noaptea prin fântâni. Se aruncă ţeste furate în apă, se omoară broaşte, etc. 

Analizând cele trei superstiţii de mare răsunet - paparudele, fierăritul şi 
caloianul - găsim în ele urme indiscutabile de păgânism şi chiar idolatrie. Caloianul, 

numit şi muma-ploii, prin chipul de lut este un adevărat idol, reminiscenţă a cine ştie 
cărui idol sau spirit al apelor. Udarea cu apă şi diferitele aruncări în apă ce se observă în 
aceste superstiţii, preînchipuie, pesemne, jertfele ce le aduceau zeităţilor - idolilor - în 
care păgânii credeau în deşert că: stăpâneau apele şi distribuiau ploile. în cântecele 
paparudelor şi bocetele Caloianului, trebuie să vedem rămăşiţe din formulele de invocare 
către zeităţile bune, ca să aducă ploi. Zgomotele barbare ce se produc cu ocazia 
fierărirului, ne amintesc mijloacele teroriste cu care păgânii credeau că alungă spiritele 
rele, de la care se socotea că provin calamităţile. Procedeele amintite mai sus, ne 
amintesc de strigătele preoţilor păgâni către Baal, ca să pogoare foc peste jertfa, în 
vremuri de seceta şi de ironiile Proorocului Ilie, ca să strige mai tare, căci poate zeul lor 
doarme, sau este ocupat (3 Regi 18, 26-29). 

O constatare dureroasă trebuie să facem în legătură cu cele expuse mai 
înainte. La rugăciunile şi procesiunile de ploaie, făcute de slujitorii Bisericii, când se scot 
sfintele icoane şi moaştele sfinţilor, rugăciuni urmate aproape întotdeauna de milostivirea 
lui Dumnezeu, în unele părţi ia parte mai puţin popor, decât la manifestările amintite, 
măcar că sunt barbare şi idolatre! Aceasta ne arată pe de o parte rădăcinile adâncite în 
sufletul poporului ale rămăşiţelor superstiţiilor păgâne; iar pe de altă parte 
superficialitatea convingerii creştine. Acestea sunt superstiţiile de care bolesc şi mulţi 
creştini nelămuriţi. 

Parcurgând până aici textul acestei modeste lucrări, am putut observa şi a ne 
convinge că puterea potrivnică a satanei a luptat şi luptă să submineze şi să răstoarne 
dreapta credinţă şi cinstirea lui Dumnezeu şi să o înlocuiască cu credinţe, obiceiuri şi 
practici păgâneşti şi absurde, care să fie considerate şi cinstite ca tradiţie moştenită din 
moşi-strămoşi. Cei ce odinioară au fost îngeri luminaţi şi în urma căderii s-au transformat 
în dracii întunecaţi, vor ca iarăşi să se arate celor înşelaţi în chip de îngeri de lumină, 
binevoitori şi binefăcători ai oamenilor. Dar toate aceste aparenţe ascund răzbunare şi ură 

de moarte. Din paginile ce urmează ne vom convinge de acest adevăr, din ceea au 
pătimit, în urma înşelării, oameni cu viaţă îmbunătăţită. 



„Şi va amăgi şi pe cei aleşi de va fi cu putinţă" 

împlinirea voii şi a gândurilor sale, 1-a dus la lepădarea de credinţă 

Era un mare sihastru, care trăia în pustie şi care se închisese pe sine într-o 
peşteră şi cu multa lui înfrânare şi cu postul, cu privegherea în rugăciuni, cu alte nevoinţe, 
ostenele şi fapte bune, întrecea şi covârşea pe alţii. Dar nepăzindu-se şi nesocotind 
înşelăciunea vicleanului diavol, a fost batjocorit de vrăjmaşul şi a căzut în cumplită 
cădere. Amăgindu-1 pe el vrăjmaşul, îi arăta lui în vis felurite vedenii şi arătări. Şi cele ce 
vedea el în vis, se izbândeau aievea, până s-a încrezut bine viselor. Şi după ce s-a încrezut 
el bine viselor, într-o noapte i-a arătat lui diavolul în vis, neamul şi soborul creştinesc cu 
apostolii şi cu mucenicii, fiind la un loc întunecat, ponegrit, pedepsit, lipsit de tot binele 
şi plin de toată ruşinea şi necurăţia şi erau toţi mâhniţi şi scârbiţi. Iar în dreptul lor era 
neamul evreiesc, cu Moise şi cu toţi proorocii, într-un loc luminat, liniştit, plin de lumină 
şi de toată mângâierea, bucuria şi veselia, şi îl sfătuia pe el înşelătorul, zicând: „Iată, 
acum vezi în ce chip se află neamul vostru creştinesc, şi în ce loc neamul evreiesc. Deci, 
de vei vrea să fii părtaş fericirii şi bucuriei neamului evreiesc, te sfătuiesc să mergi şi să 
primeşti tăierea-împrejur şi legea, şi credinţa evreiască". Iar el, după cum am zis, fiind 
foarte încrezător viselor, a făcut aşa precum 1-a sfătuit vrăjmaşul în vis. Deci ieşind din 
peştera lui şi lăsând pustia şi viaţa pustnicească, a venit în lume, fiind 60 ani de când nu 

mai ieşise. Şi mergând la şcoala şi soborul evreiesc, le-a spus lor cum a văzut în vis 
neamul creştinesc la loc întunecat şi pedepsit, iar neamul evreiesc la loc luminat, plin de 
bucurie şi de veselie. Evreii auzind aceasta, s-au bucurat foarte şi l-au îndemnat să 
primească legea lor. Iar el cu mare bucurie a primit tăierea-împrejur pe trupul său şi toată 
legea lor şi aşa a pierit. Aceasta i s-a întâmplat lui, pentru că n-a câştigat dreapta 
socoteală, şi s-a deprins din tinereţele sale, a se supune numai voii, sfaturilor şi gândurilor 
sale, iar de sfatul cel bun şi folositor al părinţilor şi al fraţilor, niciodată nu a ascultat. 



Trezvia şi smerenia l-au salvat de la pieire 

Awa Or ne spunea nouă, zicând: „Eu, fiilor, ştiu pe un om oarecare în pustia 
aceasta, care zece ani n-a mâncat mâncare pământească, ci îngerul lui Dumnezeu îi 
aducea lui odată la trei zile mâncare cerească şi-i da lui în gură şi aceea îi era în loc de 
mâncare şi de băutură. Şi ştiu pe un om ca acela, la care a venit un pâlc de diavoli 
luminaţi, strălucind în chipul unei cete de îngeri şi o căruţă de foc, cu cai de foc şi 
mulţime de ostaşi înarmaţi, întocmai cum ar veni un oarecare împărat mare şi apropiindu- 
se de dânsul, i-au zis lui: „Omule, tu ai isprăvit toate faptele cele bune, acum dar vino şi 
te închină mie şi te voi lua în căruţa aceasta şi te voi înălţa de pe pământ la cer, ca pe Ilie 
Tesviteanul şi te voi aşeza la un loc împreună cu dânsul". Iar el auzind acestea, zicea în 
gândul său: „Eu în toate zilele şi nopţile mă închin împăratului şi Dumnezeului meu; iar 
acesta cine este de-mi zice mie să mă închin lui?". Acestea socotindu-le în gândul său, a 
răspuns aceluia ce-i zicea lui să i se închine: „Eu am pe Domnul Iisus Hristos, împăratul 
şi Dumnezeul şi Mântuitorul meu, căruia pururea mă închin ziua şi noaptea. Iar ţie ţi se 
închină aceia ce sunt cu tine". Acestea auzind diavolul, îndată a pierit şi s-a făcut nevăzut 

cu căruţa cu cai şi cu toate ostile lui. Acestea le spunea bătrânul ca despre altcineva, 
tăinuindu-şi viaţa sa. Iar părinţii, care erau cu dânsul, ne-au spus nouă, că el însuşi era 
acela, căruia i s-au întâmplat acestea. 



Cerând de la Dumnezeu cele mai presus de puterile sale, aceasta 1-a dus la 

cumplită cădere şi pieire 

Un călugăr se ruga lui Dumnezeu să-1 învrednicească să fie ca Isaac 
Patriarhul. După multă rugăciune, i-a venit glas de la Dumnezeu, grăind lui: „Nu vei 
putea să fii ca Isaac Patriarhul". Călugărul a zis: „De nu voi putea să fiu ca Isaac, măcar 
să fiu ca Iov". Şi glasul a grăit iar către dânsul: „De vei birui pe diavolul ca şi el, vei 
putea să fii ca el". Şi s-a făgăduit călugărul aşa şi a auzit glas: „Mergi în chilia ta şi 
petrece în trezvie!". Iar după câteva zile, s-a închipuit diavolul în asemănarea unui ostaş 
şi a venit la călugăr, zicând: „Părinte, rogu-mă sfinţiei tale, fie-ţi milă de mine, că sunt un 
ostaş gonit de împăratul şi ia acestea de la mine, adică două sute de litre de aur, o fată şi 
un fecior, şi-i păzeşte la tine, la un loc ascuns, că eu mă voi duce în altă ţară". Călugărul 
neştiind vânarea diavolului, a zis: „Fiul meu, nu voi putea să-i iau eu, că sunt un om slab 
şi nu voi putea să-i păzesc". Şi-1 îndemna vicleanul ostaş pe călugăr, iar el i-a zis 
ostaşului: „Mergi, fiul meu, la acea piatră de le ascunde". Iar mai pe urmă 1-a ascultat 
călugărul şi a luat aurul, copilul şi fata, batjocorit fiind de dracul. Iar după puţin timp a 
ridicat război asupra călugărului spre fată şi fiind biruit a necinstit-o şi căindu-se de lucrul 
ce a făcut, a ucis-o. Iar după aceea i-a zis lui gândul: „Ucide şi pe fecior, să nu ţi se 
vădească fapta". După aceea a ucis şi pe fecior şi i-a zis lui gândul iarăşi: „Ia aurul ce ţi-a 
dat şi fugi în altă ţară, pentru gâlceava celui ce ţi-a dat aurul". Şi sculându-se de acolo, s-a 

dus într-alt loc şi a început cu aurul acela a zidi o biserică. Sfârşind el lucrul, iată a venit 
diavolul în chip de ostaş şi a început a striga acolo: „Nevoie mare am păţit, ajutaţi-mi! 
Acest călugăr din aurul ce i-am dat eu, a ridicat biserica aceasta". Şi s-a sculat poporul 
acelui loc şi cu toată ocara a gonit pe acel ostaş viclean. Iar el lăudându-se, a mers de 
acolo grăind că ce va face călugărului, nici prin minte nu i-a trecut vreodată şi aşa 
lăudându-se s-a dus. Iar călugărul nu se odihnea nici noaptea, nici ziua, luptându-se cu 
cugetele, până ce 1-a biruit cugetul a se duce de la acel loc, zicând: „A ajuns a se vădi 
lucrurile mele, voi lua aurul ce mi-a rămas şi mă voi duce în altă cetate mai departe, unde 
ostaşul acela nu va mai putea veni". Deci a mers în altă cetate şi a căzut acolo în curvie 
cu fata unui gâde, pe care stăpânitorul locului aceluia îl folosea la decapitarea vinovaţilor; 
şi vorbind cu tatăl ei, a luat-o lui de femeie. Iar după câtăva vreme a murit tatăl fetei şi a 
venit şi un nou stăpânitor în locul celui vechi şi după rânduiala statornicită, a căutat un 
om care să-i slujească la tăierea celor vinovaţi şi au zis oamenii: „La noi aşa este obiceiul. 
Cel ce a luat fata gâdelui mort, acela să primească şi slujba, măcar de n-ar şi voi şi este la 
noi unul ca acela, care şi cinul călugăresc ni se pare că 1-a primit". Iar el a zis: „Mergeţi 
de -l aduceţi la mine". Şi-1 aduseră la stăpânitor, şi i-a zis să-i slujească neapărat. Şi a 
căzut un om oarecare în osândă de moarte şi a primit poruncă să-1 decapiteze, acela care 
odinioară fusese călugăr, iar acum ucigător. De mă veţi crede, firea cea miloasă nu mă 
lasă a povesti fără de lacrimi, despre acest sărman călugăr. Şi i-a poruncit lui stăpânitorul 
să adune smoală şi să pedepsească cu diferite munci, pe cei osândiţi. Şi făcând el aceasta, 
iată după aceea şi satana a venit în chip de ostaş şi a început a striga cu glas mare, cerând 
de la stăpânitor „dreptate şi izbândire cu stăruinţă", încât şi popor mult se strânsese la 
strigarea lui. Răspuns-a stăpânitorul şi a zis către dânsul: „Conteneşte, ostaşule, şi ia 
aminte şi mai cu înţelegere spune de tine; nu striga aşa, lătrând ca un câine". Iar voinicul 
a grăit către domn: „Acest muncitor era odată călugăr. Iar eu fiind gonit de vrăjmaşii mei, 
i-am dat aur mult, un copil al meu şi o fată a mea; deci porunceşte să-mi iau înapoi ce i- 
am dat", iar domnul a primit cu plăcere cele spuse de dânsul şi a întrebat pe cel ce era 

odinioară călugăr, iar acum muncitor. „Oare cuvintele grăite de acest ostaş sunt 
adevărate?". Iar el zise: „Aşa este". Şi ispitindu-1 a întoarce cele date lui, a spus de 
uciderea feciorului şi a fetei şi de cheltuirea aurului şi neavând stăpânitorul ce lua de la 
dânsul, a poruncit a i se aplica pedeapsă de moarte, acelui gâde blestemat. Ducându-1 pe 
dânsul la locul de pierzare, i-a ieşit înainte ostaşul şi vrăjmaşul lui şi a zis către dânsul: 
„Oare ştii, părinte, cine sunt eu?". Iar el a zis: „Adevărat, tu eşti ostaşul de la care acum 
cunosc tot răul". Ostaşul a zis către dânsul: „Eu sunt cel de care ai auzit, satana, care am 
înşelat pe Adam şi Eva, cei întâi zidiţi şi bat război cu oamenii şi nu las pe niciunul să se 
mântuiască, sau să fie ca Isaac, sau ca Iacob, ci mă nevoiesc să-i fac ca Ahitofel, ca Iuda 
Iscarioteanul, sau Cain şi ca bătrânii cei din Babilon şi ca cei ce sunt asemenea lor. Şi să 
mă crezi că şi tu ai fost batjocorit de mine şi nu ai ştiut să te lupţi în războiul cel ascuns". 
Şi dracul zicând acestea, numaidecât s-a făcut nevăzut. Iar acel sărac călugăr şi mai 
vârtos ucigaş, a pătimit moarte de spânzurătoare, batjocorit fiind de dracul, pentru 
mărirea deşartă şi înălţarea minţii lui. 



Descoperirea celor întâmplate la distanţă, e lucrare drăcească 

Doi fraţi s-au dus în pustia cea mai dinăuntru şi şase zile se despărţeau unul 
de altul, iar în a şaptea zi întâlnindu-se, făceau rugăciunile şi mâncau împreună, nimic 
mai mult vorbind între dânşii. Deci, mergând dracii la unul dintr-înşii, îl amăgeau pe el în 
multe feluri şi îi arătau mai înainte venirea de fraţi şi cele ce se făceau în multe locuri. 
Acestea văzându-le şi auzindu-le el că se fac întocmai, credea lor, socotind că sunt îngeri 
cei ce îi vestesc lui mai înainte acestea. L-au oprit încă pe el să se ducă şi la fratele său în 
ziua cea orânduită. Deci, s-a dus odată să cerceteze pe un frate în mănăstire şi a arătat 

151 



unora din mănăstire, întrebând ca pentru altul: De este cu putinţă ca cineva să ştie cele 
din lume. Iar ei auzind şi cunoscând, că el este cel înşelat, l-au certat pe el, zicând: Dacă 
te îndeletniceşti cu acestea, să nu mai vii la noi. Şi îndată s-a pocăit, lepădând acelea 
toate. Şi întorcându-se la locul său, au venit iarăşi dracii după obicei, ca să-1 amăgească, 
iar ei îi numeau mincinoşi şi îi certau pe ei. Şi îndată s-au prefăcut în dobitoace 
necuvântătoare şi îngrozindu-i, s-au dus. 



Dracii îndrăznesc să se arate şi în chipul lui Hristos 

Spuneau unii pentru un bătrân că, şezând în chilia sa şi nevoindu-se, vedea pe 
draci aievea şi îi defăima pe ei. Iar diavolul văzându-se biruit de bătrânul, a venit şi s-a 
arătat lui, zicând: „Eu sunt Hristos". Iar bătrânul văzându-1, şi-a închis ochii săi, iar 
diavolul a zis: „Pentru ce îţi închizi ochii? Eu sunt Hristos". Răspuns-a bătrânul: „Eu nu 
voiesc să-L văd pe Hristos aici". Iar demonul, auzind aceasta, s-a făcut nevăzut. 

Către alt bătrân au zis dracii: „Voieşti să vezi pe Hristos?". Şi le-a răspuns 
lor: „Anatema vouă şi aceluia pentru care ziceţi că Hristosului meu cred, care a zis: De va 
zice vouă cineva, iată aici este Hristos, iată acolo, să nu credeţi". Şi auzind dracii, s-au 
făcut nevăzuţi (Patericul egiptean, cap VII). 

